Story: Vaudhu (20) | Dhiislam\nއަޔާޒާއި މަލާކް ރަޝިޔާއަށް ފުރަން އޮތީ ޖެހިގެން އަންނަ ހޮނިހިރު ދުވަހު ކަމަށްވުމުން އޭގެ ކުރިން އައި ހުކުރު ދުވަހު ދެމީހުން ވެސް ހޭލަމޭލައަށް އުޅެމުން ދިޔައީ ދަތުރަށްޓަކައި ހުރިހާ އެއްޗެހި ހަމަ ކުރުމުގައެވެ. ވޭތުވެ ދިޔަ ދެތިން ދުވަހުގައި ދެމީހުން ގޭތެރޭގައި އުޅުނުއިރު ވެސް އެދެމެދުގައި ފެނިގެން ދިޔަ އެކުވެރިކަމުން ވަސީމާއަށް މަލާކާއި ވަކިން ސުވާލުކުރެވުނެވެ. އޭނަ މަލާކާއި ދެއްކި ވާހަކައަށްފަހު މަލާކާއި އަޔާޒް ވަކިވެދާނެކަމުގެ ބިރު ވަސީމާއަށް ހީވެފައި އޮތުމުންނެވެ. އެހެނަސް......\n"އަޔާޒްއާ މަލާކް ވަކިވާކަށް ބޭނުމެއްނޫން، ބޮޑުމަންމާ." މަލާކް ބޮޑުމަންމަ ކައިރި ބުނެލީ ހަމައެކަނި އެހާވަރަށެވެ. ނޭނގޭ ސަބަބަކާހުރެ އެހެން ބުނެލި ހިނދު އޭނަގެ މުޅި މުސްތަޤްބަލު އަޔާޒާއި އެކީ ހޭދަވެގެންދާ މަންޒަރު މަލާކަށް ސިފަވިއެވެ. އެހެނަސް މާ ގިނައިރެއްނުވެ އަޔާޒް އޭނައާއިވީ އެއްބަސްވުމުގެ މަތިން ހަނދާންވުމުން މަލާކް އޭނަގެ ހިނިތުންވުން ފުން ކޮށްލަން ޖެހުނީ ގަދަކަމުންނެވެ. ނަސީބު ރަނގަޅުކަމުން އޭނަ ދިން ޖަވާބުން ބޮޑުމަންމައަށް ވިސްނުނީ އަޔާޒް މައުވާ ދޫކޮށްފައިވި ކަމަށެވެ. އެހެންކަމުން މަލާކާއި އިތުރު ސުވާލުތަކެއް ކުރުމެއްނެތި ބޮޑުމަންމަ އޭނަ ދިޔަދިނުމުން މަލާކަށް ހިތާހިތުން ޝުކުރުވެރިވެވުނެވެ.\nހުކުރަށްފަހު އަޔާޒް ގެއަށް އައުމުން ދެމީހުން ދެ ކޮޓަރީގައި ތިބެގެން ޕެކް ކުރަމުން ދިޔައިރު ވެސް ދެމެދުގައި ވާހަކަތައް ދެކެވި ސަމާސާތަކެއް ކުރެވެމުން ދިޔައެވެ.\n"ތުވާލި، ޗެކް! ގަމީސް، ޗެކް! ޖީންސް، ޗެކް...." އަޔާޒް އަމިއްލަ އަމިއްލައަށް އެހެން ކިޔަމުން ދިޔަ އަޑު މަލާކަށް ސާފުކޮށް އިވެމުން ދިޔައީ ދެކޮޓަރީގެ ދެމެދުގައިވި ދޮރު ހުޅުވާލެވިފައިވުމުންނެވެ.\n"އެހެން އެއްޗެއް ނޭޅިޔަސް ދަތްއުނގުޅާ ބުރުސް އަޅައްޗޭ!" މަލާކް އެނދުމަތީގައި ބޭއްވިފައި އޮތް ފޮށްޓައް އޭނަގެ އެއްޗެހި އަޅަމުން ރާގަކަށް އެހެން ބުނެލީ އޭނަ އިންޑިޔާއަށް ދިޔަފަހަރު އޭނަ ހަނދާން ނެތުނު އެއްޗަކީ އެއީ ކަމަށްވާތީވެއެވެ.\n"އަދި ތިއަށްވުރެ މުހިއްމު އެއްޗެހިވެސް ހުރެއެއްނު؟ މަ ނުއުޅެން ކިޔައިދޭކަށްވެސް." އަޔާޒް ވެސް އޭނަގެ އަންނައުނުތައް ފޮށީގައި އަތުރަމުން އެހެން ބުނެލީ ލާނެތް ހިނިތުންވުމަކާއި އެކީގައެވެ. އަޔާޒް ބުނެލި ވާހަކައިން މަލާކަށް ހީލެވުނީ ރަތްވެގެން ދިޔަ މޫނަކާއި އެކީގައެވެ. މަލާކަށް އިތުރު އެއްޗެކޭ ނުބުނެވެނީސް އަނެއްކާވެސް އަޔާޒްގެ އަޑު އިވުނެވެ.\n"އޯ ނޯ! ހަނދާނެއްވެސް ނެތޭ ފޯނުގެ ޗާޖަރު ހަލާކުވެފަ އޮތްކަމެއް. މި ހުރިހާ ދުވަހު ދޮންބެގެ ޗާޖަރުން ފޯނު ޗާޖު ކުރަމުން ދިޔައީ. މިއަދު ކޮންމެހެން ވެސް ޖެހޭނެ ފިހާރައަށް ދާން." އަޔާޒަށް އެހެން ބުނެލެވުނީ އެނދުމަތީގައި ބޭއްވިފައި އޮތް އޭނަގެ ފޯނަށް އައި ވައިބާރ މެސެޖާއެކީ ފޯނު ނިވިގެން ދިޔުމުންނެވެ.\n"އަހަރެންގެ ޗާޖަރުން އަޔާޒްގެ ފޯނު ޗާޖު ނުވާނެތަ؟ އަހަރެންގެ ޗާޖަރުން ބައްޕަގެ ފޯނުވެސް ޗާޖުވޭ." މަލާކް ބުނެލިއެވެ.\n"އިޓް ޑިޕެންޑްސް....ކޮން ކަހަލަ ފޯނެއް މަލާކް އަތުގަ އޮންނަނީ؟" އަޔާޒް އެހެން ބުނެލަމުން އޭނަގެ ފޯނާއެކީ މަލާކްގެ ކޮޓަރިއަށް ދާން މިޞްރާބު ޖެހީ އޭނައަށް އަދި މިހާތަނަށް އައިއިރު މަލާކްގެ އަތުން ފޯނެއް ފެނިފައި ނުވާކަން އެނގުންވަމުންނެވެ. އޭނައަށް އެ ފޯނު ނުފެނުނަސް އޭނަގެ ފޯނު ކަހަލަ ފަހުގެ ފޯނެއް މަލާކް އަތުގައި އޮވެދާނެކަމާމެދު އަޔާޒަށް ޝައްކުކުރެވުނެވެ. އެހެނަސް މަލާކް އޭނަ ގާތު އެހެން ބުނާނީ އެއްބްރޭންޑެއްގެ ފޯނެއް އޮތުމުން ކަމަށް އޭނައަށް ހީކުރެވުނެވެ. މުޅި ޢުމުރުގައި ވެސް ހަމަ ލޮލުން އެންމެ ދެތިން ފަހަރު ފަހުގެ ފޯނެއް ފެނިފައިވި މަލާކް މި ކަންކަމަށް ލޯ ހުޅުވިފައި ނުހުންނާނެ މިންވަރު އޭނައަށް ރޭކާނުލައެވެ. އެހެންކަމުން އޭނަ އެކޮޓަރިއަށް ގޮސް ފޯނު ދައްކާށޭ ބުނުމުން މަލާކް ނޮކިއާގެ ކުޑަކުޑަ ފޯނެއް ދައްކާލި ގޮތުން އޭނައަށް ހެވެން އުޅުނެއްކަމަކު ނުހެވުނެވެ. މަލާކްގެ ވިސްނުންތޫނުކަމާއި އަޅާ ބަލާއިރު މަލާކަށް ދުނިޔެ ފެނިފައިވަނީ ކިހާ ކުޑަކޮށްކަން އެނގުންވުމުންނެވެ. މަލާކް ނުހަނު މައުސޫމްކަމާއެކީ އޭނައަށް އެ ފޯނު ދައްކައިގެން ހުރެ ދަބަސްތެރެ ހާވަމުން ޗާޖަރުވެސް ދައްކާލިއެވެ.\n"މަލާކްގެ ޗާޖަރު ހުންނަނީ އަނެއްހެން ރައުންޑްކޮށް. ބޮޑުބޭބެ އަތުގަ އޮންނަ ކަހަލަ ފޯނެއް ވެއްޖެއްޔާ ފަހަރެއްގަ ނުގުޅިދާނެ. އެކަމަކު ޗާޖަށް ޖަހާ ތަންކޮޅު ވަށްކޮށް ހުރިއްޔާ ފަހަރެއްގަ ގުޅިދާނެ ކަންނޭނގެ." މަލާކް ޗާޖަރު ދައްކަމުން ޝައްކެއްގެ މަތީގައި ހުރެ ބުނެލިއެވެ. އެ ހިނދު އަޔާޒް މަލާކަށް ބަލަން ހުރެފައި ލުއި ގޮތަކަށް ހީލިއެވެ. އެއަށްފަހު ލަސް ފިޔަވަޅުތަކެއްގައި ގޮސް މަލާކްގެ ކައިރިއަށް ހުއްޓިލަމުން އޭނަގެ އަތުގައި އޮތް ފޯނު ހޯދައި ކުރުފައި މައްޗަށް ތިރިވެލިއެވެ.\n"ޑޮކްޓަރ އަޔާޒްގެ އަންހެނުން އަތުގަ އޮންނަންވާނީ މިކަހަލަ ފޯނެއްނޫން. ފިހާރައަށް ދާން ވަރަށް އަވަހަށް ތައްޔާރުވޭ!" އަޔާޒް އެހެން ބުނެ މަލާކަށް އެއްޗެކޭ ބުނުމުގެ ފުރުޞަތެއްވެސް ނުދީ އެ ފޯނާއެކީ ހިންދެމިލިއެވެ. މަލާކް މިހާރުތޯ އެހުމުން އަޔާޒް އަނެއް ކޮޓަރިއަށް ވަންނަމުން މިހާރޭ ކިޔައި ގޮވާލިއެވެ.\nއަޔާޒް މަލާކް ގޮވައިގެން ކާރުގައި ދިޔައީ ފޯނާއި ލެޕްޓޮޕް ވިއްކާ ފިހާރަތަކުގެ ތެރެއިން ބޮޑު ފިހާރައަކަށެވެ. މަލާކް ގޮނޑި ދުއްވަމުން ކުޑަ ކުއްޖެއް ފަދައިން ފިހާރައިގެ ވަށައި ހޯދަމުން ދިޔަ ގޮތުން އަޔާޒަށް ހިނިތުންވެވެމުން ދިޔައެވެ. އޭނަ ފަހު ސްމާޓް ފޯނެއް ނަގައި ފިހާރައިގެ ވެރިޔާ އިޒުނައާއެކީ ފޯނު ހުޅުވާލަމުން ފޯނު ބަޓަނަކާނުލާ މަސައްކަތް ކުރާ ގޮތް މަލާކަށް ދެއްކުމުން މަލާކްގެ އަނގަ ހުޅުވި ދެލޯ ބޮޑުވަމުން ދިޔަގޮތުން އަޔާޒަށް ހެވެމުން ދިޔައެވެ.\nއަޔާޒް މަލާކާއެކީ ގެއަށް އައީ މަލާކަށް ދޭން ފޯނަކާއި ލެޕްޓޮޕެއް ވެސް ގަނެގެންނެވެ. މަލާކް ކިޔަވަން ފެށުމުން ލެޕްޓޮޕަކަށް ވަރަށް ބޭނުންވާނެ ކަމަށް ބުނަމުންނެވެ. އެ ދޭތީގެ ޖުމްލަ އަގު އެނގުނު ހިނދު މަލާކް އެ އެއްޗެހި އަޔާޒް ލައްވާ ނުގަންނަން ވަރަށް އުޅުނެވެ. އެހެނަސް....\n"މަލާކް ހީކުރަނީތަ މީ ހިލޭ ގަނެދޭ އެއްޗެކޭ؟ އަހަރެން މި ޢަދަދު ތަނެއްގަ ލިޔެފަ ބާއްވާނަން. މަލާކް މުޅި ރާއްޖޭގަ ހުރި ބެސްޓް މާރކެޓިންގް މެނޭޖާރގެ ގޮތުގަ ރިކޮގްނައިޒްވާ ދުވަހު އަހަންނަށް ޕޭއިބެކް ކުރާތި ހަނދާންކޮށް!" އަޔާޒް ފިހާރައިގެ ކައުންޓަރު މަތީގައި އޭނަގެ ކާޑު ބާއްވަމުން އެހެން ބުނެ އެއްލޯ މަރާލިއެވެ. އަޔާޒްގެ އެ ޙަރަކާތުންނާއި ބުނެލި ބަސްތަކުން މަލާކްގެ ދޫ ބަންދުވިއެވެ. މިއީ ދުރު މީހަކު އޭނަގެ ޤާބިލިއްޔަތުކަމާމެދު ޔަޤީންކަން ދިން ފުރަތަމަ ފަހަރުކަން އެނގުންވީ ހިނދު މަލާކް އަމިއްލަ ނަފްސަށް ކުރާ އިތުބާރު އެތައް ގުނައެއް އިތުރުވިއެވެ. އަޔާޒް އެ ބުނިފަދަ ކާމިޔާބީއެއް އޭނައަށް ލިބުމަކީ ދުރުކަމެއް ނޫންހެން އޭނައަށް އެވަގުތު ހީވިއެވެ. އެހެންކަމުން އަޔާޒް އޭނައަށް ދިން ހަދިޔާގައި މަލާކް ހިފީ އުފަލާއި އެކީގައެވެ.\nމަލާކާއި އަޔާޒް ގެއަށް ވަދެގެން އައި ވަގުތު ނިޝާނާއި ވަސީމާ ސިޓިންގް ރޫމުގެ ސޯފާގައި ތިއްބެވެ. އަޔާޒް ލެޕްޓޮޕް ފޮށްޓަކާއެކީ އަންނަ މަންޒަރު ފެނިފައި ނިޝާން އެއްޗެކޭ ބުނަން އުޅުނެއްކަމަކު އެކަމަށް ހުރަސް އެޅިގެން ދިޔައީ އާ ފޯނެއް ހިފައިގެން އިން މަލާކް ފޯނުން އެއްޗެއް ހުޅުވާފައި އެއީ ކޯޗެއްތޯ އެހުމުންނެވެ. އަޔާޒް މަލާކްގެ ކައިރިން ދަމުން މަލާކަށް ޖަވާބު ދެމުން މަލާކާއި އެކީ ކޮޓަރިއަށް ވަނީ އެތާނގައި އެހެން ބަޔަކު ތިބިހެން ހީވެސް ނުވާ ފަދައަކުންނެވެ. ދެމީހުން ވާހަކަ ދައްކަމުން ކޮޓަރިއަށްވަދެ ދޮރު ލައްޕާލި ގޮތުން އަޖާއިބުވެ އަންތަރީސްވެގެން ދިޔަ ނިޝާނަށާއި ވަސީމާއަށް އެކަކު އަނެކަކަށް ބަލާލެވުނެވެ.\n"މި މީހުންނަށް ކިހިނެއްމިވަނީ؟" ނިޝާން އެ ދޮރަށް ޢިޝާރާތްކުރަމުން އެ ސުވާލުކުރީ ޙައިރާންކަމާއެކީ ކަމަށްވިޔަސް އެ ތުންފަތްމަތީގައި ލުއި ހިނިތުންވުމެއްވީ އޭނަގެ ކޮއްކޮއަށްޓަކައި ވެފައިވި އުފަލާއި އެކީގައެވެ. ނިޝާން ކުރި ސުވާލުން ވަސީމާއަށް ހީލެވުނެވެ.\n"ރަނގަޅު އެބަވޭދޯ މަޑުމަޑުން؟ ނިޝާން ކޮންމެ އެއްޗެކޭ ބުންޏަސް އަސްލު ބޮޑުމަންމައަށް ހީވަނީ އަޔާޒް އެ މައުވާއަކާ ވަކިވީހެން. ބޮޑުމަންމަ ބުނިން މަލާކް ކައިރި މައުވާގެ ވާހަކަ. ބުނެފަ އެދުނިން މަލާކް ކައިރިން އަޔާޒް ގާތުން މައުވާއާ ބެހޭގޮތުން ސުވާލުކުރަން. ހިއެއްނުވޭ މަލާކް މިހާރު ސުވާލުނުކޮށް ހުންނާނެހެން. އިއްޔެގަ ވެސް މަލާކްއާ ސުވާލުކުރީމަ އެ މަންޖެ މި ގުޅުމުގަ އުޅެނީ އުފަލުންހެން ހީވަނީ. ފެންނަ މަންޒަރުތަކުން ވެސް އެކަން އެބަ ފެނޭދޯ؟ ހެހެ...." ވަސީމާ އުފަލާއެކީ ބުނެލިއެވެ.\n"އާނދޯ؟ ބޮޑުމަންމަ ތި ބުނާ ގޮތަށް ވެއްޖެއްޔާ ކިތަންމެހާވެސް ރަނގަޅު...އަޔާޒް އަމިއްލައަށް ގޮއްސަ ވަންނަން އުޅުނީ ކިހާ ބޮޑު އަނދިރިގަނޑަކަށް ކަމެއްވެސް އޭނައަކަށް ނޭނގޭ. އަހަންނަށް ހީވަނީ އަޔާޒަށް އެ މައުވާއަކާ އޭނަގެ ޢާއިލާގެ ޙަޤީޤަތް އެނގިފަ ނެތީހެން. އެ ނޫންނަމަ ވަރަށް ހިއެއްނުވޭ އޭނަދެކެ ލޯބިވެގެން އަޔާޒް އުޅޭނެހެންނެއް. އަޔާޒް އޭނަގެ ބައްޕަގެ ނަޞޭޙަތްތަކުގެ މަތިން ހަނދާން ހުރިއްޔާ މައުވާގެ އިތުރުން މައުވާއާ ގުޅުން ހުރި މީހުންނާވެސް އޭނަ ދުރުވާނެ." ނިޝާން އަމިއްލަ ވިސްނުމެއްގައި އެއްދިމާލަކަށް ނަޒަރު ހުއްޓައިގެން ހުރެ ބުނެލިއެވެ.\n"މައުވާ.....ގެ ޢާއިލާ. ތިއީ ކުރިން ބޮޑުމަންމައަށް ވިސްނިފަ ހުރި ގޮތެއްވެސް ނޫން. މިހާރު ކިރިޔާ މި ފާހަގަވީ އަޔާޒް ދުވަހަކުވެސް އޭނަގެ ޢާއިލާގެ ވާހަކަ ނުދައްކާކަން. ކިހިނެއްވީ ނިޝާން ތިހެން ތި ބުނަނީ؟ މައުވާގެ ޢާއިލާ ނިޝާންއަށް އެނގެނީތަ؟" ވަސީމާ އެ ސުވާލު ކުރީ އެނގެން ބޭނުންވުމުންނެވެ.\n"އެހެންކަމަށް ބަލަމާ. މި ގަޑީގަ އެހާ ގިނައިން އެ ވާހަކަ ދައްކާ ހިތެއްނެތް. މުޅި މޫޑު ޚަރާބުވާ ކަހަލަ ވާހަކައެއް އެއީ....އެނީވޭސް...މިހާރު އަޔާޒް އުޅެނީ އުފަލުގައެއްނު؟ އެހެންވީމަ މައުވާގެ ބާބު ލައްޕާލުން އެންމެ ރަނގަޅުވާނީ....އެކަމަކު އަޔާޒް ރަޝިޔާއަށްދާން ޚިޔާރު ކޮށްފަ އޮތީމަ އަހަރުމެން އަދިވެސް ވިސްނަންވާނެ. ބަލަންވާނެ އަޔާޒް މަލާކްއަށް ދެރައެއްދޭތޯ... އަހަރުމެންގެ ނިންމުމެއްގެ ސަބަބުން އެ ނިކަމެތި ކުއްޖާއަށް ދެރައެއް ލިބިގެން ނުވާނެ. އެހެންވީމަ އެމީހުން އެކޮޅަށް ދިޔައިމަ ބޮޑުމަންމަ ވީ ވަރަކުން މަލާކްއަށް ގުޅާފަ ހުރިހާ ކަމެއް ރަނގަޅުތޯ ބެލުން މުހިއްމު. އަޔާޒް މަލާކްއާ ގާތްކަމެއް ބެހެއްޓިޔަސް އެއީ ދެއްކުންތެރިކަމެއް ކަމަށްވެސް ވެދާނެ..." ނިޝާން ބުނެލިއެވެ. އޭނަގެ އެ ވާހަކައާ އެއްބަސްވެވުނު ވަސީމާއަށް ވެސް ބޯޖަހާލެވުނެވެ.\nނިޝާނަށް ހީވީ މުޅިއަކުން ގޯސްކޮށް ނޫނެވެ. އެހެނަސް އެ ހީވި ހީވުން މުޅިން ރަނގަޅެއް ވެސް ނޫނެވެ. އަޔާޒާއި މަލާކްގެ ކިބައިން މިވަގުތު ފެންނަމުން ދިޔަ އެކުވެރިކަމާއި ގާތްކަމުގެ ފަހަތުގައިވީ ދެމީހުންގެ ދެމެދުގައި އެހެން މީހުންނަށް ދަޅައެއް ދެއްކުމަށް ވެވުނު އެއްބަސްވުމެކެވެ. އެހެނަސް ކީއްވެކަމެއް ނޭނގެއެވެ. އެ ދަޅައަށް ހައްލަން އެމީހުން ބޭނުންވާ ބަޔަކު ބަލަން ނެތް ކޮޓަރިއެއްގެ ތެރޭގައި ވެސް ހަރުލާފައިވީ އެދެމީހުންގެ އުފާވެރި އަޑުތަކެވެ. ދެމީހުން އެކަކު އަނެކަކާ ޖެހިޖެހިގެން އެނދުގެ ކޮޅުގައި އިށީނދެގެން ތިބިއިރު އަޔާޒް ނުހަނު ގަޔާވެގެން މަލާކްގެ އުނގުމަތީގައި ބެހެއްޓިފައިވި ލެޕްޓޮޕާއި ކުޅެންވީ ގޮތް ކިޔައިދެމުން ދިޔައެވެ. ލެޕްޓޮޕުން ދަސްވާ ކޮންމެ އާ ކަމަކާއެކީ މަލާކް މޫނުމަތި އުޖާލާވެގެން ދާހެން އަޔާޒް އެ މޫނަށް ބަލަހައްޓައިގެން އިންނަނީ އުފާވެފައެވެ. އަޔާޒަށް ގޮސް މަލާކާއި ނުހަނު ކައިރީގައި އިށީނދެވުނު ފުރަތަމަ ވަގުތުކޮޅު ދެމީހުންވެސް ޖެހިލުންވިއެއްކަމަކު ލެޕްޓޮޕްގެ ވާހަކަ ފެށިގެން ދިޔުމުން ދެމީހުންގެ ސަމާލުކަން ވެސް އެއަށް ހުއްޓުނެވެ. ދެކެވެމުން ދިޔަ ވާހަކައިގެ ތެރެއިން ދެމީހުންނަށް ވެސް ލަސްލަހުން ސަމާސާތަކެއް ކުރެވެން ފެށުމުން ދެމީހުން އަމިއްލަ ދުނިޔެއަކަށް ގެއްލުނެވެ. ދެމަފިރިން އެކީގައި އެވަގުތުކޮޅު ހޭދަކުރަމުން ދިޔައީ މި ވަގުތުކޮޅުގެ މާނަ ނަގަންވީ ގޮތަކާއި، ދެމީހުން އެކުގައި ތިބި މަންޒަރު ފެނިފައި މީހަކު ބުނެލާނެ ބަހަކަށް ނުވިސްނަން އެދެމުން ދިޔަ ދެ ހިތާއި އެކީގައެވެ. އެ ދެހިތަށް ވެސް އޭގެ އަމިއްލަ ދިރުމެއް ލިބިގެން އުޅޭ ފަދައަކުންނެވެ. އެހެންކަމުން ﷲ ރުހިވޮޑިގެންވާފަދަ ގުޅުމެއްގައި ހޭދަކުރި އެ ހިނދުކޮޅުން އެ ދެހިތަށް ވެސް ހަމަޖެހުމެއް ނޫނީ ނުލިބެއެވެ.\nއޭގެ އަނެއްދުވަހުގެ ހެނދުނު ދެމީހުން ފުރަން ދިޔައީވެސް އެ ހިތްހަމަޖެހުމާއި އެކީގައެވެ. އެއާރޕޯޓަށް ދިޔައިރު ވެސް ދެމީހުންގެ ދެމެދުގައި އޮތް އެ ގާތް ގުޅުމަށް ކުޑަވެސް ބަދަލެއް ނާދެއެވެ. ޗެކް-އިން ކުރުމަށްފަހު ރެސްޓޯރެންޓަކުން ސައި ބުއިމުގެ ތެރެއިން މަލާކްއާ އަޔާޒް މިހާރު ވަރަށް އެކުވެރިދޯއޭ ބޮޑުމަންމަ ބުނެލުމުން އާނއެކޭ ބުނެލެވުނީ ދެމީހުންނަށް އެކުއެކީގައެވެ. އެއާއެކު ދެމީހުންނަށް އެކަކު އަނެކަކަށް ބަލައި ހީލެވުމުން އެއީ ދެ ލޯބިވެރިންހެން ބަލަން ތިބޭ ބަޔަކަށް ހީވެދާނެއެވެ. އެހެނަސް އެމީހުން ފޮރުވަމުން ދިޔަ ޙަޤީޤަތްވީ އެ ދެހިތުގެ އެންމެ ފުން މިނުގައި ފޮރުވިފައެވެ. އޭގެއިން ކޮންމެ ވަގުތު ކޮޅެއްގައި އާދަޔާ ޚިލާފު އިޙްސާސްތަކެއް އެ ދެހިތުގައި ހިނގާލައެވެ. އޭނަ ނުހަނު އަވަހަށް އަޔާޒާއި ދުރުވާން ޖެހޭކަން މަލާކްގެ ހިތް ހަނދާންކޮށްދޭ ހިނދު މަލާކާއި ވަކިވުމުގެ ޚިޔާލުން އަޔާޒްގެ ހިތަށް އުދަގޫވަމުން ދިޔައެވެ. އެހެނަސް ދެމީހުންވެސް އަވަސްއަވަހަށް އެ ޚިޔާލުތަކުގެ މަތިން ހަނދާން ނައްތާލަމުން އެކަކު އަނެކަކާ ހިނިތުންވެލަނީ މި ގުޅުމަކީ ހަމައެކަނި ދެމީހުން ކަންތައްތަކެއް ލިބިގަންނަން ކުރިއަށް ގެންދާ ގުޅުމެއްކަން ހަނދާން ކުރަމުންނެވެ.\nރަޝިޔާއަށް ފުރުމަށްޓަކައި އަޔާޒާއި މަލާކް ފްލައިޓަށް އެރީ ހެނދުނު 9:30 ވެ ބޮޑުވި ފަހުންނެވެ. ޤަތަރު އެއާރވޭގެ ފްލައިޓްގެ ދިގު ސިޑިބަރިން އަޔާޒް އަރަން ދިޔައީ މަލާކް އޭނަގެ ބާރުގަދަ އަތްދަނޑިމައްޗަށް އުފުލައިގެންނެވެ. އެ ވަގުތުކޮޅުގައި ވެސް ދެމީހުންނަށް އެކަކު އަނެކަކާއި ހިނިތުންވެގެންނެވެ. އެ ހިނދު މަލާކް އޭނަގެ ހިތުތެރޭގައި ފޮރުވާލި އިޙްސާސްތައް އޭނަ ކިތަންމެ ބޭނުމެއް ނުވިޔަސް ފެންމަތިވާން ފެށިހެން އޭނައަށް ހީވިއެވެ. އަޔާޒް އޭނަގެ ހިތް ދަމައިގަތް އެއްޙަރަކާތަކީ މި ޙަރަކާތް ކަމަށްވާތީވެއެވެ. މަލާކް އެކަމާމެދު ވިސްނަމުން ދިޔައިރު އޭނައަށް ނޭނގުނު ކަމަކީ އޭނަގެ މޫނުން ނަޒަރު ވަކިކުރަން އަޔާޒަށް ދަތިވެފައިވިކަމެވެ. ދޭތެރެދޭތެރެއިން އޭނަ ކުރިމައްޗަށް ނަޒަރު ހުއްޓަމުން ދިޔައީވެސް މަލާކް އެކަމާމެދު ސުވާލު ކޮށްފާނެތީވެއެވެ. އެހެނަސް ބަނަކަން ވެރިވެފައި އޮތް އުޑުގެ ސަބަބުން އަނދިރިވެފައިވި މާޙައުލުގެ ތެރެއިންވެސް ވިދުމަކާއެކީ ފެންނަމުން ދިޔަ މަލާކްގެ މޫނަށް އޭނައަށް ތަކުރާރުކޮށް ބެލެމުން ދިޔައެވެ. އެކަމާމެދު ވިސްނުމުން މައުވާ މަތިން ހަނދާންވެފައި އަޔާޒް އަމިއްލަ ނަފްސަށް ނުރުހުންވިއެއްކަމަކު އޭނައަށް މިގޮތަށް ނުބެލޭނީ ކޮން ރީތި އަންހެން ކުއްޖަކާ ދިމާލަށްތޯ އަޔާޒަށް ހިތާހިތުން ކިޔާލެވުނެވެ. ކޮންމެ ގޮތެއްވިޔަސް އޭނަ މަލާކާއި ދުރުކަމެއް ބާއްވަން ނިންމިއެވެ. މައުވާއަށް ވަފާތެރިވުމުގެ ގޮތުންނެވެ.\nއެހެނަސް ދެންވެސް ކަންތައްވެގެން ދިޔައީ އޭނަގެ އިޚްތިޔާރުން ބޭރުގައެވެ. ފްލައިޓަށް އަރާފައި މުޅި ދަތުރު މަތީގައި މަލާކާއި ވާހަކައެއް ނުދެއްކުމުގެ ބަހަނާގައި އަޔާޒް މަޖައްލާއެއް ނަގައިގެން ކިޔަން ފެށިއެވެ. އެހެނަސް ފްލައިޓް ރަންވޭއަށް ދިޔުމަށްޓަކައި ދުއްވާލުމުން އޭނައަށް މަލާކާއި ދިމާލަށް ބަލާލެވުނީ ބޭއިޚްތިޔާރުގައެވެ. ދަތުރު ފެށިގެންދާ އެވަގުތުގައި މަލާކް ނުތަނަވަސްވާނެ ވަރާއިމެދު އޭނައަށް ވިސްނެމުން ދިޔައީ ރޭއްސުރެއެވެ. އޭނަ ބަލާލިއިރު އޭރުވެސް ގޮނޑީގެ އަތްގަނޑުމަތީގައި ބޭއްވިފައި އޮތް މަލާކްގެ ދެއަތަށް ބާރު ކުރެވިފައިވީ އެކަމަށް ތައްޔާރުވާން އުޅޭ ފަދައަކުންނެވެ. އެ މޫނުމަތިން ވެސް އަޔާޒަށް ފެނިގެން ދިޔައީ އޭނަ ލަފާކޮށްގެން ހުރި ފަދަ ނުތަނަވަސްކަމެކެވެ.\nފްލައިޓް މަޑު ދުވެއްޔެއްގައި ދުއްވަމުން ގޮސް ރަންވޭ ކައިރީގައި މަޑުކޮށްލީ އަޔާޒް މަލާކަށް ބަލަބަލާ އިންދައެވެ. އެއަށްފަހު ކުއްލި ގޮތަކަށް ފްލައިޓް ދުއްވަން ފެށިތަނާހެން މަލާކްގެ ދެލޯ މެރި ތަގުޅިވެގެން ދިޔަ ވަގުތު އަޔާޒް އޭނަގެ އަތް މަލާކްގެ އަތް މަތީގައި ބޭއްވިއެވެ. އެ ހިނދު އެ ވަގުތުކޮޅުގެ ބިރުވެރިކަމުގައިވި މަލާކަށް ލޯ ހުޅުވާލަމުން އަޔާޒަށް ބަލާލެވުނީ އޭނަގެ ހުރިހާ ސަމާލުކަމެއް އަޔާޒަށް ދެމުންނެވެ. ދެންމެ އޭނަގެ ހިތަށް ވެރިވި ހުރިހާ ބިރުވެރި ޚިޔާލެއް އެއްފަހަރާ ވިއްސިވިހާލިވީ އަޔާޒްގެ ހިނިތުންވުން ފެނުމުންނެވެ.\n"އަހަންނަށް ބަލާ މަލާކް...." އަޔާޒް މަލާކާއި ހަތަރުކަޅި ހަމަކުރަމުން ބުނެލިއެވެ. އިސާހިތަކު އަޔާޒް އޭނަގާތު އެހެން ބުނަންވީ ކީއްވެކަމާމެދު މަލާކަށް ވިސްނެން ފެށީ އޭނަ ނުތަނަވަސްވާންވީ ހުރިހާ ސަބަބެއްގެ މަތިން ހަނދާން ނައްތާލަމުންނެވެ. އަޔާޒްގެ ފުން މިން ނޭނގޭ ދެލޮލަށް ހިނދުކޮޅަކަށް ނަމަވެސް މަލާކް ގެނބުމުގެ ސަބަބުން އެދެމެދަށް ހިމޭންކަމެއް ވެރިވިއެވެ. އެ ހިމޭންކަން ނަގާލީ މަލާކެވެ.\n"ކިހިނެއްވީ އަޔާޒް؟" މަލާކަށް ސީރިއަސްކަމާއެކީ އަހާލެވުނެވެ. އެ ހިނދު ފްލައިޓް މަޑުމަޑުން ބިމުން ހެލެން ފެށީއެވެ. އެއާއެކު އަޔާޒް އޭނަގެ ހިނިތުންވުން ފުންކުރަމުން އޭނަގެ އަތް މަލާކްގެ އަތްމަތިން ނަގާލިއެވެ.\n"ކަމެއްނުވޭ....އަހަރެންގެ މޫނުގަ އެއްޗެއް ހުރިތޯ ބަލާލަންވެގެން މަލާކް ކައިރި ބުނެލީ ހަމަ ބަލާށޭ. އެއްޗެއް ނެތީމަތާދޯ ރީތިވެގެން ތިގޮތަށް ބަލަހައްޓައިގެން އިނދެވޭނީ؟ ސޯ އައިމް ގުޑް!" އަޔާޒް ލާނެތް ހިނިތުންވުމަކާއެކީ އަނެއްކާވެސް އޭނަގެ މަޖައްލާ ހުޅުވަމުން ބުނެލިއެވެ. އެ ހިނދު މަލާކްގެ މޫނުމައްޗަށް ވެރިވީ ޤަބޫލުކުރަން ވެސް ބޭނުމެއްނުވެގެން އުޅޭ ފަދަ އަސަރެކެވެ. ހަމަ އެއާއެކު އަޔާޒް ރުޅިއަރުވާލުމުގެ ރޫޙެއްވެސް އޭނަގެ ހިތުގައި އުފެދުނެވެ.\n"އައްޗި! މީހެއް ނޫޅޭ ރީތިވެގެންނެއް. ކިތައް އަންހެން ކުދިން ރީއްޗޭ ބުނެގެން ތި ވާހަކަ ތި ޤަބޫލުކުރަނީ؟ މަލާކްއަށް ރީއްޗެއްނޫން!" މަލާކް އެހެން ބުނެ ރުޅި މޫނު ހަދައި ދެއަތް އުރާލަމުން ކުރިމައްޗަށް ނަޒަރު ހުއްޓާލީ ކުޑަ ކުއްޖެއް ފަދައިންނެވެ. އެ ހިނދު މަލާކަށް ބަލާލި އަޔާޒަށް މަލާކްގެ ރަތްވެފައިވި މޫނު ފެނިފައި އޭނަ އެހެދީ ދޮގެއްކަން ޔަޤީންވިއެވެ. އެއާއެކު އަޔާޒަށް އަމިއްލަ ނަފްސާއި ކަހަލަ ގޮތަކަށް ހިނިތުންވެލެވުނީ ހިތަށްވެރިވި އާދަޔާ ޚިލާފު އުފާވެރިކަމެއްގެ ސަބަބުންނެވެ.\nއަޔާޒާއި މަލާކް އެމީހުންގެ ދިގު ދަތުރަށް ދޫކޮށްލުމަށްފަހު ނިޝާނާއި ވަސީމާ އެމީހުންގެ ޢާއްމު ދިރިއުޅުމާއިގެން ކުރިއަށް ދިޔައެވެ. މިގޮތުން ކޮންމެ ހޮނިހިރެކޭ އެއްފަދައިން އެދުވަހު ހަވީރުވެސް ނިޝާން ލަޔާން ގޮވައިގެން އެމީހުންގެ ސްކޫލްގައި އޮތް ފުޓުބޯޅަ ޕްރެކްޓިސްއަށް ގެންދިޔައެވެ. ލަޔާން އެންމެ ފަހުން ލޭ އެޅީ މީގެ ދެދުވަހެއްހާ ކުރިން ކަމަށްވިޔަސް އޭނަގެ ކިބައިން ފެންނަމުން ދިޔަ ވަރުބަލިކަމުން އޭނަ އެތަންތަނަށް ގެންދަން ވެސް ނިޝާން ހިތްހަމައެއް ނުޖެހެއެވެ. އެހެނަސް ނުގެންދިޔުމުން ވެސް ލަޔާން ދެރަވާނެ މިންވަރު އެނގިފައި އޭނަ އެ ޕްރެކްޓިސްއަށް ފޮނުވަނީ ލަޔާން ލައްވައި ކުޑަކޮށް ނޫނީ ނުކުޅުވުމަށް ލަޔާންގެ ކޯޗު ކައިރީގައި އެދިފައެވެ. ޢާއްމު ގޮތެއްގައި ޕްރެކްޓިސް ސްޓޭޑިއަމެއްގައި ބޭއްވޭ ދުވަސްދުވަހު ލަޔާން ކުޅެ ނިމެންދެން ބަލަން ނިޝާން ހުރެއެވެ. އެހެނަސް އެދުވަހު ޕްރެކްޓިސް އޮތީ ސްކޫލްގައި ކަމަށްވެފައި އޭނަ މީގެ އެއްދުވަސްފަހުން ކޯޓުގައި ވަކާލާތުކުރަން ހަމަޖެހިފައިވާ މައްސަލައަށްޓަކައި ނިންމަން ޖެހޭ ބައެއް ކަންތައް ހުރުމާއެކު ލަޔާން ސްކޫލަށް ލާފައި ނިޝާން އޭނަގެ ކާރު ދުއްވާލިއެވެ. ކާރު ދުއްވަމުން ދިޔައިރު ވެސް އޭނައަށް ވިސްނެމުން ދިޔައީ ފާރޫޤު އޭނައަށް ހުށަހަޅާފައިވާ އެ މައްސަލައާއި މެދުގައެވެ. މި ވޭތުވެ ދިޔަ މަދު ދުވަސްކޮޅުގެ ތެރޭގައި އެ މައްސަލައަށް އިތުރު މައްސަލަތަކެއް ވެސް އެއްވެފައިވެއެވެ.\n"މިހާރު މަށަށް ނިދޭވަރެއްނުވޭ ދޭތެރެދޭތެރެއިން ފޯނަށް އަންނަ އިންޒާރުތަކާހެދި. މަހީރާގެ އެ މައްސަލަ ކޯޓުގައި ބަލަން ފަށައިފިއްޔާ މަ ކުޑަ ގޮޅިއަށް ލެވޭނެ ވާހަކަ ބުނަމުން އަންނަނީ. ދިގު ނަންބަރެއްވީމަ މަށަށް ނުވެސް ހޯދޭ އެއީ ކާކުގެ ނަންބަރެއްތޯ އެކަމަކު މަށަށް ހަމަ ޔަޤީން އެއީ މަހީރާގެ ކަންތައް ކަން. މަގޭ ހިތަށްއަރަނީ މަ މި މައްސަލަ ހުށަހަޅަން އުޅޭކަން އޭނައަށް އެނގޭނީ ކިހިނެއްބާއޭ. އޭނައާ އޭނަގެ އަންހެން ދަރި ވެސް އަނބުރާ އަމިއްލަ ޤައުމަށް ދިޔަ ފަހުން އަހަރެން މި މައްސަލަ ހުށަހެޅީވެސް..." ފާރޫޤު ކިޔައިދިނެވެ.\nނިޝާން އެ ވާހަކައާއިމެދު ވިސްނަމުން އަނބުރާ ދިޔައީ ގެއަށެވެ. ގެއަށް ގޮސް އޭނަގެ ކޮޓަރީގެ އެތެރޭގެ ބައިގައި ހުންނަ އޭނަގެ ކިޔަވާ ކޮޓަރިއަށް ވަދެ އެ މައްސަލައާއި ގުޅިގެން އޭނަ އެއްކޮށްފައިވާ ލިޔެ ކިޔުންތަކަށް ބަލައި ދިރާސާކުރަމުން ދިޔައެވެ. އިރުގަނޑެއް ވަންދެން އެ ލިޔެކިޔުންތަކަށް ގެއްލިފައި ވަނިކޮށް އޭނަގެ އެ ދިރާސާއަށް މެދުކެނޑުމެއް އައީ އެއްލި ކަޅިއަކުން ގަޑި ފެނިގެން ދިޔުމުންނެވެ. ގަޑިން 5:35 ވެ ބޮޑުވެފައިވި މަންޒަރު ފެނިފައި އޭނައަށް ތެދުވެލެވުނީ ލުއްކެއްޖަހަމުންނެވެ. ލަޔާންގެ ޕްރެކްޓިސް ނިމޭ ގަޑިއަކީ 5:30 ކަމަށްވުމުން އޭނަ ދެވަނަ ވިސްނުމެއްވެސް ކާރުގެ ތަޅުދަނޑިއާއެކީ ކޮޓަރިން ނިކުންނަން ދިޔައެވެ.\nއޭނަ ޢާއްމު ގޮތެއްގައި ލަޔާން ހޯދަން ލަސްވާ ދުވަސްދުވަހު ވާހެން އެދުވަހު ވެސް ނިޝާންގެ ހިތް އަވަސްވެފައިވިއެވެ. ކާރު ދުއްވަމުން ދިޔައިރު މިނިޓެއްގައި އެތައް ފަހަރެއްގެ މަތިން ގަޑިއަށް ނަޒަރުތަކެއް ދެވެމުން ދިޔައެވެ. ކުރިމައްޗަށް ދުއްވާ އެއްޗެހި އަރަމުން ދިޔަ ކޮންމެ ފަހަރަކު އޭނަ ނުރުހުންވަމުން ދިޔައެވެ. އޭނަ ލަސްވިޔަސް ލަޔާން ރައްކާތެރިކަމާއެކީ ސްކޫލްގައި ތިބޭ މީހުން ބަލަހައްޓައިދޭނެކަން ޔަޤީންވިއެއްކަމަކު އޭނަގެ ދަރިފުޅަށްޓަކައި ހިތަށް ވެރިވާ ނުތަނަވަސްކަމުގެ މައްޗަށް ނިޝާނަށް ބާރެއް ނުފޯރުވެއެވެ.\nކޮންމެ ގޮތެއްވިޔަސް އޭނަ ގެއިން ނިކުތްތާ5ވަރަކަށް މިނެޓް ތެރޭގައި ނިޝާން ލަޔާންގެ ސްކޫލާއި ހަމައަށް ފޯރިއެވެ. ސްކޫލްގެ ކައިރީގައި ކާރު ޕާކްކުރުމަށްފަހު ނިޝާން ކާރުން ފޭބިއިރު ވެސް ބައެއް ބެލެނިވެރިން ފުޓުބޯޅައިގައި ބައިވެރިވާ ކުދިން ގޮވައިގެން ސްކޫލުން ދަމުން ދިޔަ މަންޒަރު ފެންނަމުން ދިޔައެވެ. ނިޝާން އެމީހުންނަށް ބަލަމުން ބަލަމުން ސްކޫލްގެ ގޭޓުން ވަދެގެން ދިޔައެވެ. އެއަށްފަހު މަޑުކުރުމެއްނެތި ސްކޫލްގެ ކަނާތްފަރާތުން ފެންނަން އޮތް ގްރައުންޑާއި ދިމާލަށް މިޞްރާބުޖެހީ ލަޔާންމެން ޢާއްމު ގޮތެއްގައި ކުޅެ އުޅޭ ތަނަކީ އެއީ ކަމަށްވެފައި އެދިމާލުން ލަޔާންމެންގެ ކޯޗުވެސް ފެނިގެން ދިޔުމުންނެވެ. ދުރުން އެ މަންޒަރު ފެންނަމުން ދިޔައިރު ކޯޗުގެ ކައިރިން ދެ ތިން ކުދިންވެސް ފެންނަމުން ދިޔައީތީ އެތާނގައި ލަޔާން ހުރެދާނެކަމަށް ނިޝާނަށް ހީކުރެވުނެވެ. އެހެނަސް އެމީހުންނާއި ގާތްވީއިރު ވެސް އެތަނުން ލަޔާން ނުފެނުމުން ނިޝާނަށް ވާހަކަ ދެކެވުނެވެ.\n"ލަޔާން ކޮބައިތަ؟" ނިޝާން ކޯޗު ކައިރިން އެ ސުވާލުކޮށްލީ ނުތަނަވަސްވެފައިވާ ޙާލުގައި ކަމަށްވިޔަސް އޭނަ ހިނިތުންވެވޭތޯ ބެލިއެވެ. އެ ހިތްހެޔޮ ކޯޗަށް އޭނަ ކުރާ އިތުބާރާއި އެކީ އެ ޙާލަތުގައި ހެޔޮކޮށް ވިސްނުމަށްވެސްމެއެވެ. އެހެނަސް.....\n"ލަޔާން ގޮވައިގެން ގޮއްސިއެއްނު؟" ކޯޗު އެހެން ބުނެލީ ދެބުމަ ކައިރިކޮށްލަމުން ނިޝާނަށް ނޭނގޭތީ ޙައިރާންކަމެއް ވެރިވެފައިވި މޫނަކާއެކީ ގައެވެ.\n"ކީކޭ؟ ކާކު ގެންދިޔައީ؟!" މޭގަނޑު އަތަށް އައިހެން ހީވި ވަގުތުކޮޅަކަށްފަހު ނިޝާނަށް އެހެން އަހާލެވުނީ އަވަސްއަވަހަށެވެ.\n"ލަޔާންގެ މަންމަ ގެންދިޔައީ." ކޯޗު ބުނެލި އެ ވާހަކަ ނިޝާންގެ ސިކުނޑިއަށް ނެގިގެން ދިޔަ ވަގުތު އޭނަ ހުއްޓުން އެރިއެވެ.


SunOnline: 18,199 meehakakh income support dheefi\n18،199 މީހަކަށް އިންކަމް ސަޕޯޓު ދީފި\nއައިޝަތު ފަރީޙާ 22 Feb 2021, 13:03\nއޮގަސްޓު 23، 2020: މާލޭ ސަރަހައްދުގައި ކޮވިޑް-19ގެ ކޭސްތައް އިތުރުވަމުންދާތީ މާލެ، ވިލިމާލެ އަދި ހުޅުމާލޭގައި ރޭގަނޑު 8:00އިން ފެށިގެން ފަތިހު 5:00 ވަންދެން އެއްގަމު އުޅަނދު ދުއްވަން މަނާ ކުރުން -- ސަން ފޮޓޯ -- ފަޔާޒު މޫސާ\nކޮވިޑް19ގެ ސަބަބުން ވަޒީފާ އަށް އަސަރުކުރި މީހުންނަށާއި އާމްދަނީ އަށް އަސަރު ކުރި މީހުންނަށް ދޭ އިންކަމް ސަޕޯޓް އެލަވެންސްގެ ގޮތުގައި 284.1 މިލިއަން ރުފިޔާ ދޫކޮށްފިއެވެ.\nފިނޭންސް މިނިސްޓްރީ އިން އާންމުކޮށްފައިވާ ހިސާބުތަކަށް ބަލާއިރު މި މަހުގެ 11 ވަނަ ދުވަހުގެ ނިޔަލަށް 18،199 މީހަކަށް އިންކަމް ސަޕޯޓު އެލަވެންސް ދޫކޮށްފައިވެއެވެ.\nއިންކަމް ސަޕޯޓް އެލަވަންސްގެ ގޮތުގައި ދެނީ ވަޒީފާ ގެއްލުނު ކޮންމެ މީހަކަށް 5،000 ރުފިޔާ އަދި މުސާރަ އަށް މަދުވެގެން 5،000 ރުފިޔާ ނުލިބޭ ފަރާތްތަކަށް އެއަދަދަށް ހަމަވާ ވަރުގެ އަދަދެކެވެ. އެ ފައިސާ ދޫކުރަނީ އެންސްޕާ މެދުވެރިކޮށެވެ.\nއިންކަމް ސަޕޯޓް އެލަވެންސްގެ ފުރަތަމަ ބުރުގައި މާޗު މަހުގެ އެކަކުން ފެށިގެން، ކޮވިޑް-19ގެ ސަބަބުން ވަޒީފާ އިން ވަކިކުރެވިފައިވާ ނުވަތަ ވަޒީފާ އިން ސަސްޕެންޑްކުރެވިފައިވާ ފަރާތްތަކަށާއި އަދި މުސާރަ ނުލިބޭ ގޮތަށް ނޯ ޕޭ ލީވްއަށް ފޮނުވާ ލެވިފައިވާ މީހުންނަށް އަދި މުސާރައިގެ ގޮތުގައި ލިބޭ އެއްޗަކުން ބައެއް އުނިކުރެވިފައިވާ ފަރާތްތަކަށް އެލަވެންސް ދީފައިވެ އެވެ.\nއިންކަމް ސަޕޯޓު އެލަވެންސްގެ ދެ ވަނަ ބުރު ތައާރަފުކޮށް ޖުލައި މަހުން ފެށިގެން ސެޕްޓެމްބަރު މަހާ ހަމައަށް އިންކަމް ސަޕޯޓު އެލަވެންސްގެ ދެވަނަ ބުރު ވަނީ ކުރިއަށް ގެންގޮސްފަ އެވެ.\nވީހާ ވެސް ގިނަ ބަޔަކަށް އެލަވެންސް ދިނުމަށްޓަކާ ފަހުން ނިންމާފައި ވަނީ ރާއްޖޭގައި ވަޒީފާ އަދާކުރާ ފަރާތްތަކުގެ ތެރެއިން ކޮވިޑް19 އާ ގުޅިގެން އެބަޔެއްގެ ވަޒީފާއަށް 2019 ޑިސެމްބަރު މަހުގެ ފަހުން އަސަރުކޮށްފައިވާ ފަރާތްތަކުގެ ތެރެއިން އެލަވެންސަށް ޝަރުތު ހަމަވާ މީހުންނަށް އެލަވެންސް ދިނުމަށެވެ.\nމި އެލަވެންސްގެ ތިންވަނަ ބުރެއް ތައާރަފު ކޮށް މިދިޔަ އަހަރުގެ އޮކްޓޯބަރުން ޑިސެމްބަރާއި ހަމައަށް އެލަވެންސަށް އެދުމަށް ހުޅުވާލި ފުރުސަތުތައް މިހާރު ވަނީ ހަމަވެފައެވެ.\nއިންކަމް ސަޕޯޓް އެލަވެންސް ދޭ ފަރާތްތަކާއި އެކި ސަބަބުތަކާ ހުރެ އެޕްލިކޭޝަން ރިޖެކްޓު ކުރާ މީހުންގެ މައުލޫމާތު ޖޮބް ސެންޓަރުގެ ވެބްސައިޓުން ފެންނާނެ އެވެ.\nހަރަދު ދެކޮޅުޖެއްސުމަށް އަޅާނެ ފިޔަވަޅުތައް ހާމަކޮށްފި\nމިއަހަރު ތެރޭ އަދިވެސް ތަކެތީގެ އަގުތައް އުފުލޭނެ: އަމީރު\nޖީއެސްޓީއާއި ޓީޖީއެސްޓީ ބޮޑުކުރަން މަޝްވަރާ ފަށައިފި


އުއްމަތުގައި އިޚްތިލާފުތައް އުފެދުން. – DhiSalafiyyah\nއުއްމަތުގައި އިޚްތިލާފުތައް އުފެދުން.\n15/10/2011 ފިޤުހާއި އޭގެ ޢިލްމުތައް, ދީންއަލް އަޚް މުޙައްމަދު ނިހާދު ޖަމާލު\nޚިލާފުވުމަކީ މިކައުނުގައި އިންސާނީ ޠަބީޢަތުގައި މާތްﷲ ލައްވާފައިވާ ކެމެކެވެ. މިކަމަށް އިޝާރާތްކުރައްވާ މާތްﷲ ވަޙީ ކުރައްވަނީ.\nوَلَوْ شَاءَ رَ‌بُّكَ لَجَعَلَ النَّاسَ أُمَّةً وَاحِدَةً ۖ وَلَا يَزَالُونَ مُخْتَلِفِينَ ﴿١١٨﴾ سورة هود\nމާނައީ: ” ކަލޭގެފާނުގެ ވެރިރަސްކަލާނގެ އިރާދަކުރެއްވިނަމަ، މީސްތަކުން އެއް أمّة އެއް ކަމުގައި ލައްވައިފީސްކަން ކަށަވަރެވެ. ނަމަވެސް خلاف ވުމުގައި އެއުރެން ފިލައިނުދެތެވެ. “\nޚިލާފުވުމަށް ބަލާއިރު އާދަމުގެފާނުންގެ ދަރިކަލުން ކަމުގައިވާ ޤާބީލު އާއި ހާބީލު އާ ދެމީހުންގެ މެދުގައި ޚިލާފު އުފެދި އޭގެ ސަބަބުން ޤާބީލު މަރުވެގެންދިޔައެވެ.\nއިޚްތިލާފު ތަކުގެ ތެރޭގައި ޤަބޫލު ކުރެވޭ ޚިލާފުތަކާއި ޤަބޫލު ނުކުރެވޭ ޚިލާފުތައްވެއެވެ. ޤަބޫލު ކުރެވޭ ޚިލާފުތަކަކީ، ދީނުގެ މައްސަލަތަކުގައި ދިމާވާ ކަންކަމުގައި ވިސްނުމާއި ފިކުރުގައި އުފެދޭ ޚިލާފެވެ. ޤަބޫލު ނުކުރެވޭ ޚިލާފުތަކަކީ، ތަޢައްޞުބާއި ހަވާނަފްސަށް ތަބާވުމާއި ރުޅިވެރިކަމާއި ބައިބައިވުމުގެ ގޮތުން އުފެދޭ ޚިލާފުތަކެކެވެ.\nއިޚްތިލާފް އުފެދެން ދިމާވި ބައެއް ސަބަބުތައް\nއިންސާނުން ދެކޭގޮތުގައި ވިސްނާ ވިސްނުންތަކަކީ އެއްފަރުދުން އަނެއް ފަރުދަށް، އެއްޖަމާޢަތުން އަނެއް ޖަމާޢަތަށް އެއްޤައުމުން އަނެއް ޤައުމަށް އެއް މައްސަލައިން އަނެއް މައްސަލައަށް އެއްބައެއްގެ ހޭލުންތެރިކަމާއި ތަރުބިއްޔަތާއި ލިބިފައިވާ މަޢުލޫމާތައް ބަލައި ތަފާތުވެގެން އަންނަ އެއްޗެކެވެ. އިޚްތިލާފް އުފެދެން ދިމާވި ސަބަބުތަކުގެ ތެރެއިން ބައެއް ސަބަބު ތަކަކީ:\n1 ޝަރުޢު ޙުކުމްތައް ނެރެވޭ އުޞޫލުތަކުގައި އިޚްތިލާފުވުން.\nމަޒުހަބު ތަކުގައި އިޚްތިލާފު އުފެދެން ދިމާވެފައިވާ މައްސަލަތަކަކީ ބައެއް ޝަރުޢީ ދަލީލުތަކާއި އުޞޫލުތަކުން ނެރެވޭ އަޞްލުތަކެވެ. މުޅި އުއްމަތް ޤުރުއާނާއި، ސުންނަތާއި، އިޖުމާޢުއަކީ އަސާސީ ޤަވާޢިދުކަމަށް އިޖުމާޢުވެފައިވީނަމަވެސް، އެ މަސްދަރުތަކުގެ ފަހުން ދެން އަސާސު ތަކެއްގެ ގޮތުގައި ބެލެވޭނެ އެއްޗަކާއިމެދު އިޚްތިލާފުވެއެވެ. މިސާލަކަށް އަބޫ ޙަނީފާ މުރުސަލް ޙަދީޘަށްވުރެ ޤިޔާސް އިސްކުރައްވައެވެ. އިމާމް މާލިކު މަދީނާގެ އަހުލުވެރީންގެ ޢަމަލާއި މުރުސަލް ޙަދީޘް ޤިޔާސަށްވުރެ އިސްކުރައްވައެވެ.\n2 ޙަދީޘްތަކުގެ ރާވީންގެ ތެރެއިން ޢަދުލުވެރީންނާއި ޢަދުލުވެރި ނޫން ރާވީންނަކީ ކޮބައި ކަމާމެދު ޚިލާފު އުފެދިފައިވެއެވެ. ޙަދީޘް ޘާބިތުނުވުމަށް ދިމާވާ ސަބަބުތަކުގެ ތެރޭގައި ސަނަދު މެދު ކެނޑުމާއި ރާވީއަކީ ޢަދުލު ނޫން ރާވީ އަކަށްވުން ހިމެނެއެވެ.\n3 ޙަދީޘުގެ ނައްޞު ވިސްނުމުގައި ޚިލާފުތަކެއް އުފެދުން. އެ ޙަދީޘަކީ ޢިލްމުވެރީން ޞައްޙަ ޙަދީޘެއްކަމުގައި އެއްބަސްވެފައިވީނަމަވެސް އެ ޙަދީޘް ފަހުމު ވުމުގައި އިޚްތިލާފްތަކެއް ވެއެވެ. މިސާލަކަށް ރަސޫލާ ޞައްލަﷲ ޢަލައިހި ވަސައްލަމްގެ ޙަދީޘްއެއްގައިވެއެވެ. ” ޠާހިރު ޙާލަތުގައިމެނުވީ ޤުރުއާނުގައި ބީހުމެއްނުވެއެވެ. ” މި ޙަދީޘުން ތަފާތު މާނަތަކެއް ޢިލްމުވެރީން ނެރުއްވާފައިވެއެވެ. ބައެއް ޢިލްމުވެރީން މި ޙަދީޘްގައިއެވާ ޠާހިރު މުރާދު ކަމުގައި ބެއްލެވީ ބޮޑު ޙަދަޘާއި ކުޑަ ޙަދަޘުން ޠާހިރު ވުމެވެ. މިގޮތަށް ބެއްލެވި ޢިލްމުވެރީންގެ އަރުހިގައި ދެ ޙަދަޘުން ޠާހިރުނުވެ ޤުރުއާނުގައި ބީހުން ހުއްދަވެގެނެއް ނުވެއެވެ. އަނެއްބައި ޢިލްމުވެރީންގެ އަރިހުގައި ޠާހިރުގެ މާނައަކީ އެމީހެއްގެ ހަށިގަނޑުގައި ނަޖިހެއްނެތުމެވެ. މިގޮތަށް މާނަ ކުރެއްވި ޢިލްމުވެރީންގެ އަރިހުގައި ދެ ޙަދަޘުން ޠާހިރު ނުވިޔަސް، ހަށިގަނޑުގައި ނަޖިހެއް ނެތްނަމަ ޤުރުއާނުގައި ބީހުން ހުއްދައެވެ.\nއެހެން މިސާލެއް: ބުޚާރީ އަދި މުސްލިމްގައި އިބްނު ޢުމަރު ޜަޟިޔަﷲ ޢަންހުމާ ރިވާކުރެއްވި ޙަދީޘެއްގައިވެއެވެ.\nރަސޫލާ އަހުޒާބު ހަނގުރާމައިން އެނބުރި ވަޑައިގެންނެވި ތަނާ ޖިބްރީލުގެފާނު ވަޑައިގެން ބަނީ ޤުރުއިޠާ އަށް ދިއުމަށް އަމުރު ކުރެއްވިއެވެ. ރަސޫލާ އެކަލޭގެފާނުގެ އަޞްޙާބުންނަށް ޙަދީޘް ކުރެއްވިއެވެ. ” އެކަކުވެސް ބަނީ ޤުރައިޠާ ގައި މެނުވީ މިއަދުގެ ޢަޞްރު ނަމާދު ނުކުރާހުށިކަމެވެ. ” ކޮންމެއަކަސް އަޞްޙާބު ބޭކަލުން ބަނީ ޤުރައިޠާ އަށް ވަޑައިގެންނެވި މަގުމަތީގައި ޢަޞްރު ނަމާދު ވަގުތު ޖެހިއްޖެއެވެ. ބައެއް އަޞްޙަބުނޭކަލުން ވިދާޅުވިއެވެ. އަހަރެމެން ޢަޞްރު ނަމާދު ކުރާނީއެވެ. ނަމާދު ނުކުރުމަށް ރަސޫލާ އަހަރެމެންގެ ފަރާތަކުން އެދިއެއްނުލައްވައެވެ. ކޮންމެއަކަސް މި މައްސަލަ ރަސޫލާއަށް ދެންނެވުމުން މި ދެގޮތުން އެއްވެސް ގޮތެއް އެކަލޭގެފާނު ނުބައެއް ނުކުރައްވައެވެ.\n4 ދަލީލުތަކަށް ތަރުޖީޙު ދިނުމާއި، އެ ދަލީލުތައް ޖަމާކުރުމުގައި އިޚްތިލާފު އުފެދުން. ޢިލްމުވެރިން މައްސަލަތަކުގައި ޙުކުމްތައް އިސްތިންބާޠު ކުރައްވާއިރު ބައްލަވަނީ އެންމެ ދަލީލަކަށް ނޫނެވެ. އެ މައްސަލަ އާއި ގުޅޭ ހުރިހާ ދަލީލްތަކާއި އުޞޫލުތަކަށް ބައްލަވައެވެ. މިސާލަކާސް އިމާމް ޝާފިޢީ، ބުޚާރީއާއި މުސްލިމްގައިވާ ޞައްޙަ ޙަދީޘްތަކަށް ޢަމަލު ކުރައްވާފައެއްނުވެއެވެ. އެއް ޙަދީޘަކީ ރަސޫލުﷲ ނަމާދުގައި ބިސްމި ބާރަށް ވިދާޅުނުވާކަމަށް އޮތް ޙަދީޘެވެ. މީގެ މާނައަކީ މި ޙަދީޘަށް އިމާމް ޝާފިޢީ އިންކާރު ކުރެއްވީ އެއް ނޫނެވެ. ނަމަވެސް މި މައްސަލަ އާއި ގުޅޭ އެހެނިހެން ދަލީލްތަކާއި އުޞޫލުތަކަށް ބުރަވެ ވަޑައިގަތީއެވެ. އިމާމް ޝާފިޢީ ވިދާޅުވެފައިވެއެވެ. ” ރަސޫލާގެ ޞައްޙަ ޙަދީޘެއްފެނި އެ ދޫކޮށްލައި އެހެން މީހެއްގެ ބަހަށް ޢަމަލުކުރުމަކީ އެއްވެސް މީހަކު ކޮށްގެން ވާނެ ކަމެއް ނޫނެވެ. ” އިމާމް ޝާފިޢީ މި ޙަދީޘަށް ޢަމަލު ނުކުރުމަކީ އެއަށް އިންކާރު ކުރުމެއް ނޫނެވެ. އެހެންނަމަވެސް އެއިން މައްސަލަ ނެރުއްވި ގޮތް ތަފާތުވީއެވެ.\nއައްޝައިޚް ޙަސަން ލަޠީފް މޫސާ/ ފައުންޑޭޝަން ލެވަލް2ހޭންޑް އައުޓް


Crystal Palace ge Head of Sports Medicine ge thaureef Mahloof ge masahkathah! | Jazeera\tކްރިސްޓަލް ޕެލަސްގެ ހެޑް އޮފް ސްޕޯޓްސް މެޑިސިންގެ ތައުރީފް މަހްލޫފްގެ މަސައްކަތަށް! - Jazeera\nކްރިސްޓަލް ޕެލަސްގެ ހެޑް އޮފް ސްޕޯޓްސް މެޑިސިންގެ ތައުރީފް މަހްލޫފްގެ މަސައްކަތަށް!\nސާއިފް ޝިޔާދު September 7, 2020 57 views0\nރާއްޖޭގައި ކުޅިވަރު ކުރިއަރުވަން މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހްމަދު މަހްލޫފް ކުރައްވަމުން ގެންދަވާ މަސައްކަތަށް އިނގިރޭސި ޕްރިމިއަރ ލީގުގެ ކްރިސްޓަ ޕެލަސްގެ ހެޑް އޮފް ސްޕޯޓްސް މެޑިސިން ޑރ. ޒަފަރު (ޒަފް) އިގްބާލް ތައުރީފް ކުރައްވައިފިއެވެ.\nމަހްލޫފްގެ ޓްވީޓަކަށް ކުރެއްވި ރިޕްލައިއެއްގައި ޑރ. ޒަފް ވަނީ ރާއްޖޭގެ ހުރިހާ ރައްޔިތުންނަށް ކުޅިވަރު ކުޅެވޭނެ ގޮތް ހަދައިދިނުމަށް މަހްލޫފް ކުރައްވަމުން ގެންދަވާ މަސައްކަތަށާއި ދުޅަހެޔޮ މުޖުތަމައުއެއް ބިނާކުރުމަށް ކުރަމުންދާ މަސައްކަތަށް ތައުރީފް ކުރައްވައި ހިތްވަރު ދެއްވާފައެވެ.\nPleasure Ahmed and thanks for the invitation. Fantastic to see the work you are doing with improving access to sports and encouraging healthier lifestyles for everyone in the Maldives. Keep up the good work.\n— DrZaf (@sportsdrzaf) September 6, 2020\nޑރ. ޒަފްއާއެކު އާދިއްތަ ދުވަހުގެ ރޭ ވަނީ ގައުމީ ޓީމުތަކުގެ ކުޅުންތެރިންނަށް ހާއްސަ ސެޝަންއެއް ކުރިޔަށް ގެންގޮސްފައެވެ. ރާއްޖޭގެ ގައުމީ ޓީމުތަކަށް ނިސްބަތްވާ 180 އަށްވުރެ ގިނަ އެތުލީޓުންނާއެކު ކުރިޔަށް ގެންދިޔަ މި ސެޝަންގައި ވެސް ޑރ. ޒަފް ވަނީ މަހްލޫފްގެ މަސައްކަތްތައް ޓްވިޓަރއިން ފެނިވަޑައިގެންނެވި ކަމަށާއި ކުރައްވަމުން ގެންދަވަނީ ވަރަށް ބުރަ އަދި ބޭނުންތެރި މަސައްކަތްތަަކެއް ކަމަށް ދެކޭ ކަމަށް ވިދާޅުވެފައެވެ. ޑރ. ޒަފް ވަނީ މިފަދަ ސެޝަންއެއް ކުރިޔަށް ގެންދިޔުމަށް ދެއްވި ދައުވަތަށް ޝުކުރު އަދާކުރައްވާފައެވެ.\nޑރ. ޒަފަރު ވަނީ މީގެކުރިން ލިވަޕޫލް ފުޓްބޯޅަ ކްލަބްގެ އިތުރުން ޓޮޓެންހަމް ހޮޓްސްޕަރސްގެ ޑޮކްޓަރެއްގެ ގޮތުގައި ވެސް ހަރަކާތްތެރިވެވަޑައިގެންފައެވެ. ހަމައެހެންމެ ކްރިކެޓް ކުޅުންތެރިންނާއެކު ވެސް ވަނީ މަސައްކަތްކުރައްވާފައެވެ. ޑރ. ޒަފަރުއަކީ ސްޕޯޓްސް މެޑިސިންގެ ދާއިރާގައި ފުންނާބު އުސް ބޭފުޅެކެވެ.


ލަގްޒަރީ ފުލެޓެއް ގަނެފައިވާ މެންބަރު ފަލާޙް ހިޔާއަށް ފާޑުކިޔުމުން ރައްދުދީފި | Voice.mv\nމާފަންނު ހުޅަނގު ދާއިރާގެ އެމްޑީޕީގެ މެންބަރު މުހައްމަދު ފަލާހް l ފޮޓޯ: މަޖިލިސް\nލަގްޒަރީ ފުލެޓެއް ގަނެފައިވާ މެންބަރު ފަލާޙް ހިޔާއަށް ފާޑުކިޔުމުން ރައްދުދީފި\nފަލާހް މިއަދުވަނީ މަޖިލީހަށް އެކަމާގުޅޭ މައްސަލައެއް ހުށަހަޅާފައި\nކުރީގެ ރައީސް ޔާމީންގެ ސަރުކާރުން ހުޅުމާލޭގެ ދެވަނަ ފިޔަވަހީގައި އިމާރާތް ކޮށްފައިވާ ހިޔާ ފުލެޓުތަކަށް މާފަންނު ހުޅަނގު ދާއިރާގެ މަޖިލިސް މެންބަރު މުޙައްމަދު ފަލާޙް މަޖިލީހުގައި ދެއްކެވި ވާހަކައާއި ގުޅިގެން އާންމުންގެ އެކުވެރިގުޅުމުން އޭނާއަށް ރައްދު ދީފިއެވެ.\nހިޔާ ފުލެޓުތަކަކީ ޖަރީމާއެއް ކަމަށާއި ހިޔާ ފުލެޓުގެ މަޝްރޫޢު ހިންގި މީހުންނާއި އަދި ސަރުކާރުން އެތަނަށް ކަނޑައެޅި ކުއްޔާއި ދެކޮޅަށް ވާހަކަ ދެއްކި މީހުންނަށް ފިޔަވަޅު އަޅަން ފަލާޙް މިއަދުވަނީ މަޖިލީހަށް މައްސަލައެއް ވައްދާފައެވެ. އަދި ހިޔާ ފުލެޓުތަކަށް ވަރަށް ބޮޑަށް ފާޑުވިދާޅުވެ ފަލާޙްވަނީ މިއަދު ވާހަކަ ދައްކަވާފައެވެ.\nއެ ވާހަކަތަކާއި ގުޅިގެން އޭނާއަށް ރައްދު ދެމުން، އާންމުންގެ އެކުވެރި ގުޅުމުން އާންމުކުރި ފަލާޙްގެ މާލީ ބަޔާނުން ލިބެން ހުރި މަޢުލޫމާތައް ބަލާއިރު އޭނާގެ ބިމެއް މާލޭގައި އެބައޮތެވެ. އަދި މިއަހަރު އޭނާ ވަނީ ހުޅުމާލޭގެ އެންމެ އަގުބޮޑު އެއް ލަގްޒަރީ ފުލެޓު ބިލްޑިންގް ކަމަށްވާ އަކްއާވިޓާ އިން ހަތަރު ކޮޓަރީގެ ފުލެޓެއް ގާތްގަނޑަކަށް ހަތަރު މިލިއަން ރުފިޔާއަށް ބައްލަވާގެންފައެވެ.\nހިޔާ މަޝްރޫއުގައި ކަރަޕްޝަންގެ އަމަލެއް ހިންގާފައި ވާނަމަ އެކަމެއް ބަލައި، ތަހުގީގު ކުރުމަކީ އަޅުގަނޑުމެން އެދޭ އަދި ހިތްވަރުދޭވެސް ކަމެކެވެ.\nއެހެންނަމަވެސް އެކަމާއި ގުޅުވައި ވާހަކަ ދައްކަވާއިރު 7،000 އާއިލާގެ އެ "ކޮށްޓަށް" މަލާމާތް ނުކޮށް، pic.twitter.com/YMVVgrO0UF\n— Commoners Friendship Association ( ކޮތަރު ކޮށި ) (@AEG_Mv) October 26, 2021\nފަލާޙްގެ ވާހަކައާއި ގުޅިގެން އެ ޖަމުޢިއްޔާއިން ބުނީ، ހިޔާ މަޝްރޫޢުގައި ކޮރަޕްޝަންގެ ޢަމަލެއް ހިންގާފައިވާނަމަ އެކަމެއް ބަލައި، ތަޙުޤީޤު ކުރުމަކީ އެ ޖަމުޢިއްޔާއިން ހިތްވަރު ދޭ ކަމެއް ކަމަށެވެ. ނަމަވެސް، އެކަން ކުރަންވާނީ އެކަމާ ގުޅުވާ ވާހަކަ ދައްކާއިރު 7000 ޢާއިލާގެ އެ "ކޮށްޓަށް" މަލާމާތް ނުކޮށް ކަމަށް އެ ޖަމުޢިއްޔާއިން ބުނެފައިވެއެވެ.\nއެ ޖަމުޢިއްޔާއިން އިތުރަށް ބުނީ، އެކޮށި ޑިސްކްރެޑިޓް ނުކޮށް، އެކޮށީގެ އާންމުން ހޯދަން މަސައްކަތް ކުރަމުންދާ އަސާސީ ޙައްޤު ހޯދުމަށް ހުރަސް ނޭޅޭ ގޮތަށް ވާހަކަ ބައްޓަން ކުރުމަކީ ވަރަށް މުހިންމު ކަމެއް ކަމަށެވެ.\nއަކުއަ ވިޓާގެ ލަގްޒަރީ އެޕާޓްމަންޓް\nޚާއްޞަކޮށް އަމިއްލަ އަދި ޢާއިލީ ނަމުގައި މާލެގައި ބިންތައް ހުރި، ކުލީގެ ވިޔަފާރި ކުރާ އަދި ކޮވިޑް-19 ގެ މި ދަތި ހާލުގައިވެސް ހަތަރު މިލިއަން ރުފިޔާގެ ލަގްޒަރީ ފުލެޓު ގަނެވޭވަރުގެ "އިއްޒަތްތެރި" މެންބަރުން ސަމާލުވުމަށް ޖަމުޢިއްޔާ އިން ވަނީ ގޮވާލާފައެވެ.\nސަބަބަކީ ހިޔާ ފުލެޓު (އަދި އެހެން ކޮންމެ އިޖްތިމާއީ ބޯހިޔާވަހިކަމުގެ މަޝްރޫޢަކީވެސް) ބިންވެރި ކުލިވެރިންގެ އަމިއްލަ ވިޔަފާރިއަށް ގެއްލުން ވުންކަމަށް އެޖަމުޢިއްޔާ އިން ބުންޏެވެ.\n"ރައްޔިތުންނަށް ޓަކައި" އަދި "ޙައްޤު މިންވަރު" ފަދަ ބެނާތައް ފަހަތުގައި ފޮރިވިގެން ތިބެ އަމިއްލަ ވިޔަފާރި ހިމަޔާތް ކުރުމަށް، އިޖްތިމާއީ ބޯހިޔާވަހިކަމުގެ މަޝްރޫޢުތަކަށް ހުރަސް އަޅައި، މިހާރު އޮތް ކުލީގެ އަޅުވެތި ކަމުގެ ނިޒާމު އެގޮތުގައި ބެހެއްޓުމަށް ޒަމާނުއްސުރެ މަސައްކަތްކުރަމުންދާ "ސިޔާސީ ވެރިންނަށް" ފާރަވެރިވެ ހުށިޔާރު ވާންޖެހޭ ކަމަށް ވެސް އާއްމުންގެ ޖަމުޢިއްޔާއިން ބުނެފައިވެއެވެ.\nމެންބަރު ފަލާޙަކީ އެފަދަ ބިންވެރި ކުލިވެރިންގެ ހަމްދަރުދީވެރިއެއް ނޫން ކަމަށް އުންމީދު ކުރާކަމަށް ވެސް އާއްމުންގެ ޖަމުޢިއްޔާއިން މީސްމީޑިއާގައި މިއަދު ޝާއިއުކުރި ޕޯސްޓެއްގައި ބުނެފައިވެއެވެ.\nމެންބަރު ފަލާޙް މިއަދު ހުށަހެޅި މައްސަލަ މަޖިލީހުންވަނީ ބަލައިގަނެފައެވެ.\nހިޔާ ފްލެޓް, މެންބަރު ފަލާހް\nޢެހަށްތިގަތް ލަގުޒަރީއެޕާޓުމެންޓުގެކޮޕުތައްބަލާފިޔަވަޅުއަޅާ ކޮންތާކުންކިހިނެތްކޮންގޮތްކުން ކޮންވަގުތަކު ކޮންކަމަކުންތޯއެފާސާހޯދާފައޮތީކޮންކަހަލަމަސަތްކަތްތަކަކުންތޯބަލައްޖެހޭނެ އެހަށްމެމްބަރުންގެކުންތަކާކޮރަޕުސަންތައްބަލާތަހުގަިގުކޮންފިޔަވަޅުއަޅާފާނު އެހެން ކަންތަކންއެބުރެންވާނީ އޯކޭ\nމިބޭފުޅުންނަށް ކޮން އެއްޗެއް ނުލިބިގެންބާ ނޫނީ ކޮން ކަމެއް ޙާޞިލް ނުވެގެންބާ ފައިންޕުޅަށް ހިނިއަރުއްވައިގެން މި އުޅުއްވަނީ. ބުނެލަން ބޭނުނވަނީ ހިޔާ ފުލެޓުގެ އަގު ތިރިކޮށް ގްރޭސް ޕީރިއަޑް އިތުރު ކޮށްދެއްވާށޭ ނިކަމެތި ރައްޔިތުންނަށްޓަކައި.\n"އިއްޒަތްތެރި" ލަދުހަޔާތް ކުޑަ ގެރިއެއް\nސަރުކާރު ފެއިލްވެ ހަޑި ހާވަނީ. ފަލާޙް މާދަމާ އެހެން ސަރުކާރެއް އައުމުން ބުނާނެ އޭ އެހެން ބުނި އެއްޗެއް ނޫނޭ. މަށަށް ވެސް އެނގޭ ޔާމީން ސަރުކާރުން ކޮށް ދީފައިވަނީ ރަނގަޅު ކަމެއްކަން


ޤާނޫނު ނަންބަރު 3/68 ޖ. (އޮފިޝަލް ކަންތައް ޗެޕްޓަރ III) އަށް 35 ވަނަ އިޞްލާޙު ގެނައުމުގެ ޤާނޫން <br /> - The President's Office\nޤާނޫނު ނަންބަރު 3/68 ޖ. (އޮފިޝަލް ކަންތައް ޗެޕްޓަރ III) އަށް 35 ވަނަ އިޞްލާޙު ގެނައުމުގެ ޤާނޫން\n11 އޮކްޓޫބަރު 1975، ރިފަރެންސް: 1975/60


Polihunnai URH glhigen kuriah gendhaa kasrathu program feshigen kuriah dhanee | ungoofaaru.com\nބަނޑޭރިގަނޑު/ޚަބަރު/ފުލުހުންނާއި އުނގޫފާރު ރީޖަނަލް ހޮސްޕިޓަލް ގުޅިގެން ކުރިއަށްގެންދާ ކަސްރަތު ޕްރޮގްރާމު ފެށިގެން ކުރިއަށް ދަނީ\nއިބްރާހީމް ޒަޔާން 22 އޭޕްރިލް 2018\n0 587 މިނެޓެއް ނުވަނިސް ކިޔާލެވޭ\nރ.އުނގޫފާރު ޕޮލިސް ސްޓޭޝަނާއި އުނގޫފާރު ރީޖަނަލް ހޮސްޕިޓަލް ގުޅިގެން އުނގޫފާރުގައި ދިރިއުޅޭ ރައްޔިތުންނަށް އަމާޒުކޮށްގެން ކުރިއަށްގެންދާ ކަސްރަތު ޕްރޮގްރާމެއް ފެށިގެން ކުރިއަށް އެބަދެއެވެ.\nއޭޕްރިލް މަހުގެ 10 ވަނަ ދުވަހުން ފެށިގެން އެއް މަސްދުވަހުގެ މުއްދަތަށް ކުރިއަށް ގެންދިޔުމަށް ހަމަޖެހިފައިވާ މި ކަސްރަތު ޕްރޮގްރާމަކީ ރ.އުނގޫފާރު ޕޮލިސް ސްޓޭޝަނާއި ރ.އުނގޫފާރު ހޮސްޕިޓަލް ގުޅިގެން ރ.އުނގޫފާރުގެ 18 އަހަރުން މަތީ ދެޖިންސުގެ ރައްޔިތުންނަށް އަމާޒުކޮށްގެން ހިންގުމަށް ނިންމި ކަސްރަތު ޕްރޮގްރާމެކެވެ. މައުލޫމާތު ލިބިފައިވާގޮތުން މިޕްރޮގްރާމްގައި ފިރިހެންބޭފުޅުން ބައިވެރިވެފައެއް ނުވެއެވެ.\nމި ޕްރޮގްރާމްގައި، ކަސްރަތުގެ އިތުރުން މޫދު ކަސްރަތު ކުލާސްތަކަކާއި، ދުޅަހެޔޮ ސިއްހަތެއްގައި ހުރުމަށް ބޭނުންވާ ސިއްޙީ މައުލޫމާތު ފޯރުކޮށްދިނުމަށްވަނީ ހަމަޖެހިފައެވެ.\nމި ޕްރޮގްރާމްގެ ބޭނުމަކީ، އުނގޫފާރު ރައްޔިތުންނަކީ، ހަށިހެޔޮ، ދުޅަހެޔޮ ބަޔަކަށް ހެދުމުގެ އިތުރުން، ގާނޫނާ ޤާވާއިދުތަކަށް އަހުލުވެރިކުރުވުމާއި، ދަރިން ތަރުބިއްޔަތުކުރުމަށް ބެލެނިވެރިން އަހުލުވެރިކުރުވުމާއި، އަމާން މުޖުތަމަޢެއް ޤާއިމްކުރުމުގައި ފުލުހުންނާ ގުޅިގެން މަސައްކަތްކުރުމުގެ ރޫޙު ރައްޔިތުންގެ ކިބައިގައި އަށަގެންނެވުމެވެ.\nމި ޕްރޮގްރާމުގައި 62 ފަރާތަކުން ބައިވެފައިވެއެވެ. މި ޕްރޮގްރާމުގައި އިންސްޓްރަކްޓަރުންގެ ގޮތުގައި ހަރަކާތްތެރިވަނީ މިފަދަ ޕްރޮގްރާމެއް ހިންގުމުގެ ތަޖުރިބާ ލިބިފައިވާ ފުލުހުންނެވެ.\nރ.އުނގޫފާރު އުނގޫފާރު ރީޖަނަލް ހޮސްޕިޓަލް އުނގޫފާރު ޕޮލިސް


OPEC fund in Raajje ah 50 million dollar ge loan eh dheefi | ThePress\nއޯޕެކް ފަންޑުން ރާއްޖެއަށް 50 މިލިއަން ޑޮލަރުގެ ލޯނެއް ދީފި\n16 January 2020, 12:26\nއޯޕެކް ފަންޑުންދިން ލޯން އެއްބަސްވުމުގައި ސަރުކާރާއެކު ސޮއި ކުރުމަށްފަހު އެއްބަސްވުން ބަދަލު ކުރަނީ / ފޮޓޯ: ފިނޭންސް މިނިސްޓްރީ\nފެނާއި ނަރުދަމާ ގާއިމްކޮށް ބަނދަރު ހަދަން އޯޕެކް ފަންޑް ފޯ ޑިވަލޮޕްމަންޓް (އޮފިޑް) އިން 50 މިލިއަން ޑޮލަރުގެ ލޯނެއް މިއަދު ދީފިއެވެ.\nމި އެއްބަސްވުމަކީ އޯޕެކް ފަންޑުގެ އެހީގައި ފަސް ރަށެއްގެ ބަނދަރުގެ މަސައްކަތް ކުރުމަށް ބޭނުންވާ ފަންޑިން އަދި އަށް ރަށެއްގެ ފެނާއި ނަރުދަމާގެ މަސައްކަތް ކުރުމަށް ދޭ ލޯނު އެހީގެ އެއްބަސްވުމެވެ.\nހޮޓެލް ޖެންގައި ބޭއްވި ރަސްމިއްޔާތެއްގައި މި އެއްބަސްވުމުގައި ރާއްޖޭގެ ފަރާތުން ސޮއި ކުރެއްވީ ފިނޭންސް މިނިސްޓަރު އިބްރާހިމް އަމީރެވެ. އޯޕެކް ފަންޑުން ސޮއި ކުރެއްވީ ޑިރެކްޓަރު ޖެނެރަލް ޑރ. އަބްދުލް ހަމީދު އަލް ހަލީފާއެވެ.\nފަސް އަހަރުގެ ގްރޭސް ޕީރިއަޑަކާއެކު 20 އަހަރުގެ ތެރޭގައި ދައްކާގޮތަށް ދީފައިވާ މި ލޯނުގެ އިންޓްރެސްޓަކީ 4.6 ޕަސެންޓެވެ.\nފިނޭންސް މިނިސްޓަރު އަމީރު ވިދާޅުވީ މި ލޯނު އެއްބަސްވުމުގެ ދަށުން ހިންގާ ޕްރޮޖެކްޓުތަކުގެ ނަފާ 20،000 ރައްޔިތުންނަށް ލިބޭނެ ކަމަށެވެ. އަދި ވިދާޅުވީ އޯޕެކް ފަންޑަކީ ރާއްޖޭގެ ތަރައްގީގެ މުހިއްމު ބައިވެރިއެއް ކަމަށާއި ހާއްސަކޮށް ފެނާއި ނަރުދަމާގެ ޕްރޮޖެކްޓުތައް ހިންގުމުގައި އޯޕެކް ފަންޑުން ބޮޑު އެހީތެރިކަމެއް ދެމުން އަންނަ ކަމަށެވެ.\nމިއަދުގެ ރަސްމިއްޔާތުގައި މިނިސްޓަރު ވާހަކަ ދައްކަވަނީ / ފޮޓޯ: ފިނޭންސް މިނިސްޓްރީ\nއޯޕެކް ފަންޑުގެ ޑިރެކްޓަރު ޖެނެރަލް އަބްދުލް ހަމީދު އަލް ހަލީފާ ވިދާޅުވީ ރާއްޖެއަކީ ލޯނު ނަގައިގެން މަސައްކަތް ކުރާ ގައުމުތަކުގެ ތެރެއިން އެންމެ ބަރާބަރަށް ފައިސާ އަނބުރާ ދައްކާ އެއް ގައުމު ކަމަށެވެ.\nމަޝްރޫއުތައް ހިންގާ ރަށްތައް:\nއޯޕެކް ފަންޑުގެ އެހީގައި ފެނާއި ނަރުދަމާ ގާއިމް ކުރާ ރަށްތަކުގެ ތެރޭގައި ހިމެނެނީ ހދ. ނެއްލައިދޫއާ އެއަތޮޅު ނޭކުރެންދޫ އަދި މަކުނުދޫއެވެ. މީގެ އިތުރުން ށ. ފޭދޫއާ ގދ. ވާދޫއާ ގއ. ފިއޯރީ އަދި ބ. ކެންދޫ އާއި އެއަތޮޅު ދަރަވަންދޫފައު ފެނާއި ނަރުދަމާ ގާއިމް ކުރާނެއެވެ.\nބަނދަރު ހަދާ ރަށްތަކުގެ ތެރޭގައި ހިމެނެނީ ބ. ކުޑަރިކިލާއި އެއަތޮޅު ދޮންފަނާއި ކެންދޫ އަދި ގއ. ކޮލަމާފުއްޓާއި އެއަތޮޅު ހޯޑެއްދޫއެވެ.\nމި ޕްރޮޖެކްޓުތަކަކީ އޯޕެކް ފަންޑުގެ އެހީގައި ކުރިއަށް ގެންދިޔުމަށް މިއަހަރުގެ ބަޖެޓުގައި ހިމަނާފައިވާ ޕްރޮޖެކްޓުތަކެކެވެ.\nރާއްޖެ އަށް ލޯނު ދިން، އޯޕެކް ފަންޑަކީ ވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ މަޝްރޫއު ހިންގަން ވެސް އެންމެ ބޮޑު ލޯނެއް ދިން އެއް ފަރާތެވެ.\nހަބަރު ފިނޭންސް މިނިސްޓަރު އަމީރު ފިނޭންސް މިނިސްޓްރީ ލޯން


Hiyaanahtherivi Faisaa Anburaa Hoadheynekamaa Medhu Ushaam Suvaal Ufahdhaifi - Vaguthu\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) މެދުވެރިކޮށް ހިންގާފައިވާ ބޮޑު ހިޔާނާތުގައި ހިމެނޭ ރަށްތަކުގެ ހަމަ އަގު ހޯދުމަށް ސަރުކާރަށް ކެރޭނެ ކަމާއި މެދު ރައްޔިތުންގެ މަޖިލީހުގެ ވިލިމާލެ ދާއިރާގެ އަމިއްލަ މެމްބަރު އަހުމަދު އުޝާމް ސުވާލު އުފައްދައިފިއެވެ.\nހިޔާނާތުގެ މައްސަލަ ބަލާ އެސެޓް ރިކަވަރީ ކޮމިޝަނުން ކުރިން ބޭއްވި ނޫސްވެރިންގެ ބައްދަލުވުމެއްގައި ކޮމިޝަންގެ ރައިސް އަހުމަދު އަސްއަދު ވިދާޅުވެފައިވާ ގޮތުންނަމަ ރަށްތައް ނުއަގުގައި ވިއްކުމުގެ ސަބަބުން ދައުލަތަށް ލިބެންޖެހޭ 220 މިލިއަން ޑޮލަރު ލިބެންޖެހެއެވެ. އެ އަދަދަކީ މީގެ ކުރިން އޭސީސީން ހާމަކުރި 143 މިލިއަން އިތުރު އަދަދެކެވެ.\nއެމްއެމްއެމްޕީއާރްސީ މެދުވެރިކޮށް ތިން މިލިއަން ޑޮލަރުގެ އަގުހުރި ރަށްތަށް ފަސް ލައްކަ ޑޮލަރަށާއި 10 މިލިއަން ޑޮލަރުގެ ރަށްތައް އެއް މިލިއަން ޑޮލަރު ހޯދި މަހުޖަނުންގެ ނަންތައް ރިޕޯޓުގައި ހުރިކަން ފާހަގަކުރައްވައި އުޝާމް ކުރެއްވި ޓްވީޓެއްގައި އޭނާ ވަނީ އެ ރަށްތަކުގެ ހަމަ އަގު ހޯދަން ސަރުކާރަށް ކެރިދާނެތޯ ސުވާލު އުފައްދަވާފައެވެ.\nއަދި ރަށްތައް އަނބުރާ ނަގަން ކެރޭނެކަމާ ދޭތެރޭވެސް އުޝާމް ސުވާލު އުފެއްދެވިއެވެ.\n"އެ މައްސަލަތައް ބަލާ އެ ރަށްތަކުގެ ހަމަ އަގު ހޯދުމަށް ނުވަތަ ރަށްތައް އަނބުރާ ނަގަން މިސަރުކާރަށް ކެރޭނެ ކަމާ ދޭތެރޭ ޝައްކު" އުޝާމް ލިޔުއްވެވިއެވެ.\n$3m ގެ އަގުހުރި ރަށްތައް 500K$ އަށް، 10m$ ގެ އަގުހުރި ރަށްތައް 1m$ އަށް ހޯދި މިގައުމުގެ ބޮޑެތި މަހުޖަނުންގެ ނަންތައް އެހުރީ ރިޕޯޓްތަކުގަ މިހާރުވެސް ފެންނަން. އެމައްސަލަތައް ބަލާ އެރަށްތަކުގެ ހަމަ އަގު ހޯދުމަށް ނުވަތަ ރަށްތައް އަނބުރާ ނަގަން މިސަރުކާރަށް ކެރޭނެކަމާ ދޭތެރޭ ޝައްކު. https://t.co/Ink6ZeaAFK\n— Ahmed Usham (@a_usham) May 14, 2021\nރަށްތަކުގެ ހަމަ އަގު ހޯދުމާއި ގުޅޭ ގޮތުން އުޝާމް ޓްވީޓެއް ކުރައްވާފައި ވާއިރު ހަމަ އަގު ހޯދަން ހާއްސަ އޮޑިޓެއް ހަދަން ރައީސް އޮފީހުން އޮޑިޓާ ޖެނެރަލް އަށް ފޮނުވާފައިވެއެވެ. މިކަމުގެ އިތުރު ތަފްސީލެއް މިހާތަނަށް ހާމަކޮށްފައެއް ނުވެއެވެ.\nބޮޑު ހިޔާނާތުގެ ވާހަކަ އަނެއްކާވެސް ވަރަށް ބާރަށް ދެކެވެން ފަށާފައިމިވަނީ މަންފާ ލިބުނު ކަމަށް ބުނާ މީހުންގެ ލިސްޓު މަޖިލީހުން އާންމުކުރުމާއެކުއެވެ. ލިސްޓުގައި ސަރުކާރުގެ އިސްވެރިންނާއި، މަޖިލީހުގެ މެމްބަރުންނާއި، ސިޔާސީ ދާއިރާގެ އިސް ބޭފުޅުންގެ އިތުރުން ބައެއް ކުންފުނިތައްވެސް ހިމެނެއެވެ. މި މީހުންނަށް ލިބުނު ފައިސާގެ އަދަދު ސީދާ ބަޔާންކޮށްފައެއް ނުވެެއެވެ. ލިސްޓުގައި ހިމެނޭ މީހުންގެ ތެރެއިން ގިނަ މީހުން ވަނީ ހިޔާނަތުގެ ފައިސާގައި ޖެހުނުކަމަށް އިންކާރު ކުރައްވާފައެވެ.\nހިޔާނާތުގެ ފުރިހަމަ ތަހުގީގެއް ނުހިންގިދާނެ ކަމަށް ބުނެ ރިޔާސީ ކޮމިޝަނަށް ވެސް ފާޑުކިޔުންތައް ވަނީ އަމާޒުވެފައެވެ.\nމެއި 15, 2021 10:39\nތިޔަ ފައިސާ ދެން ހޯދަން ދަޢުވާކުރަން ޖެހޭނީ ޖަންކްޝަންތައް ގޮވައިގެން، ތި އެންމެފަހުން ޖަމާވިކަމަށް ވަނީ ޖަންކްޝަންތަކަށް\nމެއި 15, 2021 10:45\nޤަސްދުގައި، ތިޔަ ތަހުގީގު ހަރާބުކުރި ބަޔަކު ހަރާބުކުރީ ތިޔަ ފައިސާ ނުހޯދަންވެގެން! އެމީހުން އަކީ ބޮޑެތި މުޖުރިމުން!\nމެއި 15, 2021 10:52\nތިޔަ ފައިސާ ހޯދާނެ ގޮތަކީ ތިޔަ ވައްކަން ކުރި ހުރިހާ މީހުން ރާއްޖޭގެ ބޮޑު ފަޅުރަކަށް އަރުވާލާނީ އަދި އެމީހުންގެ މައްސައްކަތަކަށް ހަދަންވީ އެރަށުގައި ދަނޑުގޮވާންކޮށްގެން ލިބޭ އާމްދަނީ އިން އެމީހުންނަށް ދެވޭ މުސާރަ ކަނޑާފައި ހުންނަ ހުރިހާ ފައިސާ އެއް ދައުލަތުގެ އާމްދަނީ އަށް ވައްދަންވީ. އެމީހުން އެރަށައް އަރުވާލާފައި ބޭއްތިއްބޭނީ 50 އަހަރަށް އަނބިދަރިންނާއެކު. މިގޮތަށް ހަދައިގެން އެފައިސާ ލިބޭނީ އަދި އެމީހުން މަސްދޯނިފަހަރުގައި މަހަށްދިޔަސް ޚަރަދު އަދި މުސާރަ ކަނޑާ ލިބޭ ފައިސާ ދައުލަތަށާް ނަގާނީ އެކަކަށްވެސް ގެއްލުމެއް ދޭނެ ކަމެއްނެން. އޭރުން މުޅިން އާ އިންކަމެއް ލިބޭނެ. 50 އަހަރުގެ ކުރިން ގުދުރަތީ މަރަކު ނިޔާވެއްޖެ ނަމަ އެމީހާ ކިބައިން މާފުކުރެވޭގޮތަށް.\nމެއި 15, 2021 11:47\nއުޝާމް އަޅު ގަނޑު އެދެން މަޖިލީހަށް ގަރާރެއް ލާން، މިހާރު ރާއްޖޭގަ ހުރި ހުރިހާ ރުފިޔާ އެއް ފޮރެންސިކަށް ގެންގޮސް އެ ބަލަން ، ކާކު ގެ އެކައުންޓް އެއްގަ ހުރި ރުފިޔާ އަކު ތޯ ހިޔާނާތް. ނުވަތަ އެމްއެމްޕީއާރްސީ ގެ ހިޔާނާތު ގެ ފައިސާ މިހެން ޖަހާފަ ހުރިތޯ ބަލަން މަޖުބޫރު ކޮށް؟ މިނޫން ގޮތެއް ނެތެއްނު.، ލިސްޓް ގަ 200 އެތަށް ބަޔަކު އެކަމް އެމްއެމްޕީއާރްސީ ފައިސާ އެއްނޫން ، ކިހާބޮޑު ތެދެއް މީ.\nމެއި 15, 2021 12:08\nތިލިސްތްގަ ނަންއޮތްމީހުން ހުރިހާވަޒީފާ އަކުން ވަކިކުރޭ ޢެޜުން ރީގެ އަސްހަގީގަތް ފެންމާތިވާނީ. އެޔައްފަހު ނަޝީދު މިަގއުމުން ބެރުކުރޭ\nމެއި 15, 2021 13:21\nހަރުމުދަލާ ބޭންކުގަ ހުރި އެއްޗެއް ސީޒް ކޮއްލީމާ ކޮންމެސް ވަރެއްވާނު..\nގޯތިގެދޮރާ އެޕާޓްމަންޓްތައް ގަނެލާފަ ވިއްޔާއެހުރީ އެލާރިން..\nމެއި 15, 2021 14:17\nއުޝާމުގެ މިނޫންފޮޓޯއެއްޖަހާބަލަ !!


Kulhudhuffushi Online - Corruption hutuveny kiheneh !\nކޮރަޕްޝަން ހުއްޓުވޭނީ ކިހިނެއް ؟\nއިހުސާނާ އާދަމް - 11 މަސް ކުރިން - 28 ޑިސެމްބަރ 2017\nކޮރަޕްޝަނަކީ ނަޒާހަތްތެރިކަމުގެ އިދިކޮޅު ސިފައެވެ. ނަޒާހަތްތެރިކަމަކީ ތެދުވެރިކަމާއި، އަމާނާތްތެރިކަމާއި، ކަމޭހިތުމާއި އަދި އެންމެހާ ރިވެތި ސިފަތަކާއި ގުޅިފައިވާ ސިފައެކެވެ.\nކޮރަޕްޝަނަކީ ދުނިޔޭގައި އޮތް އެންމެ ނުރައްކާތެރި އެއް މައްސަލައެވެ. ކޮރަޕްޝަން އަށް މަގުފަހިވާ އެތައް ސަބަބުތަކެއް ދިމާވެއެވެ.\nސިޔާސީ ނުފޫޒަކީ ކޮރަޕްޝަން ފެތުރޭ އެއް މަގެވެ. ސިޔާސީ ގިނަ ބޭފުޅުންނަކީ ސަރުކާރުގެ މަތީ މަގާމުތަކުގައި އުޅުއްވާ ބޭފުޅުންނެވެ. ގިނަ ފަހަރަށް ކޮރަޕްޝަނާ ދިމާއަށް ދެވެނީ އަމިއްލަ ބޭނުމެއް ފުއްދުމަށެެވެ. މާލީ ތަނަވަސްކަން އިތުރުކުރުމަށެވެ. ނުވަތަ މުޖުތަމައުގައި ތިމާގެ އަމިއްލަ ހައިސިއްޔަތުގެ ވަރުގަދަކަން ދެއްކުމަށެވެ. އެހެން ނަމަވެސް ވިސްނާލަންޖެހޭ ކަމަކީ ހަގީގަތުގައި އެއުފުލެނީ ތިމާގެ ހައިސިއްޔަތު ނޫންކަމެެވެ. ކިތަންމެ ގިނަ ކޮރަޕްޓް ލާރިއެއް ތިމާގެ އެކައުންޓްގައި ހުރިކަމުގައިވިޔަސް އެކަމުން ތިމާގެ އަގެއް މީހުންގެ މެދުގައި އުފުލިގެން ނުދާނެއެވެ. އެކަމުން ދައްކުވައިދޭނީ ތިމާގެ އަގެއް ނެތްކަމެވެ. ނަޒާހަތްތެރި ކަމުގެ ރީތި ސިފަ ނެތްކަމެވެ.\nއަޑުއަހާނެ ބަޔަކު ނެތުން\nމުޖުތަމައުގެ ކޮންމެ މީހަކުވެސް ގަބޫލުކުރާ ގޮތުގައި ރާއްޖެއަކީވެސް ކޮރަޕްޓް ގައުމެކެވެ. އެހެންނަމަވެސް ހިތާމައަކީ މިކަމާ ދެކޮޅަށް ތެދުވަން ނުކެރުމެވެ. ތެދުވާނީވެސް ކިހިނެއްތޯއެވެ؟ އަޑު އުފުލާނީ ކޮންބައެއްގެ ކައިރީތޯއެވެ؟ އެއަޑު އަހާނީ ކޮންބައެއްތޯއެވެ؟ އާދެ! މިކަންކަން ބަލަންޖެހޭ ފަރާތްތަކުގެ އަތްތަކާއި، ކަންފަތްތަކާއި، ދޫތަކާއި ފައިތަށް ކޮރަޕްޝަންގެ ފެނުން ފެންދީ ހެދެމުން ދާހާހިނދަކު މީކީ ވުން ގާތުގައިވާނޭ ކަމެއްނޫނެވެ. މިކަމުގައި ކުއްވެރިވާނީ އާންމުންނެއް ނޫނެެވެ. ކުއްވެރިވާނީ އެފަދަ މައްސަލަތަށް ބަލަންތިބޭ މީހުންނެވެ. ސިޔާސަތުތަކެވެ. ގާނޫނުތަކެވެ. މުޖުތަމައުގެ އެންމެން އެކަތިގަނޑަކަށް ވުމަކީ މިފަދަ މައްސަލަތައް ހުއްޓުވުމަށް ބާރަކަށް ވެދާނެއެވެ.\nދެފުއް ނުފެންނަ ސިޔާސަތުތައް\nތައުލީމީ، ސިއްހީ އަދި އިގްތިޞާދީ ގިނަ ދާއިރާތަކުގެ މަގާމުތަކަށް މީހުން އައްޔަން ކުރުމުގައިވެސް ކޮރަޕްޝަންގެ އަތެއްވާކަން ގަބޫލުކުރަންޖެހެއެވެ. ތައުލީމާ ތަޖުރިބާގެ މުހިއްމުކަން ކެނޑި ބުނާހާ ގޮތަކަށް ކަންތައް ކުރާނެ މީހުން އިސް މަގާމުތަކަށް އައްޔަންކުރުމަކީ، ކޮރަޕްޝަނުގެ ދޮރު ބަންދުކުރަން އެޅޭ ބޮޑު ހުރަހެކެވެ. އަދި މަގާމުތަކަށް މީހުން އައްޔަންކުރުމުގައާއި ވަކި ކުރުމުގައި ހާމަކަންބޮޑު ދެފުށް ފެންނަ ސިޔާސަތެއް ގެންގުޅެން ޖެހެއެވެ.\nކުށްތަކަށް ހައްގު އަދަބު ނުދެވުން\nމީހެއްގެ މައްޗަށް ކުށެއް ސާބިތުވި ކަމުގައިވިޔަސް އެކުށުގެ ހައްގުއަދަބު ދިނުމަށް މިވަނީ ރާއްޖޭގެ ޝަރުޢީ ދާއިރާއާ ގާނޫނު ތަންފީޒުކުރާ ފަރާތްތައް ނުކުޅެދިފައެވެ. އޭގެ ބަދަލުގައި މިއަދު ގިނައީ ނުހައްގުން އަނިޔާ ލިބެމުންދާ މީހުންނެވެ. މިއީ ވެސް ކޮރަޕްޝަން ރާއްޖޭގައި ވިހާ އާލާވަމުންދާ ކަމުގެ ހެއްކެކެވެ.\nވަޒީފާގެ ގިނަ ފުރުޞަތު ތަކެއް ނެތުން\nކޮންމެ އަހަރަކު ކިތައް ކުދިން ތައުލީމީ ހަޔާތް ނިންމުމަށްފަހު ވަޒީފާގެ މާހައުލަށް ނިކުމޭތޯއެވެ؟ ރާއްޖޭގެ މަސައްކަތުގެ މާހައުލު އެންމެ ރަނގަޅަށް ބިނާވެފައި އޮތްނަމަ ވަޒީފާއަށް ސަލާންޖެހުމަކީ ރާއްޖޭގައި މިއަދު އަޅުގަނޑުމެންނަށް ދިމާވެގެންވާނޭ މައްސަލައެއް ނޫނެވެ. އެއަށްވުރެ ރާއްޖޭގެ ފެންވަރު ރަނގަޅުވާން ޖެހޭނެއެވެ. މިފަދަ ނިޒާމުތައް އެންމެ ރަނގަޅު ގޮތުގައި ނުހިނގަނީ ކޮރަޕްޝަން އޭގެ ތެރެއަށް ވަދެ މަސްހުނިވެފައިވާތީއެވެ.\nކޮރަޕްޝަން ހުއްޓުވޭނީ މިފަދަ ކަންކަމުގެ އަޑު އުފުލިގެންނެވެ. ނަޒާހަތްތެރިކަން އިސްކޮށްގެންނެވެ.\nކޮރަޕްޝަން މައްސަލައެއްގައި ކުޅުދުއްފުށީ ކުޑަކަތީބެއްގެ މައްޗަށް ދައުވާކުރަނީ\nނާޖާއިޒު ފައިދާ ހޯދައިދިނުމުގެ ކުށުގައި ފޭދޫ ކަތީބުގެ މައްޗަށް ދައުވާކުރުމަށް ޕީޖީއަށް\nއެމްޑީޕީން މާދަމާ ހުޅުވާ ހަރުގެ ހުންނަ ސަރަހައްދަށް ވެލި އެޅުމުގައި ކުޅުދުއްފުށީ މަގުހަދާ ޔުނިޓުގެ މުވައްޒަފުންނާއި އެތަނުގެ ވެހިކަލް ބޭނުންކޮށްފި\nގައުމީ އިދާރާގެ ސިޔާސީ މުވައްޒަފަކު އޮފީހަށް ހާޒިރުނުވެ ކޮންމެ މަހަކު 18000 ރުފިޔާ އަށްވުރެ ބޮޑު މުސާރައެއް ނަގާފައިވޭ: އޮޑިޓް ރިޕޯޓް\nހދ އަތޮޅު ރައްވެހިގެ ގޯތިން ބިން ކުއްޔަށް ދެނީ\nއައިޓީއެފްސީ އާއި އެސްޓީއޯއާއި ދެމެދު ފައިނޭންސް އެގްރީމެންޓެއްގައި ސޮއިކޮށްފި


Male Ge Magu Thakun Vehicle Thah Negun Medhu Kadailaifi މާލޭގެ މަގުތަކުން ވެހިކަލްތައް ނެގުން މެދު ކަނޑާލައިފި – Huvadhoo News Male Ge Magu Thakun Vehicle Thah Negun Medhu Kadailaifi Huvadhoo News\nމާލޭގެ މަގުތަކުން ވެހިކަލްތައް ނެގުން މެދު ކަނޑާލައިފި\nމާލޭގެ މަގުމަތީގައި ހަލާކުވެ ގިނަ ދުވަސް ވަންދެން ބަހައްޓާފައި ހުރި ވެހިކަލްތައް ނެގުން މާލެ ސިޓީ ކައުންސިލުން ވަގުތީ ގޮތުން މެދުކަނޑާލައިފިއެވެ.\nމިމަހުގެ ދެވަނަ ދުވަހު ފެށުނު މަސައްކަތް މެދުކަނޑާލަން ނިންމާފައި މިވަނީ މީގެ2ދުވަސް ކުރިން ގަލޮޅު އަވަށުގެ ރައްޔިތުންނާއެކު މޭޔަރު ޑރ. މުހައްމަދު މުއިއްޒު ބޭއްވި ބައްދަލުވުމުގައި މީހަކު ދިން ހިޔާލަކާ ގުޅިގެން ކަމަށް އެ ސިޓީ ކައުންސިލުން ބުންޏެވެ.\nމި ދުވަސްކޮޅު ކޮވިޑް ބަލިމަޑުކަން ވެސް އޮތުމާއެކު ރައްޔިތުން އެކި ހިސާބު ތަކުން ދަތުރު ކުރުމަށް ހުރި ދަތި ތަކާއި އެކު އެކި ތަންތަނުގައި ދަތުރު ނުކުރެވި ތިބި މީހުންގެ ވެހިކަލްތައް ވެސް މި ގޮތަށް މަގު މަތީގައި ތިބުމާއެކު، މި ގޮތަށް މި ދުވަސް ވަރު ވެހިކަލްތައް ނެގުމަކީ އެންމެ އިންސާފުވެރި ގޮތް ނޫން ކަމަށް ވަނީ ހިޔާލު ދީފައެވެ.\nއޭނާ ފާހަގަކުރި ގޮތުގައި އެތައް ދުވަހެއް ވަންދެން މަގުމައްޗަށް ދޫކޮށްލެވިފައިވާ އުޅަނދު ފަހަރު ހުއްޓާ ޖެހިގެން ހުންނަ އާންމުކޮށް ބޭނުންކުރާ އުޅަނދުވެސް ނޭގުމެއްގެ ތެރެއިން ނަމަވެސް ނަގައިގެން ގެންދެ އެވެ. އެހެންކަމުން މިހާރަށް ވުރެ ރަނގަޅު ހަރުދަނާ އުސޫލެއްގެ ތެރެއިން މިކަން ކުރިއަށް ގެންދިއުމަށް މޭޔަރަށް ވަނީ ލަފާ ދީފަ އެވެ.\nމޭޔަރަށް ދެވުނު ހިޔާލާއި ގުޅިގެން މި ހިޔާލު ބަލައިގަނެ ކަމުގެ އިންސާފުވެރިކަން ޔަގީން ކޮށްދިނުމަށްޓަކައި ކުރަންޖެހޭ މަސައްކަތް ކުރުމަށް ވެހިކަލްތައް ނެގުން މެދުކަނޑާލުމަށް މޭޔަރ މުއިއްޒު ނިންމާފައިވާ ކަމަށް ސިޓީ ކައުންސިލުން މައުލޫމާތުދެއެވެ.\nމާލޭގައި ގިނަ ދުވަސްތަކެއް ވާންދޭން މަގުތަށް ބޭނުން ކުރާ ފަރާތްތަކަށް އުނދަގޫ ވާނެ ހެން ހުރި އުޅަނދުތަށް ވަރަށް ގިނައެވެ. މި އުޅަނދުތަކުން ޖެހިފައިވާ އުނދަގޫ ކުޑަ ކުރުމަށް ސިޓީ ކައުންސިލުން މަސައްކަތް ކުރަމުން ދިޔައީ ފުލުހުންނާއި ވެސް ގުޅިގެންނެެވެ.


2000 ah vure gina foi program ge dhashun libunu: Corrections\nރާއްޖެ - ފޮތް ހަދިޔާ ކުރުން\nދެ ހާހަށް ވުރެ ގިނަ ފޮތް ޕްރޮގްރާމްގެ ދަށުން ލިބުނު: ކަރެކްޝަންސް\nޕްރޮގްރާމް ނިމުނަސް ފޮތް ހަދިޔާ ކުރެވިދާނެ ކަމަށް ކަރެކްޝަންސް އިން ބުނޭ\nކ. މާލެ 26 މެއި 2019 | އާދީއްތަ 01:28 4,494\nޖަލުތަކަށް ފޮތް ހަދިޔާ ކުރުމުގެ ޕްރޮގްރާމްގެ ދަށުން މިނިސްޓަރ އޮފް އާޓްސް، ކަލްޗަރ އެންޑް ހެރިޓޭޖް ޔުމްނާ މައުމޫން ފޮތް ހަދިޔާ ކުރައްވަނީ - ސިމާހާ ނަސީމް\nރާއްޖޭގެ ޖަލުތަކުގެ ލައިބްރަރީއަށް ފޮތް ހަދިޔާ ކުރުމުގެ ޕްރޮގްރާމްގެ ދަށުން ދެ ހާހަށްވުރެ ގިނަ ފޮތް ލިބުނު ކަމަށް ކޮމިޝަނަރ އޮފް ޕްރިޒަންސް ޢަބްދުﷲ މުނާޒް ވިދާޅުވެއްޖެއެވެ.\nރާއްޖެއެމްވީއަށް ދެއްވި ހާއްސަ އިންޓަވިއުގައި މުނާޒް ވިދާޅުވީ މި ޕްރޮގްރާމަށް އާންމުންނާއި އެކި މުއައްސަސާތަކާއި ކުންފުނިތަކުގެ ބޮޑު ތަރުހީބެއް ލިބުނު ކަމަށާއި ޕްރޮގްރާމް ނިމުނުނަސް އަދިވެސް ކަރެކްޝަންސް އަށް ފޮތް ހަދިޔާ ކުރެވޭނެ ކަމަށެވެ.\nމި ޕްރޮގްރާމް ކުރިއަށް ގެންގޮސްފައިވަނީ މެއި 22 ވަނަ ދުވަހުން 25 ވަނަ ދުވަހުގެ ނިޔަލަށެވެ.\nމިނިސްޓަރ އޮފް އާޓްސް، ކަލްޗަރ އެންޑް ހެރިޓޭޖް ޔުމްނާ މައުމޫން ވެސް އަމީނިއްޔާ ސްކޫލަށް ވަޑައިގެން ހޮނިހިރު ދުވަހުގެ ރޭ ފޮތް ހަދިޔާ ކުރެއްވިއެވެ. އެކަމަނާ ވިދާޅުވީ މި ޕްރޮގްރާމް އަކީ މުހިންމު ކަމެއް ކަމަށާއި ފޮތް ކިޔުމަކީ ވަރަށް ރަނގަޅު އާދައެއް ކަމަށެވެ. އަދި މިއީ އެހާމެ މުހިންމު ކަމެއް ކަމަށް އެކަމަނާ ވަނީ ފާހަގަ ކުރައްވާފައެވެ.\nމިނިސްޓަރ ޔުމްނާގެ އިތުރުން އެކަމަނާގެ ބައްޕާފުޅު ކުރީގެ ރައީސް މައުމޫން އަބްދުލް ޤައްޔޫމް ވެސް ވަނީ ފޮތް ހަދިޔާ ކުރައްވާފައެވެ. އަދި ރައީސުލް ޖުމްހޫރިއްޔާގެ އަނބިކަނބަލުން ފަޒްނާ އަހްމަދު ވެސް ވަނީ އެކަމަނާގެ ފަރާތްޕުޅުން ފޮތް ހަދިޔާ ކުރައްވާފައެވެ. މީގެ އިތުރުން ޖަލަށް ފޮތް ހަދިޔާ ކުރައްވާފައިވަނީ ޓޫރިޒަމް މިނިސްޓަރު އަލީ ވަހީދު، ހޯމް މިނިސްޓަރު ޝެއިހް އިމްރާން އަބްދުﷲ، ކުރީގެ ޑިފެންސް މިނިސްޓަރު މުހައްމަދު ނާޒިމް، ރައްޔިތުންގެ މަޖިލީހުގެ ތިމަރަފުށީ ދާއިރާ އަށް އިންތިހާބުވެވަޑައިގެންނެވި އަބްދުﷲ ރިޔާޒުއެވެ.\nހޯމް މިނިސްޓްރީން ބުނީ މި ޕްރޮގްރާމްގެ މަޤްސަދަކީ ފޮތް ކިޔުމުގެ ޝައުގުވެރިކަން ޖަލުގައި އުފައްދައި، އާންމު މައުލޫމާތާއި ހުނަރާއި ގާބިލުކަން އިތުރުކޮށް ދޭ މައުލޫމާތު ހުންނަ ފޮތްތައް ކިޔުމުގެ ފުރުސަތު ހޯދައިދީގެން ކުށުގެ ވެށިން ގިނަ ރައްޔިތުންތަކެއް ދުރުހެލި ކުރުވުން ކަމަށެވެ. އަދި ފޮތް ކިޔުމަކީ ވިސްނުމާއި ފިކުރަށް ހެޔޮ ބަދަލު ގެނެސްދޭ ކަމެއް ކަމަށް ވެސް މިނިސްޓްރީން ބުންޏެވެ.\nމި ޕްރޮގްރާމް ހިންގާފައިވަނީ ހޯމް މިނިސްޓްރީ އާއި މޯލްޑިވްސް ކަރެކްޝަނަށް ސަރވިސް ގުޅިގެންނެވެ.


ވަރުން ދަވަން ރާއްޖޭގައި – Haftha\nThu, 26 May, 2022, 12:34 pm\nވަރުން ދަވަން ރާއްޖޭގައި\nކޮވިޑް-19އާ ގުޅިގެން ހަތް ވަރަކަށް މަސް ވަންދެން ގޭބަންދުގައި ތިބުމަށްފަހު ބޮލީވުޑްގެ ތަރިން ޗުއްޓީތަކަށް ފުރަން މިވަނީ ފަށައިފަ އެވެ. އެގޮތުން ބޮލީވުޑްގެ ތަރިންގެ މެދުގައި އަބަދުވެސް މަޝްހޫރު އެއް ތަނަކީ ރާއްޖެ އެވެ.\nމިފަހުން މޯނީ ރޯއީ އާއި ތާޕްސީ ޕަންނޫ ވެސް ވަނީ ރާއްޖެ އައިސްފަ އެވެ. ސޯޝަލް މީޑިއާއަށް އެމީހުން ދޫކޮށްލި ރާއްޖޭގެ ރީތިކަމުގެ ފޮޓޯތަކާއި ކުރި މަޖަލުގެ ޖާދޫގައި ޖެހި އެންމެ ފަހުން ރާއްޖެ އައިސްފައި މިވަނީ އެކްޓަރު ވަރުން ދަވަން އެވެ.\nއިންޑިއާގެ ބައެއް ނޫސްތަކުން ރިޕޯޓްކޮށްފައިވާ ގޮތުގައި ވަރުން ރާއްޖޭގައި އެބަ އުޅެ އެވެ. އަދި އިއްޔެ ވަރުން ވަނީ އޭނާގެ އިންސްޓަގުރަމްގައި ރާއްޖޭގެ ރިސޯޓެއްގެ ޕޫލްގައި ނަގާފައިވާ ފޮޓޯއެއް ވެސް ހިއްސާކޮށްފަ އެވެ. އެ ފޮޓޯގައި ޓެގްކޮށްފައިވަނީ ސޮނެވާގެ އިންސްޓަގްރަމް އެކައުންޓެވެ. ނަމަވެސް އޭނާ ޗުއްޓީ ހޭދަކުރަމުން އަންނަނީ ސޮނެވާ އިން ރާއްޖޭގައި ހިންގާ ކޮން ރިސޯޓެއްގައި ކަމެއް އަދި އޭނާ ރާއްޖެ އައިސްފައިނީ ކޮންއިރަކު ކަމެއް އަދި ނޭނގެ އެވެ.\nވަރުން ވަނީ މީގެ ދެ އަހަރު ކުރިން އާ އަހަރު ފާހަގަކުރަން ވެސް ރާއްޖެ އައިސްފަ އެވެ. އެފަހަރު އޭނާ އައީ ލޯބިވެރިޔާ ނަތާޝާއާ ވެސް އެކުގަ އެވެ. ނަމަވެސް މިފަހަރު އޭނާ ރާއްޖެ އައިސްފައިނީ ކޮން ބަޔަކާއެކު ކަމެއް އަދި ނޭނގެ އެވެ.\nވަރުން ރާއްޖެ އައިސްފައިވާއިރު، އިރުގެ އަލި ޖެހިލައި، ރީތި ދޮންވެލިގަނޑުގައި ހިނގާލައި މޫދަށް އެރިލުމުގެ ހުވަފެން ވަރުން ދެކެމުން އަންނަތާ ވަރަށް ގިނަ ދުވަސް ވެއްޖެ އެވެ. އެގޮތުން އިންޑިޔާ ތެރޭގައި ދަތުރުކުރުމަށް އަޅާފައިވާ އޮތް ފިޔަވަޅުތަކަށް ލުއި ދިނުމުން އޭނާ ވަނީ އާއިލާ އާއި ލޯބިވެރިޔާ ނަތާޝާ ދަލާލް ގޮވައިގެން ގޯއާ އަށް ގޮސް އެ ތަނުގައި ވެސް ޗުއްޓީއެއް ހޭދަކޮށްފަ އެވެ.


Raajjeygai 16,294 fageerun ebathibi: Islamic Ministry – adduLIVE\n16،294 ފަޤީރުން އެބަތިބި\n0 Jun 13, 2018, 16:08 ލިޔުނީ ޝަބްނަމް ރަޝީދު\nރާއްޖޭގައި ފިތުރު ޒަކާތުން ފައިސާ ލިބުމަށް އެދޭ 16،294 ފަޤީރުން އެބަތިބި ކަމަށް އިސްލާމިކް މިނިސްޓްރީން ވިދާޅުވެއްޖެއެވެ.\nއަތޮޅުތަކުން މިއަހަރު ފަގީރުންގެ ގޮތުގައި 12،995 މީހުން ރަޖިސްޓްރީ ކޮށްފައިވާ ކަމަށާއި މިދިޔަ އަހަރު ފަގީރުންގެ ގޮތުގައި އަތޮޅުތަކުން ރަޖިސްޓްރީކޮށްފައިވަނީ 13،063 މީހުން ކަމަށް އިސްލާމިކް މިނިސްޓްރީން މިއަދު ނެރުނު ތަފާސް ހިސާބުތަކުން ދައްކައެވެ.\nއަދި މާލެ އިން މިއަހަރު ފަގީރުންގެ ގޮތުގައި 3299 މީހުން ރަޖިސްޓްރީ ކޮށްފައިވާއިރު މިދިޔަ އަހަރު މާލެ އިން ފަގީރުންގެ ގޮތުގައި ރަޖިސްޓްރީ 3142 މީހުން ކަމަށް ތަފާސް ހިސާބުތަކުން ދައްކައެވެ. މިއީ 157 މީހުން އިތުރު އަދަދެކެވެ.\nތަފާސް ހިސާބުތަކުން ދެއްކި މި އަދަދުތަކާއެކު މިދިޔަ އަހަރަށްވުރެ މިއަހަރު ރާއްޖޭގައި ފަގީރުންގެ ގޮތުގައި ރަޖިސްޓްރީ ކުރެވުނު މީހުންގެ އަދަދު ވަނީ އިތުރުވެފައެވެ. އެގޮތުން މިދިޔަ އަހަރު ފަގީރުންގެ ގޮތުގައި މުޅި ރާއްޖެ އިން ރަޖިސްޓްރީ ވެފައިވަނީ 16،205 މީހުންނެވެ. މިއަހަރު އެ އަދަދު ވަނީ 16،294 އަށް އިތުރުވެފައެވެ.


vnews -3aharuge Ibthihal ah insaafu nulibi3aharu!\nތިން އަހަރުގެ އިބްތިހާލަށް އިންސާފު ނުލިބި ތިން އަހަރު!\nވ. ރަކީދޫ މުހައްމަދު އިބްތިހާލް -- ފޮޓޯ: އިބްރާހިމް އަސަދު\nމީގެ ބަރާބަރު ތިން އަހަރު ކުރިން ތިން އަހަރުގެ ތުއްތު ކުއްޖަކު ވަނީ މުޅި ގައުމު ރޮއްވާލާފައެވެ. އެކުއްޖާ އަޅުގަނޑުމެންނާ ވަކިވެގެންދިޔުން ވެގެންދިޔައީ ފަހުގެ ތާރީޚެއްގައި ގައުމަށް އެންމެ ސިހުން ގެނުވި އެއް ހާދިސާއަށެވެ.\n28 ޖެނުއަރީ 2015ގައި މުޅި ގައުމު ނިދިން ހޭލައްވާލީ ވ. ރަކީދޫގައި އުމުރުން އެންމެ ތިން އަހަރުގެ ތުއްތު މުހައްމަދު އިބްތިހާލް، ސީރިއަސް އަނިޔާތަކަކާއެކު މަރުވެފައި އޮއްވާ ފެނުނު ޚަބަރާއެކުއެވެ. މި ޚަބަރާއެކު މީހުންނަށް ލިބުނު ސިހުން އިތުރަށް ބޮޑުވެގެންދިޔައީ މި ތުއްތުތުއްތު މައުސޫމް ކުއްޖާއަށް މިފަދަ ބޮޑެތި އަނިޔާތަކެއް ލިބި މަރަށް ހާޒިރުވާން ޖެހުނީ އެކުއްޖާ ބަނޑުއަޅައި ވިހެއި، އުފަން މަންމަގެ ސަބަބުންކަން އެނގުމުންނެވެ. އިބްތިހާލް މަރުވެފައި އޮތްއިރު ބޭރު ފުށުން އެތައް އަނިޔާތަކެއް ފެންނަން ހުއްޓެވެ. ކުއްޖާގެ ކަންފަތާއި ކުރިމަތިފަރާތަށް ވެސް ހުރީ ބޮޑެތި އަނިޔާތަކެއް ލިބިފައެވެ. ލިބިފައި ހުރި އަނިޔާތައް ބެލުމަށް ހަށިގަނޑު މާލެ ގެނެސް އައިޖީއެމްއެޗުގައި ވަނީ ތަހުލީލުކޮށްފައެވެ. އިބްތިހާލް ވަޅުލީ 29 ޖެނުއަރީ 2015ގައި އާ ސަހަރާގައެވެ.\nއިބްތިހާލުގެ މަރުގެ މައްސަލައިގައި އޭނަގެ މަންމަގެ މައްޗަށް ވަނީ ގަސްދުގައި ކުއްޖަކު މެރުމުގެ ދައުވާއާއި އަމުރަށް ނުކިޔަމަންތެރިވުމުގެ ދައުވާ އުފުލާފައެވެ. އާފިޔާ ވަނީ ދަރިފުޅަށް ތަކުރާރުކޮށް އަނިޔާކުރި ކަމަށް ޝަރީއަތުގައި ވެސް އެއްބަސްވެފައެވެ. އެގޮތުން މަރުވި ދުވަހު، އިބްތިހާލުގެ ކަރަށް ފިތައި މޭމަތީގައި ތިން ފަހަރަކު ކޮޅުފައިން ޖެހި ކަމަށް އޭނަ ވަނީ ބުނެފައެވެ. ދެ ދައުވާއަށް ވެސް އާފިޔާ އެއްބަސްވެފައި ވީނަމަވެސް މި މައްސަލައިގައި އޭނަގެ މައްޗަށް އަދި ހުކުމެއް ނާދެއެވެ. ކޯޓުން އަމުރުކޮށްގެން ޝަރީއަތް ނިމެންދެން އާފިޔާ ހުރީ ބަންދުކޮށްފައެވެ.\nއިބްތިހާލަށް ޖިންސީގޯނާ ކުރިކަމުގެ ތުހުމަތު، އޭނަގެ ދޮންކާފަގެ މައްޗަށް ކުރެވުނު ނަމަވެސް އެ މައްސަލައިގައި އޭނައަށް ދައުވާ ކޮށްފައެއް ނުވެއެވެ. ނަމަވެސް އޭނަގެ މައްޗަށް ވަނީ އަމިއްލަ ދަރިފުޅާ ބެހުނުކަމުގެ ދައުވާ އުފުލާފައެވެ.\nއިބްތިހާލް މަރާލީ އޭނާގެ މަންމަ އާފިޔާ މުހައްމަދު އަމިއްލަ އިޚްތިޔާރުގައި ކަމަށް އާފިޔާގެ ނަފްސާނީ ޓެސްޓް ހެއްދެވި ޑޮކްޓަރު ޑރ.އައިޝަތު އަލީ ނާޒު ވަނީ ޝަރީއަތުގައި ވިދާޅުވެފައެވެ. ނާޒު ވިދާޅުވީ އާފިޔާގެ ޓެސްޓުތަކުން ޑިޕްރެޝަނާއި އެންޒައިޓީ ވަރަށް ބޮޑަށް ހުރިކަން ފާހަގަކުރެވުނު ކަމަށެވެ. އެގޮތަށް ދިމާވެފައިވަނީ އާފިޔާއަށް އެހެން މީހެއްގެ ފަރާތުން ޖިންސީގޯނާ ލިބިފައިވާތީ ކަމަށާއި އެފަދަ މައްސަލަތަކުގެ ޝިކާރައަކަށްވާ މީހުންގެ ފަރާތުން ޑިޕްރެޝަނާއި އެންޒައިޓީ ފެންނަ ކަމަށެވެ.\nއިބްތިހާލް ކެޔޮދޫގައި އުޅެނިކޮށް ވީމީޑިއާއަށް ނެގިފައިވާ މަންޒަރުގެ ސްކްރީން ޝޮޓެއް--\nގާނޫނީ ވަކީލަކާއެކު މައްސަލަ ކުރިއަށް ގެންދަން ބޭނުން ނުވާ ކަމަށް އާފިޔާ ޝަރީއަތުގައި ބުނެފައިވާތީ މިމައްސަލަ ކުރިއަށް ގެންދަނީ އާފިޔާގެ ފަރާތުން ދިފާއީ ވަކީލަކާ ވެސް ނުލައެވެ.\nއިބްތިހާލް މަރުވީ މަންމަ އަނިޔާކުރާކަން ޖެންޑާ މިނިސްޓްރީއަށާއި ފުލުހުންނަށްވެސް ހުށަހަޅާފައި ވަނިކޮށް ކަމުގައި ވުމުން އިބްތިހާލުގެ މަރުގައި ކަމާބެހޭ ފަރާތްތަކުގެ އިހުމާލު އެބައޮތް ކަމަށް ދައުލަތުން ވަނީ ޝަރީއަތުގައި އިއުތިރާފުވެފައެވެ. މިމައްސަލާގައި ދައުލަތުގެ5މުވައްޒަފެއްގެ މައްޗަށް ދައުވާ އުފުލައި ޝަރީއަތް ފަށާފައިވަނީ ހާދިސާއަށް ދެއަހަރު ފަހުންނެވެ. 29 ޖެނުއަރީ 2017 ގައި ޝަރީއަތް ފަށާފައި ވީނަމަވެސް މިޝަރީއަތްވެސް އެކަށީގެންވާ ހަލުވިމިނެއްގައި ކުރިއަކަށް ނުދެއެވެ.\nއިބްތިހާލަށް މަންމަ އަނިޔާކުރާ ކަމުގެ މައްސަލަ ބެލުމުގައި އެއްވެސް ފަރާތެއްގެ އިހުމާލެއް އޮތްތޯ ބެލުމަށް ޖެންޑާ މިނިސްޓްރީން ވެސް ވަނީ އިބްތިހާލުގެ މަރަށްފަހު އެކަން ތަހުގީގުކޮށްފައެވެ. މިނިސްޓްރީގެ ތަހުގީގަށްފަހު އެމިނިސްޓްރީގެ މުވައްޒަފަކު ވަޒީފާއިން ވަކިކުރިއެވެ. ނަމަވެސް ވަޒީފާއާ ބެހޭ ޓްރައިބިއުނަލުން ވަނީ އޭނައަށް އަލުން ވަޒީފާ ދިނުމަށް އަންގާފައެވެ.\nމީގެ އިތުރަށް ރައްޔިތުންގެ މަޖިލީހުން ވެސް މި މައްސަލަ ބެއްޔެވެ. އެޗުއާރުސީއެމުން ވެސް ހަމަ އެދުވަހު މައްސަލަ ބަލަން ފަށައި އެކުލަވާލި ރިޕޯޓު ދައުލަތުގެ ކަމާބެހޭ މުއައްސަސާތަކާ ވަނީ ހިއްސާކޮށްފައެވެ. އަދި ޖަމްއިއްޔާ ޖަމާއަތްތަކުން މިކަމާ ދެކޮޅަށް ތެދުވެ ހިނގާލުންތަކާ އެއްޗެހި ބޭއްވިއެވެ.\nމިކަމުގައި ކުށްވެރިވާ ފަރާތްތަކަށް ހަރުކަށި އަދަބު ދެއްވާނެ ކަމަށް ރައީސުލްޖުމްހޫރިއްޔާ ވެސް ވިދާޅުވެފައިވެއެވެ. ނަަމަވެސް ހިތާމަޔަކީ މިހިތާމަވެރި ހާދިސާއަށް ތިން އަހަރު ފުރުނުއިރުވެސް އެމައުސޫމް ކުޑަކުޑަ ކުއްޖާގެ ފުރާނަ އެހާ އަނިޔާވެރިކޮށް ގެއްލިގެން ދިއުމުގެ ޒިންމާ އެއްވެސް ފަރާތަކުން އުފުލާފައި ނުވުމެވެ. އަދި ހަރުކަށި ކީއްކުރަންތޯ ލުއި އަދަބެއް ވެސް އެއްވެސް މީހަކަށް ނުލިބި އެކުޑަކުއްޖާއަށް އިންސާފު ނުލިބި ދިގުލައިގެން ދިއުމެވެ. އިބްތިހާލްގެ ހާދިސާ ފަދަ އެތައް ހާދިސާއެއް ގައުމުގައި ހިނގައި އިބްތިހާލް ފަދައިން އަނިޔާ ތަހަންމަލްކުރަމުންދާ އެތައް ކުއްޖަކު މިއަދުވެސް އަޅުގަނޑުމެންގެ ތެރޭގައި ތިބިއިރު އިބްތިހާލަށް އިންސާފު ނުލިބި ދިއުމަކީ އެފަދަ އެހެން ކުދިންނަށް ވެސް އިންސާފު ނުލިބުމެވެ.


Fandiyaarun Ayyan Kurumah Vote Dhinumah Gasim Idhikolhugai Edhunu - Vaguthu\nފަނޑިޔާރުން އައްޔަން ކުރަން ވޯޓް ދިނުމަށް ގާސިމް އިދިކޮޅުގައި އެދުނު\nއުއްތަމަ ފަނޑިޔާރު ކަމަށާއި ސުޕްރީމް ކޯޓުގެ ފަނޑިޔާރުންނަށް އައްޔަން ކުރުމަށް ރައްޔިތުން މަޖިލީހުގައި ނެގި ވޯޓުގައި ބައިވެރިވެ އެ ފަނޑިޔާރުންނަށް ވޯޓު ދިނުމަށް ޖުމްހޫރީ ޕާޓީގެ ކުރީގެ ލީޑަރު ގާސިމް އިބްރާހިމް އެދިވަޑައިގެންނެވި ނަމަވެސް ރައްޔިތުން މަޖިލީހުގެ އިދިކޮޅު މެންބަރު ގާސިމްގެ ހުށަހެޅުމާއި ދެކޮޅު ހަދައިފިއެވެ.\nއިދިކޮޅު ޕީޖީގެ ވަޓްސްއެޕް ގުރޫޕަށް ގާސިމް ފޮނުއްވި މެސެޖެއްގައި ވިދާޅުވީ ފަނޑިޔާރުންނަށް ވޯޓް ދިނުމަކީ އޭނާ ވަރަށް ބޮޑަށް އެދޭ ކަމެއް ކަމަށެވެ އެއީ އިލެކްޝަން ކޮމިޝަނުން ގޮނޑި ގެއްލިފައިވާ ކަމަށް ކަނޑައަޅާފައިވާ 12 މެންބަރުންގެ ހައްގުގައި ވެސް ކުރަންޖެހޭ ކަމެއް ކަމަށް ދެކެވަޑައިގަންނަވާ ކަމަށް ގާސިމްގެ މެސެޖްގައި ވިދާޅުވިއެވެ.\nނަމަވެސް އިދިކޮޅު މެންބަރުން ވިދާޅުވީ ވޯޓްގައި ބައިވެރިވެއްޖެނަމަ އިދިކޮޅުން ދަމަހައްޓަމުން އައި ސްޓޭންޑް ބަދަލުވާނެ ކަމަށާއި އެހެންކަމުން ވޯޓްގައި ބައިވެރި ނުވާނެ ކަމަށެވެ.\nމަޖިލީހުގެ ރައީސް އަބްދުﷲ މަސީހު ރިޔާސަތުގައި އިންނަވައިގެން ބާއްވާ ޖަލްސާތަކަކީ ސައްހަ ޖަލްސާތަކެއް ނޫން ކަމަށް ވިދާޅުވެ އިދިކޮޅު ފަރާތްތަކުން މަޖިލީހުގެ ޖަލްސާތައް ބޮއިކޮޓް ކޮށްފައިވާތާ މިހާރު އަހަރެއްހާ ދުވަސް ވެއްޖެއެވެ.\nމިރޭ މަޖިލީހުގައި ނެގި ވޯޓުގައި ބައިވެރިވެވަޑައިގެންނެވީ ސަރުކާރު ކޯލިޝަންގައި ހިމެނޭ ޕީޕީއެމް އަދި އެމްޑީއޭގެ މެންބަރުން އެކަންޏެވެ. ފަނޑިޔާރުން މަގާމުތަކަށް އައްޔަންކުރަން ފާސްކުރީ 36 މެންބަރުންގެ ވޯޓުންނެވެ.\nއިދިކޮޅު ކޯލިޝަންގެ މެންބަރުން ގާސިމްގެ ހުށަހެޅުމަކާއި ދެކޮޅު ހެއްދެވިއިރު ރިޔާސީ ކެންޑިޑޭޓެއް ކަނޑައެޅުމުގެ މައްސަލައިގައި އިދިކޮޅު ފަރާތްތަކުގެ މެދުގައި ވަނީ ވަރަށް ބޮޑަށް ޚިޔާލުތަފާތުވުން އުފެދިފައެވެ.\nހުކުރު ދުވަހު އިދިކޮޅުން ބޮޑު މުޒާހަރާއެއް ބާއްވަނީ\nޖޫން 28, 2018 07:34\nމިހާރުވެސް ފްލޯއަށް ނުވަންނަ ޖަލްސާތަކަށް މުސާރައިން ކަނޑަންފަށާބަލަ! ޔާޤީން ނުކެރޭނެ ނުވަދެއެއް! ރުފިޔާލިބެނިކޮށްނިމުނީ ! ޙަރާމެއް ޙަލާލެއް ބަލާނޭކަމެއްނެތް! އަނާރާ މެން ، ޢަލީޙުސެއިންމެންގެ ދީނާ މިއްލަތު ކޮބައިބާއޭ ހިތަށްއަރާ! ޙައްޤު މަސައްކަތްނުކޮށް މަސައްކަތަށް މުސާރަ ނަގައިގެން ކެއުން އެއީ ކޮންކަހަލަ ނުބައިކަމެއްތޯ؟


Thinadhoo aai Fuvamulakun Raees Yameen'ah furihama thaa'eedhu libeyne - Dr. Shaheem Thinadhoo aai Fuvamulakun Raees Yameen'ah furihama thaa'eedhu libeyne - Dr. Shaheem\nތިނަދޫއާއި ފުވައްމުލަކުން ރައީސް ޔާމީނަށް ފުރިހަމަ ތާޢީދު ލިބޭނެ - ޑރ. ޝަހީމް\nޑރ. ޝަހީމް ތިނަދޫ ރައްޔިތުންނާއެކު / ފޮޓޯ: ޕީޕީއެމް\nކުރިއަށް އޮތް ރިޔާސީ އިންތިޚާބުގައި ގދ. ތިނަދޫއިންނާއި ފުވަމުލަކު ސިޓީއިން ރައީސުލްޖުމްޙޫރިއްޔާ ޢަބްދުﷲ ޔާމީން ޢަބްދުލްޤައްޔޫމަށް ފުރިހަމަ ތާޢީދު ލިބޭނެކަން އެ ދެ ރަށުގެ ރައްޔިތުން ސާބިތުކޮށްދީފައިވާކަމަށް ރައީސް ޔާމީންގެ ރަނިންގ މޭޓް ޑރ. މުޙައްމަދު ޝަހީމް ޢަލީ ސަޢީދު ވިދާޅުވެއްޖެއެވެ.\nޑރ. ޝަހީމް މިހެން ވިދާޅުވެފައިވަނީ ރައީސް ޔާމީނަށް ތާޢީދު ހޯއްދެވުމަށްޓަކާ އެމަނިކުފާނު ފައްޓަވާފައިވާ ކެމްޕެއިން ދަތުރުފުޅުގެ ތެރެއިން ގދ. ތިނަދޫއަށާއި ފުވަމުލައް ސިޓީއަށް ކުރެއްވި ދަތުރުފުޅު ނިންމަވާލުމަށްފަހު އެނބުރި މާލެ ވަޑައިގެން ނޫސްވެރިންނާއި ވާހަކަދައްކަވަމުންނެވެ.\nރައީސް ޔާމީންގެ ރަނިންގ މޭޓު ޑރ. މުޙައްމަދު ޝަހީމް ޢަލީ ސަޢީދު ވިދާޅުވީ، އެމަނިކުފާނު ތިނަދޫއަށާއި ފުވައްމުލަކަށް ކުރި ދަތުރުގައި އެ2ރަށުގެ އިސްރަށްވެހިންނާއި، މުޢައްސަސާތަކުގެ ވެރިންގެ އިތުރުން ޒުވާނުންނާއި ބައްދަލުކުރައްވައި، އެ ފަރާތްތަކުގެ ޝުޢޫރުތައް ވަރަށް ގާތުން އަޑުއެއްސެވިކަމަށެވެ. އަދި އެމަނިކުފާނުގެ މި ދަތުރުފުޅުގެ ތެރެއިން ތިނަދޫއާއި ފުވައްމުލަކުގެ ތަރައްޤީއަށް ރައީސް ޔާމީން ކޮށްދެއްވާފައިވާ އަގުބޮޑެތި މަސައްކަތްތައް އެ2ރަށުގެ ރައްޔިތުން އުފަލާއެކު ބަލައިގެންފައިވާ މިންވަރު ވަރަށް ބޮޑަށް އިޙްސާސްކުރެވުނުކަން ޑރ. ޝަހީމް ފާހަގަކުރެއްވިއެވެ. އަދި ޒުވާނުންގެ ތަރައްޤީއަށް މި ސަރުކާރުން ކޮށްދެއްވަމުން ގެންދަވާ މަސައްކަތްތަށް ތަރުޙީބު އޮތް މިންވަރު ހާމަވެފައިވާކަމަށްވެސް ޑރ. ޝަހީމް ވިދާޅުވިއެވެ.\n"ފުވައްމުލަކު ނަރުދަމާ ނިޒާމުގެ މަޝްރޫޢަކީ ރާއްޖޭގައި ހިންގޭ އެފަދަ އެންމެ ބޮޑު މަޝްރޫޢު. ފުވައްމުލަކު ރައްޔިތުން އެފަދަ މަޝްރޫޢުތަކުގެ އަގުވަޒަންކުރޭ ވަރަށް ބޮޑަށް.. ހަމައެހެންމެ ތިނަދޫއަށް ބަލާލިޔަސް، ފްލެޓްތަކާއި، އިސްލާމީ މަރުކަޒާއި، ބަނދަރާއި، ހިއްކާފައި އޮތް 55 ހެކްޓަރުގެ ބިމާއި. ހަޤީޤަތުގައި ރައްޔިތުން އަގުވަޒަންކުރޭ ވަރަށް ބޮޑަށް މިފަދަ ކަންކަމުގެ. ރައްޔިތުންނާއި މެދުގައި ވަރަށް އުއްމީދު އެބައޮތް.. އެހެންވެ އަޅުގަނޑު ހަމަ ތަކުރާރުކޮށް މިދަންނަވަނީ ރައްޔިތުން ރައީސް ޔާމީނަށް ވިދާޅުވާނީ އާނއެކޭ.." ޑރ. ޝަހީމް ވިދާޅުވިއެވެ.\nރައީސް ޔާމީންގެ ރަނިންގ މޭޓް ޑރ. މުޙައްމަދު ޝަހީމް ޢަލީ ސަޢީދު\nޑރ. ޝަހީމް ވިދާޅުވީ، ރައީސް ޔާމީނަށް ކެންޑިޑޭޓު ނަންބަރު އެކެއް ލިބުމަކީ ލިބުނު ވަރަށް ބޮޑު އުފަލެއްކަމަށާއި، ކުރިއަށް އޮތް ރިޔާސީ އިންތިޚާބު އެމަނިކުފާނު ވަރަށް ތަނަވަސް އަޤްލަބިއްޔަތަކުން ކާމިޔާބު ކުރައްވާނެކަމާމެދު އެއްވެސް ޝައްކެތް ނެތްކަމަށެވެ. އަދި އެމަނިކުފާނުގެ މި ދަތުރުފުޅުން ތިނަދޫއާއި ފުވަމުލައް ސިޓީން ރައީސް ޔާމީނަށާއި، މިއަދުގެ ސަރުކާރަށް އޮތް ތާޢީދު ވަރަށް ފުރިހަމައަށްވެސް ސާބިތުކޮށްދީފައިވާކަމަށް ޑރ. ޝަހީމް ވަނީ ވިދާޅުވެފައެވެ.\n"މި2ރަށަށްކުރި ދަތުރުގައި އަޅުގަނޑުމެންނަށް ފާހަގަކުރެވުނީ ރައީސް ޔާމީނަށް އޮތް ތާޢީދު ވަރަށް ބޮޑުކަން.. އަޅުގަނޑުމެންނަށް ޔަޤީންކުރެވޭ މާތްﷲ އިރާދަކުރެއްވިޔާ ވަރަށް ތަނަވަސް އަޤުލަބިއްޔަތަކުން 23 ސެޕްޓެމްބަރުގައި އޮންނަ ރިޔާސީ އިންތިޚާބު ރައީސް ޔާމީން ކާމިޔާބުކުރައްވާނެކަމަށް.. މިފުރުޞަތުގައި ރައީސަށް ވަރަށް ހޫނު މަރުހަބާއެއްވެސް ދަންނަވަން ބޭނުން، އެމަނިކުފާނަކީ ކެންޑިޑޭޓު ނަންބަރު އެކެއް.. އެއީ އަޅުގަނޑުމެންނަށް ލިބުނު ވަރަށް ބޮޑު އުފަލެއް.. އޭގެން ޔަޤީން ކުރަން ބޭނުންވަނީ އެމަނިކުފާނު އެއީ އެއްވަނަ ކެންޑިޑޭޓުކަމަށް.." ޑރ. ޝަހީމް ވިދާޅުވިއެވެ.\nކުރިއަށް އޮތް ރިޔާސީ އިންތިޚާބުގައި ރައީސް ޔާމީނަށް ތާޢީދު ހޯއްދެވުމަށްޓަކާ އެމަނިކުފާނުގެ ރަނިންގ މޭޓު ޑރ. މުޙައްމަދު ޝަހީމް ޢަލީ ސަޢީދު ފަށްޓަވާފައިވާ ކެމްޕެއިން ދަތުރުފުޅުގެ ތެރެއިން، ޑރ. ޝަހީމް އެންމެ ފުރަތަމަ ވަޑައިގެންފައިވަނީ އެމަނިކުފާނުގެ އުފަން އަތޮޅުކަމަށްވާ ގއ. އަތޮޅުގެ ރަށްތަކަށެވެ. އެއަށްފަހު މެލޭޝިއާއަށްވެސް ވަޑައިގެން، އެ ޤައުމުގައި ދިރިއުޅޭ ދިވެހިންނާއި ޑރ. ޝަހީމް ވަނީ ބައްދަލުކުރައްވާފައެވެ.


ޚާރިޖީ – Iru\nކޮވިޑް ބަލީގައި މިއަދު4މަރު، އަދަދު 182 އަށް\nއެމެރިކާއިން ރާއްޖެއަށް ގިނަ އަދަދެއްގެ ސިއްޙީ ސާމާނު ހަދިޔާކޮށްފި\nކޮވިޑް-19 އިން އަރައިގަތުމަށް ރާއްޖެއިން ކުރާ މަސައްކަތްތަކުގައި އެހީތެރިވުމުގެ ގޮތުން އެމެރިކާއިން 1.9 މިލިޔަނަށްވުރެ ގިނަ ރުފިޔާގެ ސިއްޙީ ސާމާނުރާއްޖެއަށް ހަދިޔާކޮށްފިއެވެ. މިއަދު ފޮރިން މިނިސްޓްރީގައި ވަރޗުއަލްކޮށް...\nކޮވިޑް-19ގެ ބަލިމަޑުކަމުގެ ސަބަބުން އެކަހެރިވުމުގެ ބަހަކީ އާންމު ބަހަކަށް ވެފައިވާކަމަށާއި، ނަމަވެސް ގާތްގަނޑަކަށް 15 އަހަރު ވަންދެން ޣައްޒާގެ ދެ މިލިޔަނެއްހާ ރައްޔިތުން ގަދަބާރުން ދުނިޔެއާއި އެކަހެރިކުރެވިފައިވާ...\nނަޝީދަށް ދިން ޓެރަރިސްޓް ހަމަލާގެ ތަހުގީގަށް އެހީވާން އެމެރިކާ ތައްޔާރު\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ޓެރަރިސްޓް ހަމަލާގައި ބައިވެރިވި މީހުން ހޯދަން އެހީތެރިވާން ތައްޔާރަށް އޮތް ކަމަށް އެމެރިކާ އިން މިއަދު ބުނެފިއެވެ....\nދިވެހިރާއްޖެއާއި ލެސޯތޯ އާ ދެމެދު ޑިޕްލޮމެޓިކް ގުޅުން ގާއިމްކޮށްފި\nދިވެހިރާއްޖެއާއި ކިންގްޑަމް އޮފް ލެސޯތޯ އާ ދެމެދު ރަސްމީކޮށް މިއަދު ޑިޕްލޮމެޓިކް ގުޅުން ޤާއިމްކޮށްފިއެވެ. އެމެރިކާގެ ނިއުޔޯކްގައި ހުންނަ ދިވެހިރާއްޖެއިން އދ އަށް ކަނޑައަޅާފައި ހުންނަ ދާއިމީ...\nބަންގްލަދޭޝްގައި ހިނގި އަލިފާނުގެ ހާދިސާއާ ގުޅިގެން ހަމްދަރުދީގެ މެސެޖެއް ފޮނުއްވައިފި\nބަންގްލަދޭޝްގެ ކޮކްސް ބާޒާރުގައި ހުންނަ ރޮހިންޔާ ރެފިއުޖީ ކޭމްޕްގައި ހިނގި އަލިފާނުގެ ހާދިސާއާ ގުޅިގެން، މިނިސްޓަރ އޮފް ފޮރިން އެފެއާޒް ޢަބްދުﷲ ޝާހިދު، ބަންގްލަދޭޝްގެ މިނިސްޓަރ އޮފް...\nބައިނަލްއަޤްވާމީ ވިޔަފާރީގައި ރާއްޖެއަކީ އަގުނުކުރެވޭނެފަދަ ބައިވެރިއެއް: މިނިސްޓަރ ޝާހިދު\nބައިނަލްއަޤްވާމީ ވިޔަފާރީގައި ރާއްޖެއަކީ އަގުނުކުރެވޭނެފަދަ ބައިވެރިއެއްކަމަށާއި، ސަރަހައްދުގެ ހަމަޖެހުމުގައި އިންޑިއާއާއި ދިވެހިރާއްޖޭގެ ގުޅުމަކީ މުހިންމު ދައުރެއް އަދާކުރާ ކަމެއްކަމަށް ފޮރިން މިނިސްޓަރ ޢަބްދުﷲ ޝާހިދު ވިދާޅުވެއްޖެއެވެ. އިންޑިއާ...\nކެނެޑާ އިން ވެސް ރާއްޖެއަށް ވެކްސިން ފޯރުކޮށްދެނީ\nކޮވިޑް-19 އިން އަރައިގަތުމަށް ޤައުމުތަކުން ކުރާ މަސައްކަތްތަކަށް އެހީވުމަށް ކެނެޑާއިން ހިންގާ ޕްރޮގްރާމްގައި، ކޮވިޑް ދިފާޢު ވެކްސިން ފޮނުވާ ގައުމުތަކުގެ ލިސްޓުގައި ރާއްޖެ ހިމަނައިފިއެވެ. ކެނެޑާއިން ރާއްޖެ...\nއިޒްރޭލުން ހިފާފައިވާ ބިންތަކުގައި ފަލަސްތީނުގެ އާއްމުންނަށް އިޒްރޭލުން ދެމުންދާ ހަމަލާތައް ހުއްޓާލުމަށް ދިވެހި ސަރުކާރުން ގޮވާލައިފި އެވެ. ރާއްޖެއިން މިގޮތަށް ގޮވާލީ އޯގަނައިޒޭޝަން އޮފް އިސްލާމިކް ކޯޕަރޭޝަން...\nކުދި ޖަޒީރާ ޤައުމުތަކުން އާމްދަނީ އާއި ވަޒީފާ އަށް ބަރޯސާވަނީ ސާފު، ދެމެހެއްޓެނެވި ތިމާވެއްޓާއި ގުޅިފައިވާ ކަންކަމަށް: މިނިސްޓަރ ޝާހިދު\nކުދި ޖަޒީރާ ޤައުމުތަކުން އާމްދަނީ އާއި ވަޒީފާ އަށް ބަރޯސާވަނީ ސާފު، ދެމެހެއްޓެނެވި ތިމާވެއްޓާއި ގުޅިފައިވާ ކަންކަމަށް ކަމަށް ފޮރިން މިނިސްޓަރ ޢަބްދުﷲ ޝާހިދު ވިދާޅުވެއްޖެއެވެ. މިނިސްޓަރ މިހެން...\nއިންޑިއާއިން ގަނެފައިވާ ކޮވިޝީލްޑް ވެކްސިންގެ އެއްލައްކަ ޑޯޒް ރާއްޖެ ގެނެސްފި\nސިރަމް އިންސިޓިޓިއުޓް އޮފް އިންޑިއާއިން ގަނެފައިވާ ކޮވިޝީލްޑް ވެކްސިންގެ ފުރަތަމަ އެއްލައްކަ ޑޯޒު ރާއްޖެ ގެނެސްފިއެވެ. މިއީ ދިވެހިރާއްޖޭގެ މިނިސްޓްރީ އޮފް ހެލްތުއާއި ސިރަމް އިންސިޓިޓިއުޓް އޮފް...\nރާއްޖެ އިން ގަތަރަށް ނޮން ރެޒިޑެންޓް ސަފީރެއް އައްޔަންކުރަނީ\nދިވެހިރާއްޖެއިން ގަތަރަށް ނޮން-ރެޒިޑެންޓް ސަފީރެއް އައްޔަންކުރަން ނިންމަވައިފި އެވެ. ދިވެހިރާއްޖެއިން ޤަތަރަށް ނޮން-ރެޒިޑެންޓް ސަފީރެއް އައްޔަންކުރައްވަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ނިންމަވާފައިވާ ކަން އިއުލާން ކުރައްވައި...\nރައީސް ބަންގްލަދޭޝްއަށް ފުރާވަޑައިގަންނަވަނީ\nފުރަމާނަ ދަތުރުފުޅެއްގައި ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިހް، ބަންގްލަދޭޝަށް ވަޑައިގަތުމަށް ނިންމަވަފައިފިއެވެ. މި ދަތުރުފުޅަކީ ބަންގްލަދޭޝްގެ މިނިވަން ދުވަސް ފާހަގަކުރުމަށް ބާއްވާ ރަސްމިއްޔާތެއްގައި ބައިވެރިވެވަޑައިގަތުމަށް، އެ ސަރުކާރުގެ...


ޓައިގާ ޝްރޮފަކީ އަންހެން ދުޅައިގެ މީހެއްތަ؟\nރާމް ގޯޕާލް ވަރުމާ ޑައިރެކްޓް ކުރާ "ސަރުކާރު 3" އިން ޓައިގާ ޝްރޮފް ފެނިގެންދާނެ\n6 މާރޗް 2017 | ހޯމަ 02:09\nކުރި އަރަމުން އަންނަ ބޮލީވުޑްގެ ތަރި ޓައިގާ ޝްރޮފް މާބޮށް އަންހެން ދުޅާ ކަމަށް ބުނެ، މަޝްހޫރު ޑައިރެކްޓަރު ރަމް ގޯޕާލް ވަރުމާ މަލާމާތް ކޮށްފި އެވެ.\nއޭނާ މަލާމާތް ކޮށްފައިވަނީ ޓައިގާ ޝްރޮފްގެ ފިލްމެއް ކަމަށްވާ “ބާގީ” އަށް ނަގާފައިވާ ފޮޓޯއެއް ޓްވީޓު ކުރުމަށް ފަހު އެވެ. އެ ފޮޓޯއިން ފެންނަނީ ޓައިގާ މޫދުން އަރައިގެން އަންނަ ތަނެވެ.\nޓައިގާ ޝްރޮފް އަށް މަލާމަތްކޮށް ރާމް ގޯޕާލް ކުރީ އެންމެ ޓުވީޓެއް ނޫނެވެ. ފަސް ޓްވީޓު ކޮށްފައިވެ އެވެ. އެ ޓްވީޓްތަކުގައި ބުނެފައިވަނީ ޓައިގާ ޝްރަފް، އޭނާގެ ބައްޕަ ޖެކީ ޝްރޮފް ކައިރިން ފިރިހެން ވަންތަކަން ދަސްކުރަން ޖެހޭ ކަމަށެވެ.\nފޮޓޯގައި ޓައިގާ ހީވަނީ "ބިކިނީ ބޭބީ"އެއްހެން ކަމަށާއި ބްރޫސްލީ އާއި ޖެކީ ޝްރޮފް އެގޮތަށް ފޮޓޯއަށް ނުހުއްޓޭނެ ކަމަށް ބުނެފައިވެ އެވެ. ރާމް ގޯޕާލް ބުނީ ޓައިގާ ޝްރޮފް މޫދުން އަރައިގެން އަންނަ ފޮޓޯ އިން ހީވަނީ އުރްމިލާ މަތޮންދްކަރް އަރައިގެން އަންނަ ހެން ކަމަށެވެ.\nރާމް ގޯޕާލް ވަރުމާ ޓައިގާއަށް މަލާމާތް ކުރި އިރު ޓައިގާ އަކީ އޭނާ މިހާރު ޑައިރެކްޓުކޮށް ރިލީޒް ކުރުމަށް ތައްޔާރުވަމުން އަންނަ ފިލްމު "ސަރްކާރް 3" ގައި ފެނިގެންދާނެ ތަރިކެވެ. ރާމް ގޯޕާލް އަކީ އާންމުކޮށް ޓްވިޓާގައި މީހުންނަށް މަލާމަތް ކުރާ މީހެއް ކަމަށް ރިޕޯޓުތައް ބުނެ އެވެ.


ކުށްކުރުން އިތުރުވާތީ މާލޭގައި ފުލުހުންގެ ހާއްސަ އޮޕަރޭޝަނެއް ފަށައިފި – Dhen.mv\nކުށްކުރުން އިތުރުވާތީ މާލޭގައި ފުލުހުންގެ ހާއްސަ އޮޕަރޭޝަނެއް ފަށައިފި\nDecember 23, 2019 - 1:15 pm\nމާލެ ސަރަހައްދުގައި ކުށުގެ މައްސަލަތައް ހުށަހެޅެމުންދާ މިންވަރު އިތުރުވާތީ މާލޭގައި ފުލުހުންގެ ހާއްސަ އޮޕަރޭޝަނެއް ފަށައިފި އެވެ.\nފުލުހުން ވިދާޅުވީ އިއްޔެއިން ފެށިގެން މާލޭގައި އެ މުއައްސަސާއިން ހިންގާ އެ ހާއްސަ އޮޕަޝަރޭނަކީ ވޭތުވެދިޔަ ދެ ހަފުތާގެ ތެރޭގައި މާލޭގައި ވައްކަމުގެ މައްސަލަތައް ހުށަހެޅިފައިވާ މިންވަރު އިތުރުވުމާއި ކުރިއަށް އޮތް އާ އަހަރަށް މާލޭގެ ރަށު ތެރޭގައި ކުށް ކުރުން މަދު ކުރުމުގެ ގޮތުން ފެށި މަސައްކަތެކެވެ.\nއެ އޮޕަރޭޝަންގެ ތެރޭގައި މާލޭގެ ރަށުތެރެ ފުލުހުން ރަނގަޅަށް ބެލެހެއްޓުމުގެ ގޮތުން، މީހުން ހުއްޓުވައި ސުވާލު ކުރުމުގެ އިތުރުން އުޅަނދުފަހަރު ހުއްޓުވައި ބަލައި ފާސް ކުރުން ފަދަ ކަންކަން ކުރިއަށް ދާނެ ކަމަށް ފުލުހުން ވިދާޅުވެއެވެ.\nފުލުހުންގެ ހާއްސަ އޮޕަރޭޝަނެއް މާލޭގައި ފަށާފައިވާއިރު ވޭތުވެދިޔަ ހަފުތާގައި ފުލުހުން ވަނީ މާލޭން ވަގަށް ނަގާފައިވާ ގިނަ އަދަދެއްގެ ސައިކަލު ހޯދައިފަ އެވެ. އަދި މާލޭގައި ކެފޭ އުސޫލުން މަސްތުވާތަކެތި ބޭނުން ކުރުމުގެ ހިދުމަތް ދޭ ބައެއް ފަޅުގެތައް ބަލައި ފާސްކޮށް ގިނަ އަދަދެއްގެ މީހުން ވެސް ފުލުހުން މިދިޔަ ހަފުތާގެ ތެރޭގައި ވަނީ ހައްޔަރުކޮށްފަ އެވެ.


ACC ge vafudheh china ah ziyaaraiy kohffi\nރާއްޖެ - އޭސީސީގެ ވަފުދު\nއޭސީސީގެ ވަފުދެއް ޗައިނާއަށް ޒިޔާރަތް ކޮށްފި\nސެމިނަރ އޮންނާނީ މެއި މަހުގެ 14 އިން ފެށިގެން 20 އަށް\nމި ސެމިނާގެ މަޤްޞަދަކީ ޗައިނާގައި ކޮރަޕްޝަން ހުއްޓުވުމާއި ތަޖުރިބާ ހިއްސާކުރުން\nކ. މާލެ 15 މެއި 2019 | ބުދަ 16:35 1,811\nއޭސީސީގެ ވަފުދު ޗައިނާގައި - ސަން\nޗައިނާގެ ޗިންގޑާއޯ ސިޓީގައި ކުރިއަށް ގެންދިއުމަށް ހަމަޖެހިފައިވާ "ސެމިނަރ އޮން އެންޓި-ކޮރަޕްޝަން ފޯރ އޮފިޝަލްސް އޮފް މޯލްޑިވްސް 2019" ގައި އެންޓި-ކޮރަޕްޝަން ކޮމިޝަންގެ ވަފުދެއް ބައިވެރިވެއްޖެއެވެ.\nމެއި މަހުގެ 14 އިން ފެށިގެން 20 ދުވަހުގެ މުއްދަތަށް ކުރިޔަށްދާ މިސެމިނަރގައި އޭސީސީގެ 20 މުވައްޒަފުން ބައިވެރިވެއެވެ.\nމިސެމިނަރ ހުޅުވުމުގެ ރަސްމިއްޔާތުގައި ސެންޑޮންގ ފޮރިން ޓްރޭޑް ވޮކޭޝަނަލް ކޮލެޖްގެ ރައީސް، މިސްޓަރ ޑިއޯ ޒިއަޑޮންގ ބައިވެރިންނާ މުޚާތަބް ކުރައްވާ ދެ ގައުމުގެ ގުޅުމާއި، ޗައިނާ އާ ބެހޭގޮތުން މައުލޫމާތު ހިއްސާ ކުރެއްވިއެވެ.\nމިދަތުރަކީ ޗައިނާ އެމްބަސީއާ ޗައިނާގެ މިނިސްޓްރީ އޮފް ކޮމާސްއާއި ޗައިނާގެ ސެންޑޮންގ ފޮރިން ޓްރޭޑް ވޮކޭޝަނަލް ކޮލެޖުން އިންތިޒާމް ކޮށްގެން ޗައިނާ ސަރުކާރުން ހުރިހާ ޚަރަދެއް ދޭ ގޮތަށް ކުރިޔަށް ގެންދާ ޕްރޮގްރާމެކެވެ.\nމި ސެމިނަރގެ މައިގަނޑު މަޤްޞަދަކީ ޗައިނާގައި ކޮރަޕްޝަން ހުއްޓުވުމާއި ވިޔަނުދިނުމުގައި ގެންގުޅޭ އުޞޫލުތަކާއި، ވަޞީލަތްތަކާ ބެހޭ މަޢުލޫމާތާއި ތަޖްރިބާ ހިއްސާކުރުމެވެ. މީގެ އިތުރުންވެސް މި ވަރކްޝޮޕްގައި ޗައިނާގެ ސަރުކާރުގެ އިދާރީ ހިންގުން ރޭވިފައިވާ ގޮތާއި، ޗައިނާގެ ޘަޤާފަތާއި އާދަކާދައާ ބެހޭގޮތުން މަޢުލޫމާތު ދިނުމަށް ހަމަޖެހިފައި ވެއެވެ.


Reyge Matchun Molhuve La Liga Kaamiyaabukurumaa Gaathah Real Madrid Jehilaifi | Thiladhun\nރޭގެ މެޗުން މޮޅުވެ ލަލީގާ ކާމިޔާބުކުރުމާ ގާތަށް ރެއާލް މެޑްރިޑުން ޖެހިލައިފި\nއިބްރާހިމް ޚަލީލް ޖުލައި 11, 2020\nރޭގައި ސްޕެނިޝް ލަލީގާގައި ކުޅުން މެޗު ކާމިޔާބުކޮށް ލީގުތަށި ކާމިޔާބު ކުރުމާ ގާތަށް ރެއާލް މެޑްރިޑުން ޖެހިލައިފިއެވެ.\nރޭގައި ކުޅުނު މެޗު ރެއާލް މެޑްރިޑުން ކާމިޔާބުކޮށްފައިވަނީ ޑިޕޯޓިވޯ އަލާވޭސް އާއި ބައްދަލުކޮށް 0-2 ގެ ނަތީޖާއަކުންނެވެ. އެ ޓީމުންވަނީ ލީގުގައި އެންމެ ފަހުން ކުޅުނު އަށް މެޗުވެސް ކާމިޔާބު ކޮށްފައެވެ.\nރެއާލް މެޑްރިޑުން އެ ޓީމުގެ މުހިންމު ތިން ޑިފެންޑަރުން ކަމުގައިވާ ސާޖިއޯ ރާމޯސް އަދި ޑެނީ ކަރަވަހާލް ސަސްޕެންޝަނުގެ ސަބަބުން މި މެޗުގައި ކުޅެފައިނުވާއިރު މާސެލޯ ވެސް އަނިޔާގެ ސަބަބުން މި މެޗުގައި ކުޅެފައިނުވެއެވެ. މި ތިން ކުޅުންތެރިން ނުލާ ވެސް އެ ޓީމުގެ ޑިފެންޑަރުން ރޭގެ މެޗުގައި ވަނީ މޮޅުކުޅުމެއް ކުޅެފައެވެ.\nމިމެޗުގައި ރެއާލް މެޑްރިޑްގެ ފުރަތަމަ ލަނޑު ލިބުނު ޕެނަލްޓީއަކުން 11 ވަނަ މިނެޓުގައި އެ ޓީމަށް ކާމިޔާބު ކޮށްދީފައިވަނީ ފޯވާޑް ކުޅުންތެރިޔާ ކަރީމް ބެންޒެމާއެވެ. މި ޕެނަލްޓީއަކީ އަލްވޭސްގެ ޑިފެންޑަރ ނަވާރޯ އެ ޓީމުގެ ގޯލްއޭރިއާ ތެރެއިން މެޑްރިޑްގެ ޑީފެންޑަރ މެންޑީއަށް ކުރި ފައުލަކާއި ގުޅިގެން ލިބުނު ޕެނަލްޓީއެކެވެ. ފުރަތަމަ ހާފު ނިމިގެން ގޮސްފައިވަނީ 0-1 ގެ ނަތީޖާއަކުން ރެއާލް މެޑްރިޑް ކުރީގައި އޮވެގެންނެވެ.\nމުޅީ މެޗެގައިވެސް ރެއާލްއިން ވަނީ މޮޅުކުޅުމެއް ދައްކާފައެވެ. މި މެޗުގައި އެ ޓީމަށް ދެވަނަ ލަނޑު ފަހުހާފުގެ ވަރަށް ކުރީކޮޅު ބެންޒެމާ ތަނަވަސް ކޮށްދިން ފުރުސަތެއްގައި ކާމިޔާބުކޮށްފައިވަނީ އެސެންސިއޯއެވެ. އެ ޓީމު ފަހުން ކުޅުން ތިން މެޗުގައި ވެސް ފުރަތަމަ ލަނޑު ކާމިޔާބުކޮށްފައިވަނީ ޕެނަލްޓީންނެވެ.\nލީގުގައި 35 މެޗު ކޮންމެ ޓީމެއްވެސް ކުޅެފައިވާއިރު 80 ޕޮއިންޓް ހޯދައިގެން މިވަގުތު ޕޮއިންޓް ތާވަލުގެ އެއްވަނާގައި އޮތީ ރިއަލް މެޑްރިޑެވެ. 76 ޕޮއިންޓް ހޯދައިގެން ދެވަނާގައި އޮތީ ބާސެލޯނާ އެވެ.\nފަހަތުންއަރާ ޗެލްސީ ބަލިކޮށް އެފްއޭ ކަޕްގެ ތަށި 14 ވަނަ ފަހަރަށް އާސެނަލް ހޯދައިފި\nއިޓާލިއަން ލީގު ކާމިޔާބު ކުރި ޔުވެންޓަސްއަށް ރެކޯޑެއް\nދިއްދޫގައި ބޭއްވި ވޮލީ ބޯޅަ މުބާރާތުގެ ޗެމްޕިއަންކަން މިޑްލް ސްޕޯރޓްސް ކްލަބުން ހޯދައިފި\nމޮޅުވެގެން ލީގު ކަށަވަރު ކުރެވެން އޮތް މެޗުން ޔުވެންޓަސް ބަލިވެއްޖެ


Hurawalhi Island Resort Monitoring Haalathah! | Thiladhun\nޔުމްނާ ޢަލީ މާރޗް 29, 2020\nހުރަވަޅި މޯލްޑިވްސް ރިސޯޓުން2ސާމްޕަލްއެއް ނެގުމަށް އެ ރިސޯޓު މޮނީޓަރިންގެ ހާލަތަށް ގެނެވިފައިވާކަމަށް ސަރުކާރުން ބުނެފިއެވެ.\nމި ނޫސްވެރިންގެ ބައްދަލުވުމުގައި މަބްރޫކު އިތުރަށް ހާމަކުރެއްވި މައުލޫމާތު ތަކަށް ބަލާއިރު، ރާއްޖެގައި މިހާތަނަށް 908 ސާމްޕަލް ނެގިފައިވާ ކަމަށާއި، އޭގެ ތެރެއިން 891 ސާމްޕަލްގެ ނަތީޖާ ނެގެޓިވް ކަމަށް މަބްރޫކް ވިދާޅުވިއެވެ. އަދި 17 ސާމްޕަލް ޕޮޒިޓިވް ވެފައިވާއިރު، ނަތީޖާ ލިބުމުގެ މަގުމަތީގައި އެއްވެސް ސާމްޕަލް އެއް ނެތް ކަމަށްވެސް މަބްރޫކް ވިދާޅުވިއެވެ.\nއިތުރަށް މަބްރޫކް ވިދާޅުވީ އައިސޮލޭޝަން ގައި މިވަގުތު ޖުމްލަ 23 މީހުން އެބަތިބިކަމަށާއި، އޭގެ ތެރެއިން ވެލިދޫ އައިސޮލޭޝަން ފެސިލީޓީގައި 20 މީހުން، ދަރުމަވަންތަ ހޮސްޕިޓަލްގައި3މީހުން އަދި ކަރަންޓީނު ފެސިލިޓީތަކުގައި 860 މީހުން އެބަތިބިކަމަށެވެ.\nކޮރޯނާވައިރަހުގެ ކަރަންޓީނަށް ގެންދާ އެންމެން އެ ވައިރަހަށް ޓެސްޓް ހަދަން ސަރުކާރުން ނިންމާފައިވާ ކަމަށްވެސް މި ނޫސްވެރިންގެ ބައްދަލުވުމުގައި ވަނީ ހާމަ ކޮށްފައިއެވެ.\nމިގޮތުން މި ނޫސްވެރިންގެ ބައްދަލުވުމުގައި ޑރ. އަލީ ލަތީފު ވިދާޅުވީ، ޑަބްލިއުއެޗްއޯގެ ލަފާގެ މަތިން އަދި ތަޖުރިބާއަށް ވެސް ބެލުމަށް ފަހު މިހާރު ނިންމާފައި ވަނީ، ކަރަންޓީނު ކުރާ ކޮންމެ މީހަކުވެސް ކަރަންޓީނުން ދޫކޮށްލުމުގެ ކުރިން ޓެސްޓް ހަދައި އެ ވައިރަސް ނެތްކަން ކަށަވަރު ކޮށްފައި ދޫކޮށްލަން ކަމަށެވެ.\nރާއްޖެއިން މިބައްޔަށް ޕޮޒިޓިވްމި މީހުންގެ އަދަދު 17 އަށް އަރާފައިވާއިރު، ބަލިން ރަނގަޅު ވެފައިވަނީ 11 މީހެކެވެ.


DNA aai Rilwan ah gulhuvumah husha helhi Rilwan ge beyge hekibas nagan nimmaifi | Mihaaru\nޑީއެންއޭއާ ރިލްވާނާ ގުޅުވުމަށްޓަކައި ދައުލަތުން ހުށަހެޅި ރިލްވާންގެ ބޭބެގެ ހެކިބަސް ނަގަން ނިންމައިފި\nރިލްވާން: އޭނާ ގަދަކަމުން ފޮރުވި ކަމަށް ދައުލަތުން ދައުވާކުރަނީ ދެ މީހަކަށް\n08 ޖުލައި 2018 - 17:35\nނޫސްވެރިޔާ އަހުމަދު ރިލްވާން ގަދަކަމުން އެރުވި ކަމަށް ބުނާ ކާރުން ފެނުނު ޑީއެންއޭއާ އޭނާއާ ގުޅުވުމަށްޓަކައި ދައުލަތުން ހެއްކެއްގެ ގޮތުގައި ހުށަހެޅި ރިލްވާންގެ ބޭބެ މޫސާ ރިލްވާންގެ ހެކިބަސް ނެގުމަށް ކްރިމިނަލް ކޯޓުން މިއަދު ނިންމައިފި އެވެ.\nއޮގަސްޓް، 2014 ގައި ގެއްލުނު ރިލްވާން ގަދަކަމުން ފޮރުވި ކަމަށް ބުނެ ދައުލަތުން ޓެރަރިޒަމްގެ ދައުވާ ކުރަނީ ހ. ހިލްޓަން އާލިފް ރައޫފާއި ގދ. ވާދޫ ކަރަންކާގޭ މުހައްމަދު ނޫރައްދީންގެ މައްޗަށެވެ. ދައުލަތުން ތުހުމަތު ކުރަނީ ރިލްވާން ގަދަކަމުން ފޮރުވީ އާލިފް ގެންގުޅުނު ރަތް ކުލައިގެ ކާރަކަށް އޭނާ އަރުވައިގެން ގޮހެވެ.\nއާލިފްގެ ކާރުން ފެނުނު އިސްތަށްޓަކުން ލިބުނު އެމްޓީ ޑީއެންއޭ ދިމާވީ ރިލްވާންގެ މަންމައާ އެވެ. އެހެންވެ، ދައުލަތުން މަސައްކަތް ކުރަނީ އެ ޑީއެންއޭއާ ރިލްވާނާ ގުޅުވާލުމަށެވެ. އެކަމަށްޓަކައި ދައުލަތުން ބޭނުންވަނީ ރިލްވާންގެ އާއިލާގެ އެއްވެސް މެމްބަރަކު އެ ކާރަށް ދުވަހަކު ވެސް އަރާފައި ނެތްކަން ސާބިތު ކޮށްދީގެން، ރިލްވާނާ އެ ޑީއެންއޭއާ ގުޅުވުމަށެވެ.\nރިލްވާނާ އެއްބަނޑު އެއްބަފާ މީހުންނާއި އެއްބަނޑު މީހުން އަދި އެއްބަފާ މީހުންގެ ހެކިބަސް މީގެކުރިން ނެގިއިރު ވެސް މޫސާ ރިލްވާންގެ ހެކިބަސް ނުނަގައި، އޮތީ އޭނާގެ ހެކިބަސް ނެގުމާ މެދު ދެ ފަރާތުގެ ދެމެދުގައި ޚިިޔާލު ތަފާތުވުމުން އެކަމާ މެދު ފަހުން ގޮތެއް ނިންމުމަށްޓަކަ އެވެ.\nމޫސާ ރިލްވާންގެ ހެކިބަސް ނެގުމާ މެދު ދެ ފަރާތުގެ ދެމެދުގައި ޚިޔާލު ތަފާތުވީ އެ މައްސަލާގެ ހެކި ހުށަހެޅުމުގެ މަރުހަލާގައި ދައުލަތުން އޭނާގެ ނަން ހުށަނާޅައި އޮތުމަށް ފަހު، ހެކިބަސް ނެގުމުގެ މަރުހަލާގައި އޭނާގެ ހެކިބަސް ނަގައިދޭން ދައުލަތުން އެދުމުންނެވެ. އެހެންވެ، ކޯޓުން ހަމަޖައްސާފައި އޮތީ ހުރިހާ ހެކިންގެ ހެކިބަސް ނަގައި ނިމުމުން މޫސާ ރިލްވާންގެ ހެކިބަސް ނެގުމާ މެދު ގޮތެއް ނިންމުމަށެވެ.\nމިއަދު ބޭއްވި އަޑުއެހުމުގައި އެ މައްސަލަ ބައްލަވާ ގާޒީ އާދަމް އާރިފް ނިންމެވީ މޫސާ ރިލްވާންގެ ހެކިބަސް ނެގުމަށެވެ. ގާޒީ އާރިފް ވިދާޅުވީ ހެކި ހުށަހެޅިއިރު މޫސާ ރިލްވާންގެ ނަން ދައުލަތުން ހުށަހަޅާފައި ނެތަސް، އޭނާގެ ހެކިބަސް ނަގަން ނިންމެވީ މުޅި އެ މައްސަލަ ބިނާވަނީ ކާރުން ފެނުނު ޑީއެންއޭގެ މައްޗަށް ކަމަށްވާތީ ކަމަށެވެ.\nމޫސާ ރިލްވާނަކީ އެ އާއިލާގެ މެމްބަރެއް ކަން އެ އާއިލާގެ އެހެން މީހުންގެ ހެކިބަހުން އެނގޭއިރު، އޭނާގެ ހެކިބަސް ނުނަގަން ނިންމައިފި ނަމަ، އެ މައްސަލާގައި އުފެދިގެން އަންނާނީ ބޮޑު ޝައްކެއް ކަމަށް ގާޒީ އާރިފް ވިދާޅުވި އެވެ. އެ ޝައްކު ފިލުވާލުމަށްޓަކައި އަދި އިންސާފަށް ވާސިލްވުމަށްޓަކައި އޭނާގެ ހެކިބަސް ނެގުން ކޮންމެހެން މުހިންމު ކަމެއް ކަމަށް ދެކެވަޑައިގަންނަވާ ކަމަށް ގާޒީ ވިދާޅުވި އެވެ.\nމިހާރު މެލޭޝިއާގައި ދިރިއުޅެމުންދާ މޫސާ ރިލްވާންގެ ހެކިބަސް ނެގުމަށްޓަކައި ދައުލަތަށް ގާޒީ އެންގެވީ މެލޭޝިއާގައި ހުންނަ ރާއްޖޭގެ އެމްބަސީ އަށް އަންނަ ބުރާސްފަތި ދުވަހު އޭނާ ހާޒިރު ކުރުވައި، ޖިނާއީ އިޖްރާއާތުގެ ގާނޫނުގައި ބުނާ ފަދައިން އެމްބަސީގެ ފަސްޓް ސެކެޓްރީއެއްގެ ހާޒިރުގައި ހެކިބަސް ނެގޭނެ އިންތިޒާމް ހަމަޖެއްސުމަށެވެ. އޭނާގެ ހެކިބަސް ނަގާނީ ސްކައިޕް މެދުވެރިކޮށެވެ. މިއީ ރާއްޖޭގައި ފުރަތަމަ ފަހަރަށް ސްކައިޕް މެދުވެރިކޮށް ހެކިބަސް ނަގާނެ ފަހަރެވެ.\nގާޒީ އެގޮތަށް އެންގެވުމުން، ދައުލަތުން އެދުނީ ބުރާސްފަތި ދުވަހަށް މޫސާ ރިލްވާން އެމްބަސީ އަށް ހާޒިރު ނުކުރެވިއްޖެ ނަމަ އެކަމަށް އިތުރު ފުރުސަތެއް ދިނުމަށެވެ. ޖަވާބުގައި ގާޒީ އާރިފް ވިދާޅުވީ އެފަދަ ހާލަތެއް މެދުވެރިވެއްޖެ ނަމަ މަގްބޫލު އުޒުރެއް އޮންނަން ޖެހޭނެ ކަމަށާއި އަދި އެކަން ތަކުރާރު ވެގެން ވެސް ނުވާނެ ކަމަށެވެ.\nސިއްރު ހެއްކަކު ހެކިބަސް ދޭން ދެކޮޅު ހެދުމުން އޭނާގެ ހެކިބަސް ނުނަގާނެ\nއެ މައްސަލާގައި ދައުލަތުން ހުށަހެޅި ސިއްރު ހެއްކަކު ހާޒިރު ކުރަން ތަކުރާރުކޮށް މަސައްކަތް ކުރުމުން ވެސް އޭނާ ހާޒިރު ނުކުރެވުމުން ގާޒީ މިއަދު ނިންމެވީ އެ ހެކިވެރިޔާގެ ހެކިބަސް ނުނެގުމަށެވެ. ސިއްރު ހެކިން ކޯޓަށް ހާޒިރު ކުރުމުގައި އޮންނަ އުސޫލުގެ ދަށުން އެ ހެކިވެރިޔާ ހާޒިރު ކުރަން ދައުލަތުން ކުރި މަސައްކަތް ކާމިޔާބު ނުވުމުން އެންމެ ފަހުން ކޯޓުން ވަނީ ޗިޓް ފޮނުވައިގެން ވެސް އޭނާ ހާޒިރު ކުރެވޭތޯ މަސައްކަތް ކޮށްފަ އެވެ.\nއޭނާ ދިރިއުޅޭ އެޑްރެހަށް އެތައް ފަހަރަކު ޗިޓް ފޮނުވިޔަސް، އޭނާއާ ޗިޓް ހަވާލެއް ނުކުރެވުނެވެ. އަދި އޭނާގެ ފޯނަށް ކޯޓުން ގުޅުމުން އެ މައްސަލާގައި ހެކިބަސް ދޭން ހާޒިރު ނުވާނެ ކަމަށް ބުނެ، އެކަމަށް ދެކޮޅު ހަދާފައިވާ ކަމަށް ގާޒީ އާރިފް ވިދާޅުވި އެވެ. އޭނާ ހާޒިރު ކުރަން އެކަށީގެންވާ މިންވަރަށް މަސައްކަތް ކުރެވިފައިވާ ކަމަށް ނިންމަވައި، ގާޒީ ނިންމެވީ އެ ހެކިވެރިޔާގެ ހެކިބަސް ނުނެގުމަށެވެ. އެކަމަކު އޭނާ ތަހުގީގަށް ދީފައި އޮތް ބަޔާނަށް ރިއާޔަތް ކުރުމަށް އެއްވެސް ހުރަހެއް ނޯންނާނެ ކަމަށް ގާޒީ ވިދާޅުވި އެވެ.\nގާޒީ ވިދާޅުވީ ހެކިވެރިން ހާޒިރު ކުރުމުގައި ކޯޓުގެ ޒިންމާއަކީ ކޯޓަށް ހާޒިރުވާން އެންގުން ކަމަށާއި އެކަމަކު ހެކިވެރިޔާ ހާޒިރު ނުވިޔަސް، އެ މީހަކު ހައްޔަރު ކޮށްގެން ގެނެވޭނެ ގޮތެއް ނެތް ކަމަށެވެ. ޖިނާއީ އިޖްރާއާތުގެ ގާނޫނު މިހާރު އޮތްގޮތުން ހައްޔަރު ކޮށްގެން ކޯޓަށް ހާޒިރު ކުރެވެނީ ދައުވާ ލިބޭ މީހުން އެކަނި ކަމަށާއި ހެކިވެރިންނާ މެދު އެ އުސޫލުން އަމަލު ކުރެވޭނެ ކަމަަކަށް ގާނޫނުގައި ބުނެފައި ނެތް ކަން ގާޒީ ފާހަގަ ކުރެއްވި އެވެ.\n"މާނައަކީ ގާނޫނު ސައިލެންޓްކޮށޭ މި އޮތީ ހެކިވެރިން ހައްޔަރު ކޮށްގެން ގެނައުމާ ބެހޭގޮތުން. ކުރީގައި އުސޫލުތަކެއް އޮތް ކަމުގައި ވިޔަސް، ގާނޫނު އައިމަ އަޅުގަނޑުމެން ބަލަން ޖެހޭނީ ގާނޫނަށް." ގާޒީ އާރިފް ވިދާޅުވި އެވެ.\nގާޒީ ވިދާޅުވި ގޮތުގައި އިންސާފު ގާއިމް ކުރުމަށްޓަކައި ކޮންމެހެން މުހިންމު ކަމަށް ދެކިގެން އެ ހެކިވެރިޔާ ހައްޔަރު ކޮށްގެން ކޯޓަށް ގެނައި ކަމުގައި ވިޔަސް، ހެކިބަސް ދޭން ދެކޮޅު ހަދާ މީހެއްގެ ފަރާތުން ހެކިބަސް ނެގުމަކީ ކުރެވޭނެ ކަމެއް ނޫނެވެ. ފޮރުވުމެއް ނެތި، ހެކިބަސް ދިނުމަކީ އިސްލާމްދީނުގައި އަންގަވާފައިވާ ކަމެއް ކަމަށާއި އެކަމަކު ހެކިބަހަކީ އަމިއްލަ އިހްތިޔާރުގައި އެ މީހަކު ދޭ އެއްޗެއް ކަން ގާޒީ ފާހަގަ ކުރެއްވި އެވެ. އަދި އެއީ އަދަބު ދީގެން ނުވަތަ ހައްޔަރު ކޮށްގެން ހޯދޭނެ އެއްޗެއް ނޫން ކަމަށް ގާޒީ ވިދާޅުވި އެވެ.\nއެ މައްސަލާގައި ދައުލަތުން ހުށަހެޅި އެހެން ހުރިހާ ހެކިންގެ ހެކިބަސް ނަގައި، މިހާރު އޮތީ ނިމިފަ އެވެ. ރިލްވާންގެ ބޭބެ މޫސާ ރިލްވާންގެ ހެކިބަހަށް ފަހު ދެން އޮންނާނީ އެ މައްސަލާގެ ޚުލާސާ ބަޔާން ހުށަހެޅުން ކަމަށް ބެލެވެ އެވެ. އޭގެފަހުގައި ދެން އޮންނާނީ މައްސަލައިގެ ހުކުމް އިއްވުމެވެ.\nކުށްކުރުން ކްރިމިނަލް ކޯޓް ކިޑްނެޕްކުރުން ގެއްލިގެން ހޯދާ މީހުން އަހުމަދު ރިލުވާން


2020 އޮގަސްޓު މަހުގެ4ވަނަ ދުވަހުން ފެށިގެން6ވަނަ ދުވަހުގެ ނިޔަލަށް ސަރުކާރުގެ އޮފީސްތައް ނުހުޅުވާ ގޮތަށް ހަމަޖެއްސެވުން - The President's Office\n3 އޮގަސްޓް 2020، ރިފަރެންސް: 2020/24\nކޮވިޑް-19 ފެތުރުން ކޮންޓްރޯލް ކުރުމަށްޓަކައި، 2020 އޮގަސްޓު މަހުގެ4ވަނަ ދުވަހުން ފެށިގެން6ވަނަ ދުވަހުގެ ނިޔަލަށް ސަރުކާރުގެ އޮފީސްތައް ނުހުޅުވާގޮތަށް ހަމަޖައްސަވައިފި ކަމުގައި ދަންނަވަން ރައީސުލްޖުމްހޫރިއްޔާ ވިދާޅުވިއެވެ. އަދި މި މުއްދަތުގެ ތެރޭގައި ގޭގައި ތިއްބަވައިގެން ކުރެއްވެން ހުރި މަސައްކަތްތައް، ގޭގައި ތިއްބަވައިގެން ކުރައްވަމުން ގެންދެވުމަށާއި، ސަރުކާރުގެ އިދާރާތަކުން އޮންލައިންކޮށް ދެއްވެން ހުރި ހުރިހައި ޚިދުމަތްތަކެއް އޮންލައިންކޮށް ދެއްވަމުން ގެންދެވުމަށް ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\nމި މުއްދަތުގެ ތެރޭގައި، މި އޮފީހުގެ ނަންބަރު 11/2020 (17 އެޕްރީލް 2020) ދެންނެވުމާއި، ނަންބަރު 12/2020 (21 އެޕްރީލް 2020) ދެންނެވުމުގައި ދަންނަވައިފައިވާ ގޮތުގެ މަތިން ޢަމަލުކުރައްވަމުން ގެންދެވުމަށް ދަންނަވަން ރައީސުލްޖުމްހޫރިއްޔާ ވިދާޅުވިއެވެ.


ރީތިރަށް ރިޒޯޓުގެ މައްސަލައިގައި ކަމާގުޅޭ ފަރާތްތަކަށް ޞުލްޙަވެރި ޙައްލަކަށް އާދެވިފައިވާތީ، ދިވެހި ސަރުކާރުން އެކަމަށް މަރްޙަބާ ވިދާޅުވެއްޖެ - The President's Office\nރީތިރަށް ރިޒޯޓުގެ މައްސަލައިގައި ކަމާގުޅޭ ފަރާތްތަކަށް ޞުލްޙަވެރި ޙައްލަކަށް އާދެވިފައިވާތީ، ދިވެހި ސަރުކާރުން އެކަމަށް މަރްޙަބާ ވިދާޅުވެއްޖެ\n2 ޑިސެންބަރު 2008، ރިފަރެންސް: 8/2008\nރީތިރަށް ރިޒޯޓުގެ މައްސަލައިގައި ކަމާގުޅޭ ފަރާތްތަކަށް ޞުލްޙަވެރި ޙައްލަކަށް އާދެވިފައިވާތީ، ދިވެހި ސަރުކާރުން އެކަމަށް މަރްޙަބާ ވިދާޅުވެއެވެ.\nނާއިބު ރައީސް ޑޮކްޓަރ މުޙަންމަދު ވަޙީދު ޙަސަން މަނިކު މެދުވެރިވެވަޑައިގެން، މިރިޒޯޓުގައި މަސައްކަތްކުރާ މީހުންނާއި ރިޒޯޓުގެ މެނޭޖްމަންޓާ ވާހަކަ ދައްކައިގެން ދެފަރާތުގެ ދެމެދުގައި މިހާރުވަނީ އެއްބަސްވުމަކަށް އާދެވި، އެމް.އޯ.ޔޫ އެއްގައި ސޮއިކުރައްވާފައެވެ. އަދި އެ ރިޒޯޓުގައި މަސައްކަތްކުރާ މީހުން މިއަދުވަނީ މަސައްކަތަށް އެނބުރި ނުކުމެފައެވެ.\nއެމް.އޯ.ޔޫ.ގައިވާ ގޮތުން، ވަޒީފާއާބެހޭ ޤާނޫނުގައިވާ ގޮތަށް މުވައްޒަފުންނާ ދޭތެރޭ ރިޒޯޓުގެ މެނޭޖްމަންޓްގެ ފަރާތުން ކަންތައްތައް ކުރައްވަން ތާވަލެއް އެކަށައަޅުއްވަން ޖެހެއެވެ. އަދި މިހަޅުތާލުގައި ބައިވެރިވި މުވައްޒަފުންނާ ދޭތެރޭ މެނޭޖްމަންޓްގެ ފަރާތުން ފިޔަވަޅު ނާޅުއްވާނެ ކަމަށާއި، ރިޒޯޓުގައި މަސައްކަތްކުރާ ހުރިހާ މުވައްޒަފުން ހަމަ ވަގުތުން މަސައްކަތަށް އެނބުރި ނުކުންނާނެ ކަމުގައިވެސް އެމް.އޯ.ޔޫ.ގައި ބަޔާން ކޮށްފައިވެއެވެ.\nމި އެމް.އޯ.ޔޫ.ގައި ސޮއިކުރެއްވީ، ކަރޒްނަރ އިންޓަރނޭޝަނަލް ރިޒޯޓް އޮޕަރޭޓަރުގެ ފަރާތުން މިސްޓަރ ޕޯލް ޖޯންސް އެވެ. އަދި ހަޅުތާލު ކުރި މުވައްޒަފުންގެ ފަރާތުން އަލްފާޟިލް އަޙްމަދު ޢީސާއެވެ.\nމިދެފަރާތުގެ ދެމެދުގައި ދެކެވުނު ވާހަކަތަކުގެ މެދުވެރިއެއްގެ ގޮތުގައި ރައީސުލްޖުމްހޫރިއްޔާގެ ފަރާތްޕުޅުން މަސައްކަތް ކުރެއްވި ނާއިބު ރައީސް ޑޮކްޓަރ މުޙަންމަދު ވަޙީދު ޙަސަން މަނިކުވެސް މި އެމް.އޯ.ޔޫ.ގައި ސޮއިކުރެއްވިއެވެ.\nމި އެމް.އޯ.ޔޫ.އާ ބެހޭގޮތުން ވާހަކަފުޅު ދައްކަވަމުން، ނާއިބު ރައީސް ޑޮކްޓަރ މުޙަންމަދު ވަޙީދު ޙަސަން މަނިކު ވިދާޅުވެފައިވަނީ، މިއާދެވުނު އެއްބަސްވުމަށް ދިވެހި ސަރުކާރުން މަރްޙަބާ ވިދާޅުވާ ކަމަށާއި، ދެފަރާތުން ދެއްވި އެއްބާރުލެއްވުމަށްޓަކައި ތަޢުރީފު ކުރައްވާ ކަމަށެވެ. މިއަދުގެ މި އެއްބަސްވުން އެއީ ތާރީޚީ ކަމެއްގެ ގޮތުގައި ނާއިބު ރައީސް ފާހަގަކުރައްވައެވެ. އަދި ހަޅުތާލު ކުރާ މުވައްޒަފުންނާއި އެތަނެއްގެ މެނޭޖްމަންޓާ ދެމެދު ސަރުކާރު މެދުވެރިވެވަޑައިގެން، އެއްބަސްވުމަކަށް ކައިރި ތާރީޚެއްގައި އާދެވުނު މިއީ ފުރަތަމަ ފަހަރެވެ.\nޖުމްހޫރީ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n10 ނޮވެންބަރު 2019, ރައީސްގެ ވާހަކަފުޅު\nމި ސަރުކާރު ދެމިއޮންނާނީ އެއްވެސް ތަފާތުކުރުމެއް ނެތި ހުރިހާ ރައްޔިތުންނަށް ޚިދުމަތް ކުރުމުގައި - ރައީސުލްޖުމްހޫރިއްޔާ\n10 ނޮވެންބަރު 2019, ޚަބަރު\nމަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމު މިރޭ ދެއްވައިފި\nކީރިތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَގެ ޢީދު މީލާދުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ޚިޠާބު\n9 ނޮވެންބަރު 2019, ރައީސްގެ ޚިތާބު\nސޯލޯ އާރޓް އެގްޒިބިޝަން، “އިމްޕަރމަނަންސް” ރައީސުލްޖުމްހޫރިއްޔާގެ ދެކަނބަލުން ބައްލަވާލައްވައިފި\n9 ނޮވެންބަރު 2019, ޚަބަރު


SunOnline: REPORT - Adhaalathu ge Raees kamah anhenaku aun Manaa, Insaafutha?\nއަދާލަތުގެ ރައީސްކަމަށް އަންހެނަކު އައުން މަނާ، އިންސާފުތަ؟\nނަޖާހު މަސްއޫދު 03 Jan 2021, 08:33\nއަދާލަތު ޕާޓީގެ ރައީސް އިމްރާން އަބްދުﷲ އަދި އެ ޕާޓީގެ ފަރާތުން މަޖިލިސް މެމްބަރުކަން ކުރެއްވި އަނާރާ ނައީމް --- ސަން ފޮޓޯ: ފަޔާޒު މޫސާ\nއަދާލަތު ޕާޓީގެ އަސާސީ ގަވައިދު، ނުވަތަ ދުސްތޫރު ވަރަށް ފަހަކާ ޖެހެންދެންވެސް އޮތް ގޮތުން އެ ޕާޓީގެ ރައީސް ކަމަށް އަދި ނައިބު ރައީސް ކަމަށް ކުރިމަތިލާ މީހުންގެ ޝަރުތުތަކުގެ ތެރޭގައި ފިރިހެނަކަށްވުން ހިމެނެ އެވެ. ނައިބު ރައީސް ކަމަށް އަންހެނެކަށް ވާދަ ކުރެވޭ ގޮތް ހެދީ މީގެ ހަފްތާއެއްހާ ދުވަސް ކުރިންނެވެ. އަދިވެސް ރައީސް ކަމަށް އަންހެނަކަށް ވާދަ ނުކުރެވެ އެވެ. އެބައި އަދިވެސް އޮތީ އެންމެ ކުރިންވެސް އޮތް ގޮތަށެވެ.\nމިއީ ރާއްޖެ އެއްބަސްވެފައިވާ ޖިންސުގެ ހަމަހަމަކުގެ އުސޫލުތަކާ ހިލާފު ކަމެއް ކަމަށް ބުނާ އަޑު ވަނީ ގަދަވެފަ އެވެ. އަދި މިއީ ގާނޫނާ ހިލާފު ކަމެއްތޯވެސް ވަނީ ސުވާލު އުފެދިފަ އެވެ. ޕާޓީގެ ތެރޭގައި މިކަން ބަދަލު ކުރުމުގެ ވިސްނުން ގެންގުޅޭ ބަޔަކު އުޅޭ އިރު، ޕާޓީގެ ތެރެއިން ބަދަލުގެ އޮއިވަރެއް އުފެދެން ވަނީ ފަށައިފަ އެވެ.\nއަންހެނަކަށް ވާދަ ނުކުރެވޭ ގޮތް ހެދީ ކީއްވެ؟\nއޮގަސްޓު 18، 2005ގައި ރަޖިސްޓްރީ ކުރި އަދާލަތު ޕާޓީއަކީ އިސްލާމީ ހަމަތައް ނެގެހެއްޓުމަށް އުފެއްދި ޕާޓީއެކެވެ. އެ ޕާޓީއިން އެންމެ އިސްކަންދޭ ކަަމަކީ އެއީ އެވެ. ޕާޓީގެ ރައީސް ކަމަށް އަދި ނައިބު ރައީސް ކަމަށް އަންހެނަކަށް ވާދަ ނުކުރެވޭ ގޮތް ހެދީވެސް އިސްލާމީ ޝަރީއަތުގައިވާ ކަމަކާ ހެދި އެވެ. އެއީ އަންހެނުންނަށް ގައުމުގެ ވެރިކަން ނުކުރެވޭ ކަމަށް ގިނަ އިލްމުވެރިން ބުރަވާތީ އެވެ.\nއަދާލަތުގެ ދުސްތޫރު ލިޔުއްވުމުގައި އިސްކޮށް އުޅުއްވި އެ ޕާޓީގެ ފުރަތަމަ ރައީސް ޝައިހު ހުސެއިން ރަޝީދު އަހުމަދު ކިޔައިދެއްވި ގޮތުގައި، ގައުމުގެ ވެރިކަން އަންހެނަކަށް ނުކުރެވޭނެ ކަމަށް އޭރު އަދާލަތު ޕާޓީގެ މެމްބަރުން އެއްބަސްވި އެވެ.\nޕާޓީގެ ރައީސަކަށް ހޮވޭ މީހާއަކީ މަގުބޫލު މީހަކަށްވެފައި އޭނާ އަކީ ޕާޓީގެ ފަރާތުން ރިޔާސީ ޓިކެޓު ލިބޭ މީހާއަށް ވުމުގެ ފުރުސަތު ބޮޑެވެ. އެހެންވެ، އަންހެނަކަށް ޕާޓީގެ ރައީސްކަން އަދި ނައިބު ރައީސްކަން ނުކުރެވޭނެ ގޮތަށް އަދާލަތު ޕާޓީގެ ދުސްތޫރު ލިޔުނީ ގައުމުގެ ރައީސަކަށް އަންހެނަކު އިންތިހާބު ނުވާނެ ގޮތަށް ކަމަށް ޝައިހު ހުސެއިން ރަޝީދު ވިދާޅުވި އެވެ.\nއަދާލަތުގެ ދުސްތޫރު ލިޔުއްވުމުގައި އިސްކޮށް އުޅުއްވި އެ ޕާޓީގެ ފުރަތަމަ ރައީސް ޝައިހު ހުސެއިން ރަޝީދު އަހުމަދު -- ސަން ފޮޓޯ\n"މިސާލަކަށް ޕާޓީގެ ރައީސަކަށް ހުންނަ މީހާ ނުވަތަ ނައިބު ރައީސަކަށް ހުންނަ މީހާ ހަމަ އިންތިހާބަކުން ހޮވިދާނެތާ މިސާލަކަށް ގައުމުގެ ރައީސް ކަމަށްވެސް. އެހެންވީމަ ޕާޓީގެ ރައީސަކަށް ހުންނަ މީހާ ގައުމުގެ ރައީސަކަށް ކުރިމަތިލާނީވެސް އަންނާނީވެސް. އެހެންވީމަ އެ އުސޫލުން ބަލަންޏާ ޕާޓީގެ ރައީސަކަށްވެސް އަންހެނަކަށް ނާދެވޭނެ. އެއީ އަޅުގަނޑުމެން އެންމެން އެއްބަސްވާ ގޮތަކަށް ހަދަންވެގެން އެގޮތަށް ލިޔެފައި އޮތީ،" ދުސްތޫރު އެކުލަވާލި އިރު ވިސްނުން ހުރި ގޮތް އޭނާ ކިޔައިދެއްވި އެވެ.\nޝައިހު ހުސެއިން ރަޝީދުވެސް ކުރިން އެ ގޮތަށް ގަބޫލުކުރެއްވިޔަސް، ފަހުން ދިރާސާކުރެއްވުމަށްފަހު ވިސްނުންފުޅު ބަދަލުކުރެއްވި އެވެ. މިހާރު އޭނާ ގަބޫލުފުޅު ކުރައްވަނީ އަންހެނަކަށް ވެރިކަން ކުރެވޭނެ ކަމަށެވެ. އަދި ގާޒީކަންވެސް ކުރެވޭނެ ކަމަށެވެ.\nބަދަލު ގެންނަން މަސައްކަތްތަކެއް\nމިދިޔަ ހަފްތާގެ ތެރޭގައި އަދާލަތު ޕާޓީއިން ވަނީ އެ ޕާޓީގެ ނައިބު ރައީސް ކަމަށް އަންހެނުންނަށް ވާދަ ކުރެވޭ ގޮތަށް ދުސްތޫރަށް ގެނައި އިސްލާހެއް ފާސްކޮށްފަ އެވެ. އޭގެ އިތުރުން އެހެނިހެން އިސްލާހުތަކެއްވެސް ދުސްތޫރަށް ގެނަ އެވެ.\nއަދާލަތު ޕާޓީގެ މީޑިއާ ކޮމިޓީގެ ޗެއާ އަދި ހޯމް މިނިސްޓްރީގެ ސްޓޭޓް މިނިސްޓަރު އަލީ ނަޒީރު ވިދާޅުވީ، ޕާޓީއިން ފާސްކުރި އެ ފާސްކުރުންތައް މިފަހަރުގެ އެތެރޭގެ އިންތިހާބުގައި ތަންފީޒުކުރެވިގެންދާނެ ކަމަށެވެ. މި ހަފްތާގެ ތެރޭގައި ޕާޓީއިން އިލެކްޝަންސް ކޮމިޝަނަށް އެ ބަދަލުތައް ފޮނުވާނެ ކަމަށް ނަޒީރު ވިދާޅުވި އެވެ.\nއެނގިފައިވާ ގޮތުުގައި ނައިބު ރައީސް ކަމަށް އަންހެނަކަށް ވާދަ ކުރެވޭ ގޮތަށް އިސްލާހު ހުށަހެޅި އިރު މީހުންގެ ހިޔާލުގައި ހުރީ ރައީސް ކަމަށްވެސް އަންހެނަކަށް ވާދަ ކުރެވޭ ގޮތަށް އިސްލާހު ހުށަހެޅުމެވެ. ނަމަވެސް، އެކަމަށް ޕާޓީގެ ތެރެއިން ތާއީދު ހޯދުމުގެ މަސައްކަތް އަދިވެސް ދަނީ ކުރިއަށް ކަމަށް ނަޒީރު ވިދާޅުވި އެވެ. ނައިބު ރައީސް ކަމަށް އަންހެނަކަށް ވާދަ ކުރެވޭ ގޮތް ހެދުމަށް ފުރަތަމަ އިސްލާހު ހުށަހެޅީ އެކަން ފާސް ވުމުގެ ފުރުސަތު ބޮޑުކަމުންނެވެ.\nނަމަަވެސް، އަދާލަތު ޕާޓީގެ ތެރޭގައި އަދިވެސް ގިނައީ ރައީސްކަން އަންހެނުންނަށް ނުކުރެވޭނެ ކަމަށް ދެކޭ މީހުން ކަމަށް އެ ޕާޓީގެ އޮފިޝަލަކު ވިދާޅުވި އެވެ. ޕާޓީ އުފެއްދި އިރުވެސް ޕާޓީގެ ތެރޭގައި އޮތް ވިސްނުން އަދިވެސް އޮތީ ކަމަށްވުން ގާތެވެ.\nނޮވެމްބަރ 15، 2018: އަދާލަތު ޕާޓީގެ އާންމު މެމްބަރުނާއި ބައްދަލުކުރުމަށް ދަރުބާރުގޭގައި ބޭއްވި ހާއްސަ ހަރަކާތުގެ ތެރެއިން -- ސަން ފޮޓޯ/ ފަޔާޒު މޫސާ\nމި ފަހުން ގެނައި އިސްލާހުތަކަކީ ދުސްތޫރާ ހިލާފަށް އަދާލަތު ޕާޓީ ހިސޯރު ކުރަން އުޅޭ ބަޔަކު ގެނައި އިސްލާހުތަކެއް ކަމަށް ބުނެ އެ މައްސަލަ ވަނީ ބަޔަކު އިލެކްޝަންސް ކޮމިޝަނަށް ވެސް ހުށަހަޅައިފަ އެވެ. ތުހުމަތުގެ އިނގިލިތައް އަމާޒުވަނީ މިހާރު ޕާޓީގެ ރައީސް އަދި ހޯމް މިނިސްޓަރުކަން ކުރައްވާ އިމްރާން އަބްދުﷲ އަށެވެ. އެފަދަ މައްސަލައެއް ހުށަހަޅާފައިވާކަން ކޮމިޝަނުގެ ރައީސް އަހުމަދު ޝަރީފު ކަށަވަރުކޮށްދެއްވަ އެވެ.\nޝަރީފު ވިދާޅުވީ އަދާލަތު ޕާޓީގެ ދުސްތޫރުގައި އަންހެނުންނަށް ވާދަ ނުކުރެވޭ ގޮތަށް އޮތް ނަމަ އެއީ ބެސްޓް ޕްރެކްޓިސްއާ ހިލާފު ކަމެއް ކަމަށެވެ. އެފަދަ ކަމެއް ވާނަ ނަމަ އެކަން މުރާޖައާ ކުރަން އެ ޕާޓީއާއެކު މަޝްވަރާ ކުރައްވާނެ ކަމަށް އޭނާ ވިދާޅުވި އެވެ.\n"ބެސްޓް ޕްރެކްޓިސްއަކީ ހުރިހާ ޕާޓީއަކުންވެސް އަަންހެން ބޭފުޅުންނަށްވެސް ފުރުސަތު ދިނުން. އަޅުގަނޑުމެން އެޑްވޮކޭޓު ކުރާ ގޮތަކީވެސް އެއީ،" ޝަރީފް ވިދާޅުވި އެވެ.\nއަންހެނުންނަށް ވާދަ ނުކުރެވޭ ގޮތަށް އޮތް އަދާލަތުގެ ދުސްތޫރު 2010 ވަނަ އަހަރު ވަނީ އިލެކްޝަންސް ކޮމިޝަނުގައި ރަޖިސްޓްރީކޮށްފަ އެވެ. އޭރު އެ ކޮމިޝަނުން އެއާ މެދު މައްސަލައެއް ނުޖައްސަ އެވެ. ޗެލެންޖެއް ވެސް ނުކުރެ އެވެ.\n"ގާނޫނުއަސާސީއާ ހިލާފު ކަމަށް ގަބޫލެއް ނުކުރަން"\nއަދާލަތު ޕާޓީގެ ދުސްތޫރު، ޒަމާން ގަބޫލު ކުރާ ޖިންސީ ހަމަހަމަކަމުގެ އުސޫލުތަކާ ހިލާފު އިރު ނަން ނުޖަހާ ގޮތަށް ވާހަކަ ދެއްކެވި ވަކީލަކު ވިދާޅުވި ގޮތުގައި އެ ޕާޓީގެ ރައީސަކަށް އަންހެނަކަށް ކުރިމަތިނުލެވޭ ގޮތަށް އޮތުމުން، އެއީ ގާނޫނުއަސާސީއިން ލިބިދޭ ބައެއް އަސާސީ ހައްގުތަކާ ހިލާފު ކަމެއް ކަމަށެވެ.\nއެގޮތުން، އެ ދުސްތޫރު އޮތީ އިންތިހާބުތަކުގައި އެކިއެކި މަގާމުތަކަށް ކުރިމަތިލުމުގެ ހައްގާއި، އެ މީހަކު އަމިއްލައަށް، ނުވަތަ އެ މީހަކު މިނިވަންކަމާއެކު އިހުތިޔާރުކުރާ މަންދޫބުން މެދުވެރިކޮށް ރައްޔިތުންގެ ކަންތައްތައް ހިންގުމުގައި ބައިވެރިވުމުގެ ހައްގާއި، ކޮންމެ ރައްޔިތަކަށް އެމީހަކު އިހްތިޔާރުކުރާ ވަޒީފާއެއް އަދާކުރުމުގެ ނުވަތަ މަސައްކަތެއް ކުރުމުގެ ހައްގު ހަނިވާ ގޮތަށް ކަމަށް އޭނާ ވިދާޅުވި އެވެ.\nނަމަވެސް މިކަމަށް އަދާލާތު ޕާޓީއިން ދެކޮޅު ހަދަ އެވެ. އެ ޕާޓީގެ ފަރާތުން އަލީ ނަޒީރު ވިދާޅުވީ، އެ ޕާޓީގެ ދުސްތޫރު ގާނޫނުއަސާއާ ހިލާފު ކަމަށް ގަބޫލުނުކުރައްވާ ކަމަށެވެ.\n"އެއީ ގާނޫނުއަސާސީއާ ހިލާފު ކަމެއް ކަމަށް އަދާލަތު ޕާޓީއިން ގަބޫލެއް ނުކުރޭ،" ނަޒީރު ވިދާޅުވި އެވެ.\nއަންހެނަކަށް ޕާޓީގެ ރައީސްކަން ނުކުރެވެންވީ ސަބަބެއް ނެތް: ޝިދާތާ\nއަދާލަތު ޕާޓީގެ ފަރާތުން މީގެ ކުރިން އަންހެން ބޭފުޅުން ދައުލަތުގެ އިސް މަގާމުތައް އަދާ ކުރައްވާފައި އެބަ ހުއްޓެވެ. އެގޮތުން އަނާރާ ނައީމް މަޖިލީހުގެ މެންބަރުކަން ކުރެއްވި އެވެ. އަދި ޝިދާތާ ޝަރީފު ވަނީ ކެބިނެޓުގެ މިނިސްޓަރުކަން ވެސް ކުރައްވައިފަ އެވެ.\nޕާޓީގެ ނައިބު ރައީސް ކަމަށް އަންހެނުންނަށް ވާދަ ކުރެވޭ ގޮތް ހެދުމަށް ފާސް ކުރި އިސްލާހަށް ޝިދާތާ ތާއީދު ކުރައްވަ އެވެ. ނައިބު ރައީސް ކަމަށް އަންހެނަކަށް ވާދަ ކުރެވޭ ގޮތް ހެދުމަކީވެސް ޕްރޮގްރެސިވް ނުވަތަ ކުރިއަށް އެޅުނު ފިޔަވަޅެއް ކަމަށް ޝިދާތާ ވިދާޅުވި އެވެ. އެކަމުން ދޭ މެސެޖަކީ ކޮންމެ ޕާޓީއެއްވެސް ތަރައްގީވެ ޑިމޮކްރެސީގެ ހަމަތަކާ އެއްގޮތަށް ކުރިއަށްދެވޭނެކަން ކަމަށް އޭނާ ވިދާޅުވި އެވެ.\nޕާޓީގެ ރައީސް ކަމަށް އަންހެނުންނަށް ވާދަ ކުރެވޭ ގޮތް ހެދުމަށްވެސް ޝިދާތާ ތާއީދު ކުރައްވަ އެވެ. އޭނާ ވިދާޅުވީ، ހުރިހާ ޕާޓީއެއްގައިވެސް ރައީސް ކަމަށްވެސް ނައިބު ރައީސް ކަމަށްވެސް އަންހެނުންނަށް ވާދަ ކުރުމުގެ ފުރުސަތު ފަހިވެފައި އޮންނަން ޖެހޭނެ ކަމަށެވެ.\n"ޖުމްލަ ގޮތެއްގައި އަޅުގަނޑު ގަބޫލު ކުރަނީ ދިވެހިރާއްޖޭގެ ހުރިހާ ޕާޓީއެއްގެ ހުރިހާ މަގާމުތަކަށް އަންހެނުންނަށް ދެވޭނެ ގޮތަށް މަގުފަހިވެފައި އޮންނަން ޖެހޭނެ ކަމަށް،" ޝިދާތާ ވިދާޅުވި އެވެ.\nމިވަތު ޕާޓީގެ ވަކި ސިޔާސީ މަގާމަކަށް ވާދަ ކުރުމުގެ ވިސްނުން ނުގެންގުޅުނަސް، ސިޔާސީ ގޮތުން ކުރިއަށްދިޔުމުގެ ވިސްނުން އޭނާގެ އެބަ އޮތެވެ. އެހެން ކަމަށް ވާނަމަ، އަދާލަތު ޕާޓީގެ އެންމެ އިސް މަގާމުތަކަށް އައުމަށް އަންހެނުނަށް ގަވާއިދުން ހުރަސްތަކެއް އޮތުމަކީ ހަމަޖެހޭ ކަމެއް ހެއްޔެވެ؟


Maroshin Meedhaa Madhukurumah "Meedhaa beys" Lanee\nމަރޮށިން މީދާ މަދުކުރުމަށް ގޭގެއަށާއި ހޭޅިފަށަށް "މީދާބޭސް" ލަނީ\nށ. މަރޮށީގައި މީދާ ގިނަވެ، މީދަލުގެ ސަބަބުން ރައްޔިތުންނަށް އުދަގޫ ވަމުންދާކަމުގެ ސަކުވާ ބޮޑުވުމާއި ގުޅިގެން ގޭގެއަށާއި ހޭޅިފަށަށް "މީދާބޭސް" ލުމުގެ ހަރަކަތެެއް ކުރިއަށް ގެންދިއުމަށް ނިންމަވާފައިވާކަމަށް މަރޮށީ ކައުންސިލްގެ އިދާރާއިން ބުނެފި އެވެ.\nއެއިދާރާއިން ނެރުނު އިޢުލާނެއްގައި ބުނެފައިވަނީ ގޭގެއަށާއި ހޭޅިފަށަށް "މީދާބޭސް" ލުމަށް ހަމަޖެހިފައިވަނީ މިމަހުގެ2ވަނަ ދުވަހު ހަވީރު ކަމަށެވެ.\nއެކައުންސިލުން ނެރުނު އިޢުލާނުގައި ބުނެފައިވަނީ "މީދާބޭހަކީ" ވަރަށް ބޮޑު ވިހައަކަށް ވާތީ، ރައްޔިތުން މިކަމަށް ސަމާލުވާން ޖެހޭނެކަމަށެވެ.\nކުޑަކުދިން މީދާބޭހުން ރައްކާތެރިކޮށް، ގޭގައި އޮޅުކޮށްގެން ގެންގުޅޭ ދޫނި، ކުކުޅު، ޖަނަވާރުފަދަ ތަކެތި ރައްކާތެރިކޮށްގެން ގެންގުޅުމާއި، ފުރާޅުން ފެންނެގުވުމުގެ ކުރިން ރަގަޅަށް ފުރާޅު ސާފުކުރުމަށް ދަންނަވަމެވެ. އަދި ކާބޯތަކެއްޗާއި ބާކީވާ ކާތަކެތި (އުކާލާތަކެތި) މީދަލަށް އަތުނުޖެހޭގޮތް ހެއްދެވުމަކީ ވަރަށްމުހިއްމުކަމެކެވެ.\nއެކައުންސިލްގެ އިޢުލާނުގައި ބުނެފައި ވެއެވެ.\nމީދާބޭސް ލުމުގެ އަމަލީ މަސައްކަތުގައި ބައިވެރިވެ ދެއްވުމަށްޓަކައި ރައްޔިތު ހުރިހާ ފިރިހެންބޭފުޅުން އަންގާރަ ދުވަހުގެ ހަވީރު 04:15ށް މަރޮށި ކައުންސިލް އިދާރާއަށް ދުރުވެދެއްވުމަށް އެކައުންސިލުން އެދިފައިވެއެވެ.\nފާހަގަ: ށ. މަރޮށި\nމާމިގިލީ މީހާ says:\nކާކުގެ ރޮއްޓެއް މީދާ ކާލީ.\nމަރޮށި އިޖުތިމާއީ މަރުކަޒުގައި އިންޑޯޖިމް ގާއިމު ކޮށްދޭނެ ފަރާތެއްް ހޯދަނީ\nމަރޮށީގައި ޕޭސްޓްރީ ކޯހެއް ފަށަނީ\nމަރޮށި ފުޓްސަލްދަނޑު ރަސްމީކޮށް ހުޅުވުމުގެ ގޮތުން ވަންޑޭ ކަޕެއް، ބައިވެރިވާ ކޮންމެ ޓީމަކަށް ޖާޒީ ބައެއް\nމަރޮށި ސިއްހީ މަރުކަޒުގެ ހިދުމަތް 16 ގަޑިއިރަށް ބަދަލުކޮށްފި\nނޮޅިވަރަމާއި މަރޮށްޓަށް ވެސް އާ އެންބިއުލާންސް ލިބިއްޖެ\nދާނުގައި ތިބޭ ބަލިމީހުންނަށް ޒިޔާރަތްކުރަން މަރޮށީ ސިއްޙީ މަރުކަޒުން އަލުން ތައްޔާރުވެއްޖެ


Club MTCC athun molheh hoadhai, Maldive Gas in semi ge unmeedhu aakoffi - One Online\nވިލި މުއައްސަސާ ކަޕްގައި މޯލްޑިވް ގޭހާއި ކްލަބު އެމްޓީސީސީ ބައްދަލުކުރި މެޗުގެ ތެރެއިން: އެ މެޗު 5-8ގެ ނަތީޖާއަކުން ކާމިޔާބުކުރީ މޯލްޑިވް ގޭސް -- ފޮޓޯ/ އިމޭޖަސް އެމްވީ\nކްލަބު އެމްޓީސީސީ އަތުން މޮޅެއް ހޯދައި، މޯލްޑިވް ގޭހުން ސެމީގެ އުންމީދު އާކޮށްފި\nކްލަބު އެމްޓީސީސީ އާއި އެމްޓީސީސީ ވިލިމާލެ ފެރީ ޔުނިޓް ގުޅިގެން ވިލިމާލޭގެ މުއައްސަސާތަކުގެ މެދުގައި ބާއްވާ ވިލި މުއައްސަސާ ކަޕްގައި 2017ގެ ޗެމްޕިއަން މޯލްޑިވް ގޭހުން އެންމެ ފަހުގެ ރަނަރަޕް ކްލަބު އެމްޓީސީސީ ބަލިކޮށް، ސެމީ ފައިނަލުގެ އުންމީދު އާކޮށްފިއެވެ.\nވިލިމާލެ ފުޓްސަލް ދަނޑުގައި ރޭ ކުޅުނު "ގްރޫޕު ބީ"ގެ މެޗުގައި ކްލަބު އެމްޓީސީސީ އަތުން މޯލްޑިވް ގޭސް މޮޅުވީ 8-5ގެ ނަތީޖާއަކުންނެވެ. އެ މެޗު ޝަރަފުވެރިކޮށްދެއްވީ އެމްޓީސީސީ ޓްރާންސްޕޯޓް ސާވިސް ޑިޕާޓްމަންޓް ސެކްޝަންގެ މެނޭޖަރު އަލީ ފާތިހުއެވެ.\nއެ މެޗުގައި މޯލްޑިވްސް ގޭހުން ކާމިޔާބުކުރި އަށް ލަނޑުގެ ތެރެއިން ފަސް ލަނޑު ކާމިޔާބުކޮށްދިނީ އަހްމަދު ރަޝީދު (އައްމަޑޭ) އެވެ. އަދި އެޓީމުގެ އަނެއް ތިން ލަނޑު ކާމިޔާބުކޮށްދިނީ އަލީ ނާޒް އާއި މޫސާ ޔާމީން އަދި މުހައްމަދު ހުޝާމްއެވެ.\nއެ މެޗުގައި ކްލަބު އެމްޓީސީސީގެ ލަނޑުތައް ކާމިޔާބުކޮށްދިނީ އިބްރާހިމް ނަޒީހާއި އަހްމަދު ރިޒުނީ އާއި މުހައްމަދު އަހުސަން އަދި ހުސައިން އާފާގެވެ. އެޓީމުގެ އަނެއް ލަނޑަކީ މޯލްޑިވް ގޭހުގެ ހަސަން އަލިމަނިކު އަތުން ބައިކޮޅަށް ވަން ލަނޑެކެވެ. އެ މެޗުގެ މޮޅު ކުޅުންތެރިޔާގެ މަގާމަށް ހޮވުނީ މެޗުގައި ފަސް ލަނޑު ކާމިޔާބުކުރި މޯލްޑިވް ގޭހުގެ އައްމަޑޭއެވެ.\nވިލި މުއައްސަސާ ކަޕްގައި ކްލަބު އެމްޓީސީސީއާ ދެކޮޅަށް ކުޅުނު މެޗުގެ މޮޅު ކުޅުންތެރިޔާގެ މަގާމަށް ހޮވުނު މޯލްޑިވް ގޭހުގެ އަހްމަދު ރަޝީދު(ކ) -- ފޮޓޯ/ އިމޭޖަސް އެމްވީ\nމިވަގުތު "ގްރޫޕު ބީ"ގެ އެއްވަނައިގައި އޮތީ ކުޅުނު ދެ މެޗު ވެސް ކާމިޔާބުކުރި ކްލަބު ވެމްކޯއެވެ. ވެމްކޯއަށް ހަ ޕޮއިންޓް ލިބިފައިވާ އިރު، ކުޅުނު ދެ މެޗުން މޯލްޑިވް ގޭހަށް ލިބިފައިވަނީ ތިން ޕޮއިންޓެވެ. އެ ގްރޫޕުގައި ދެން ހިމެނޭ ކްލަބު އެމްޓީސީސީ އާއި ސްޓެލްކޯއަށް އަދި ޕޮއިންޓެއް ލިބިފައެއް ނުވެއެވެ. އެ ދެ ޓީމު ވެސް މިހާތަނަށް ކުޅެފައިވަނީ އެންމެ މެޗެކެވެ.


Gdh. Thinadhoo Council | Mihaaru\nJanuary 08, 2020 12\nތިނަދޫ ގޭސް ޕްލާންޓްގެ މަސައްކަތް ހަ މަސްތެރޭ ނިންމަނީ\nގދ. ތިނަދޫގައި އިމާރާތް ކުރަމުންދާ ގޭސް ޕްލާންޓުގެ މަސައްކަތް ވަރަށް ބާރު ސްޕީޑުގައި ކުރިއަށްދާ ކަމަށާއި ކުރިއަށް އޮތް ހަ މަސް ތެރޭ މަސައްކަތް ނިންމާނެ ކަމަށް ކޮންޓްރެކްޓަރު ޔަގީންކަން ދީފައިވާ ކަމަށް އެރަށު ކައުންސިލުން ބުނެފި އެވެ.\nހާލުގައި ޖެހުނު ލަންކާ މަސްވެރިންތަކެއް ސަލާމަތްކޮށްފި\nއިންޖީނު ހުއްޓިގެން ހާލުގައި ޖެހުނު ސްރީ ލަންކާގެ މަސްބޯޓުގައި ތިބި ހަތް ފަޅުވެރިން ސަލާމަތްކޮށް، މިއަދު މާލެ ގެނެސްފި އެވެ.\nތިނަދޫގެ މިސްކިތްތަކަށް ފައިސާ ނުދޭތޭ ހަ މަސް\nގދ. ތިނަދޫގެ މިސްކިތްތަކާ ގުޅޭ ކަންކަން ކުރުމަށް އިސްލާމިކް މިނިސްޓްރީ އާ އެކު ވެފައިވާ އެއްބަސްވުމާ އެއްގޮތަށް މިނިސްޓްރީން އަމަލު ކުރަމުން ނުދާތީ އާއި ފައިސާ ދޫނުކުރާތާ ހަ މަސް ދުވަސްވެފައިވާތީ އެ އެއްބަސްވުން ބާތިލުކުރަން ތިނަދޫ ކައުންސިލުން ފާސްކޮށްފި އެވެ.\nJune 14, 2016 25\nފިލްމް "1962 ތެނަދޫ" ހަދަން ޖެހޭ: ނަޝީދު\nގދ. ތިނަދޫން މީހުން ބޭލުމާއި އެ ރަށް އަލުން އާބާދުވި ތާރީހީ ހާދިސާގެ މައްޗަށް ބިނާކޮށް ހަދާ ފިލްމް "1962 ތެނަދޫ" މަސްލަހަތު ގެއްލިދާނެތީ ނުހަދައި ހުއްޓައިލުމަށް، ހޯމް މިނިސްޓްރީން...\n"1962 ތެނަދޫ" ހޯމް މިނިސްޓްރީން ހުއްޓުވާލައިފި\nގދ. ތިނަދޫން މީގެ 50 އަހަރު ކުރިން މީހުން ބޭލުމާއި އެ ރަށް އަލުން އާބާދުވި ހާދިސާގެ މައްޗަށް ބިނާކޮށް ރާއްޖޭގައި މިހާތަނަށް ހަދަން އުޅުނު ފުރަތަމަ ތާރީހީ ފިލްމް "1962 ތެނަދޫ" ވަރަށް ބޮޑަށް ތައްޔާރުވެފައި ވަނިކޮށް، އެ ފިލްމުގެ މަސައްކަތް ކުރިއަށް ނުގެންގޮސް ހުއްޓާލަން ހޯމް މިނިސްޓްރީން ތިނަދޫ ކައުންސިލަށް އަންގައިފި އެވެ.\nއެސްޓީއޯގެ ތެޔޮ ސްޓޯރޭޖަށް ބޭނުންވާ ބިން ތިނަދޫން ދެނީ\nއެސްޓީއޯ އިން ގދ. ތިނަދޫގައި ތެޔޮ ރައްކާކުރާ ސްޓޯރޭޖް ފެސިލިޓީތައް ގާއިމު ކުރުމަށް ބިމެއް ދިނުމަށް އެ ރަށު ކައުންސިލުން ނިންމައިފި އެވެ.\nރާއްޖޭގެ އެންމެ ބޮޑު ގޭސް ޕްލާންޓް ތިނަދޫގައި ހަދަނީ\nރާއްޖޭގައި މިހާތަނަށް ގާއިމުކުރާ އެންމެ ބޮޑު ގޭސް ޕްލާންޓް، ގދ.ތިނަދޫގައި އެޅުމަށް އެ ރަށު ކައުންސިލުން މޯލްޑިވްސް ގޭހަށް ބޮޑު ބިމެއް މިއަދު ހަވާލުކޮށްފި އެވެ.\nތިނަދޫ ބިން ހިއްކަން ފަށަނީ ފޭދޫގެ ބިން ހިއްކި ކުންފުނިން. މޫސުން ރަނގަޅު ނަމަ ތިނަދޫ ބިން 20 ދުވަސް ތެރޭގައި ނިންމުމަށް ވަނީ ލަފާކޮށްފައި. ބިން ހިއްކުމަށްފަހު އެ ތަނުގައި...


ރައީސުލްޖުމްހޫރިއްޔާ، ކޮމިޝަނަރ އޮފް ޕްރިޒަންސްގެ މަޤާމަށް އައު ބޭފުޅަކު އައްޔަން ކުރައްވައިފި\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް މޯލްޑިވްސް ކަރެކްޝަނަލް ސަރވިސްގެ ކޮމިޝަނަރ އޮފް ޕްރިޒަންސްގެ މަގާމަށް ރ.ކަނދޮޅުދޫ، ރިހިތަޅާގެ އަޙްމަދު މުޙައްމަދުފުޅު މިއަދު އައްޔަނުކުރައްވައިފިއެވެ.\nކޮމިޝަނަރ އޮފް ޕްރިޒަންސްގެ މަގާމަށް ސަރުކާރުން މި ބަދަލު ގެންނަވާފައިވަނީ ދިވެހިރާއްޖޭގެ ޖަލުތަކާއި ޕެރޯލްގެ ޤާނޫނު ގެ 18 ވަނަ މާއްދާގެ ދަށުން، ޖަލުތަކުގެ ހިންގުމުގެ ކަންކަން ހަރުދަނާކުރެއްވުމުގެ ގޮތުންނެވެ.\nމީގެ ކުރިން އިންސްޕެކްޓަރ ޖެނެރަލް އޮފް ކަރެކްޝަނަލް ސަރވިސްގެ މަޤާމުގައި ހުންނެވި އަޙްމަދު މުޙައްމަދުފުޅު ވަނީ މޯލްޑިވްސް ނެޝަނަލް ޔުނިވަރސިޓީ އިން ސޯޝަލް ޕޮލިސީގެ ދާއިރާއިން މާސްޓާރސް ޑިގްރީ އަދި ޕޮލިޓިކަލް ސައިންސް އެންޑް އިންޓަރނޭޝަނަލް ރިލޭޝަންސްގެ ދާއިރާއިން ބެޗްލާސް ޑިގްރީ ޙާސިލުކުރައްވާފައެވެ.\nމޯލްޑިވްސް ކަރެކްޝަނަލް ސަރވިސްގެ ހުރިހާ މުވައްޒަފުންގެ ފަރާތުން ކޮމިޝަނަރ އޮފް ޕްރިޒަންސް އަޙްމަދު މުޙައްމަދުފުޅަށް ތަހުނިޔާ އަރިސްކޮށް، މަރުހަބާ ދަންނަވަމެވެ.


މަދަރުސީ މާހައުލުގެ ރައްކާތެރިކަން ޔަޤީންކޮށްދިނުމަށް އިތުރު ފިޔަވަޅުތަކެއް އެޅުމަށާއި، ތަޢުލީމީ ދާއިރާގައި ނިންމާ ކަންކަން އިންސާފުވެރިކޮށް ނިންމުމަށް ގޮވާލުން – Maldivian Democratic Party\nމަދަރުސީ މާހައުލުގެ ރައްކާތެރިކަން ޔަޤީންކޮށްދިނުމަށް އިތުރު ފިޔަވަޅުތަކެއް އެޅުމަށާއި، ތަޢުލީމީ ދާއިރާގައި ނިންމާ ކަންކަން އިންސާފުވެރިކޮށް ނިންމުމަށް ގޮވާލުން\nމަޖީދިއްޔާ ސްކޫލްގެ ޓީޗަރުންތަކެއް ކިޔަވައިދެއްވަން ކްލާސްތަކަށް ނުވަންނަވައި 24 އެޕްރިލް 2018 ވަނަ ދުވަހު ހެނދުނު އިހުތިޖާޖުގައި ތިއްބެވުމަކީ ކުޑަކަމެއް ނޫނެވެ. އެކަން ބޮޑު ކަމަކަށް ވަނީ ޓީޗަރުން އިހުތިޖާޖުކުރުމުން އެކަންޏެއް ނޫނެވެ. އެކަން ބޮޑުކަމަކަށް ވާ އެންމެ މުހިންމު ސަބަބަކީ، ޓީޗަރަކު ކްލާހެއްގައި ކިޔަވައި ދެމުން ގެންދަނިކޮށް ބޭރުން އެ ކްލާހަށް އައިސް ވަން ދަރިވަރަކު ކްލާހުން ބޭރުކުރަން ޓީޗަރ އުޅުމުން ޓީޗަރު މާރާމާރީ ހިންގީކަމަށް ބުނެ ޓީޗަރަށް ހަމަލާ ދޭން ދަރިވަރު އުޅުމެވެ. އަދި އެ ކަމާ ގުޅިގެން، ދަރިވަރާމެދު ފިޔަވަޅެއް އެޅުމުގެ ކުރިން ޓީޗަރު ސަސްޕެންޑް ކުރުމެވެ. ޓީޗަރުން ދެކެވަޑައިގެންނެވި ގޮތުގައި ސްކޫލުގައި ޓީޗަރުންނަށް ސަލާމާތް ކަމާއެކު މަސައްކަތް ކުރުމުގެ ޔަޤީންކަމެއް ނެތެވެ. ސްކޫލްގައި ހިނގައިފާނެ ކަމެއްގައި އެ މީހުންނާ މެދު އިންސާފު ލިބިދާނެކަމުގެ އިތުބާރެއް ވެސް ނެތެވެ.\nމަޖީދިއްޔާ ސްކޫލްގައި މި ދިމާވި މައްސަލައާއި، ސްކޫލް ކުދިންގެ މެދުގައި މި އަހަރު ހިނގާފައިވާ ތަފާތު މިފަދަ އަޚްލާޤީ މައްސަލަތަކަށް ބަލާއިރު ފާހަގަކުރޭ ކަމަކީ ސްކޫލްތަކާއި މުޖުތަމަޢުގައި ކުދިންގެ ޢަޚްލަޤީ މައްސަލަތައް އިތުރުވަމުންދާ ކަމެވެ. އަދި މި މައްސަލަތައް ގިނައިން ދިމާވަނީ، ސްކޫލް މަންހަޖުން ބާކީކޮށް ‘ދަސްވާރު’ ގެ ނަމުގައި ހިންގާ ޕްރޮގްރާމެއްގައި ބައިވެރިވާ ކުދިންގެ މެދުގައި ކަމެވެ.\nމި ޕާޓީން އަބަދުވެސް ބުނަމުން އަންނަނީ ވަކި ކުދިބަޔަކީ ނުކިޔެވޭނެ ކުދިންތަކެއްގެ ގޮތުގައި ލޭބަލްކޮށްގެން ގެންގުޅުމަކީ ގޯހެއްކަމަށެވެ. އެއީ ސްކޫލްތެރޭގައާޢި ސްކޫލުން ބޭރުގައި އެ ކުދިން ނަފްސާނި ގޮތުންނާއި އަޚްލާޤީގޮތުން ބަލިކަށި ވެދާނެ ކަމެއް ކަމަށެވެ. އަދި އެއީ އޭގެ ސަބަބުން ކުށްކުށަށް އަރައިގަންނަ ކުދިންގެ އަދަދު ގިނަވުމަކީ އެކަށީގެންވާ ކަމެއް ކަމަށެވެ.\nސްކޫލް ތެރޭގައާއި ސްކޫލުން ބޭރުގައި ވެސް ކުދިންގެ މި ފަދަ މައްސަލަތައް ދިމާވުމުން، އެ ކަންކަމާ ގުޅިގެން އަވަސް ފިޔަވަޅުތައް ނޭޅި ދާކަން މި ޕަޓީން ފާހަގަކުރަމެވެ. އެހެން ދިމާވާ ސަބަބެއް ކަމަށް މި ޕާޓީން ދެކެނީ ސްކޫލްތަކުގެ ހިންގުމުގެ ތެރެއަށް މިނިސްޓްރީ އޮފް އެޑިޔުކޭޝަނުން ވަރަންބޮޑަށް ވަންނަވައި، ސްކޫލްގެ ކަންކަން ނިންމުމުގެ ފުރިހަމަ އީޚްތިޔާރު ސްކޫލްތަކަށް ނުދެއްވައި، ސްކޫލްގެ ކަންކަމާ ގުޅޭގޮތުން ނިންމަންޖެހޭ ނިންމުންތައް ސީދާ މިނިސްޓްރީ އޮފް އެޑިޔުކޭޝަނުން ނިންމަވަމުން ގެންދެވުމެވެ.\nއެހެންކަމުން، ސްކޫލްތަކުގެ ކަންކަން ނިންމުމުގެ ފުރިހަމަ އިޚްތިޔާރާއި ބާރު ސްކޫލް މެނޭޖްމެންޓަށް ދޫކުރެއްވުމަށާއި، ސްކޫލްތަކުގެ ތެރޭގައާއި މުޖުތަމަޢުގައި ސްކޫލް އުމުރުގެ ކުދިން ކުށްކުށަށް އަރައިގަންނަ މައްސަލައާމެދު ހަރުދާނާ އަވަސް ފިޔަވަޅުތަކެއް އެޅުމަށާއި، މަދަރުސީ މާހައުލުގެ ރައްކާތެރިކަން ޔަޤީންކޮށްދިނުމަށް އިތުރު ފިޔަވަޅުތަކެއް އެޅުމަށާއި، ތަޢުލީމީ ދާއިރާގައި ނިންމާ ކަންކަން އިންސާފުވެރިކޮށް ނިންމުމަށް މި ޕާޓީން މިނިސްޓަރީ އޮފް އެޑިޔުކޭޝަނަށް ގޮވައިލަމެވެ.\n24 އެޕްރިލް 2018